text:
༄༅།། དམངས་ཁྲོད་རྩོམ་རིག་གི་འཚོལ་སྡུད་དང་དག་སྒྲིག་སྐོར་གླེང་བ།
རྣམ་སྲས།
གཅིག འཚོལ་སྡུད་དང་དག་སྒྲིག་གི་གལ་ཆེན་རང་བཞིན།
ཉེ་བའི་ལོ་འགའི་རིང་། མདོ་དབུས་ཁམས་གསུམ་གྱི་རིག་རྩལ་ལས་ཀ་བ་དང་ལྷག་པར་དུ་བོད་རིགས་དམངས་ཁྲོད་རིག་རྩལ་ལས་ཀ་བ་ཚོས་བོད་མི་རིགས་ཀྱི་རིག་གནས་ཤུལ་བཞག་བསྔོག་འདོན་དང་། འཚོལ་སྡུད། དག་སྒྲིག ཞིབ་འཇུག་བཅས་བགྱིད་པའི་ཐད་ལས་ཀ་མི་ཉུང་བ་ཞིག་བསྒྲུབས་པ་དང་། དེ་བཞིན་གྲུབ་འབྲས་ཀྱང་དགའ་འོས་པ་ཞིག་འཐོབ་ཡོད་པ་སྟེ། བོད་མི་རིགས་ཀྱི་ངག་ཐོག་ནས་བརྒྱུད་པའི་དམངས་ཁྲོད་རྩོམ་རིག་ཉམས་འགྱུར་སྟོང་གི་བག་དང་བཅས་ཏེ་རིག་གཞུང་ལས་རིགས་དགའ་ཚལ་གྱི་སྒོར་ཞུགས་ཤིང་། མཚར་སྡུག་བཀྲ་བའི་མེ་ཏོག་ལྷུག་ལྷུག་ཏུ་དགོད་པར་བྱས། ཡིན་ནའང་། གྲུབ་འབྲས་དེ་ཙམ་ནི་བརྗོད་པས་མཐའ་བྲལ་ཞིང་བསམ་པས་བློར་ཤོང་དཀའ་བའི་དམངས་ཁྲོད་ཀྱི་རྩོམ་རིག་སྣ་ཚོགས་དང་བསྡུར་ན་ང་ཚོའི་ལས་ཀ་ད་དུང་གོམ་པ་གང་ཙམ་ལས་སྤོ་ཐུབ་མེད་པས། ཏང་གི་མི་རིགས་སོ་སོའི་དམངས་ཁྲོད་རྩོམ་རིག་དར་རྒྱས་གོང་འཕེལ་གཏོང་བའི་བླང་བྱ་དང་ཧ་ཅང་ཐག་རིང་བ་རེད། དེར་བརྟེན། ང་ཚོས་ཁྱབ་ཁུངས་སོ་སོར་མི་རིགས་སྲིད་ཇུས་དོན་ཐོག་ཏུ་བབ་ཅིང་འབབ་མུས་སུ་མངའ་བའི་སྐབས་འདིར། གོམ་གང་མདུན་སྤོས་སྒོས་ཕྱོགས་སོ་སོའི་སྟོབས་ཤུགས་དང་། ལྷག་པར་དུ་རྒྱ་ཆེའི་ལས་ཞོར་དམངས་ཁྲོད་རྩོམ་རིག་པ་དག་སྐུལ་སློང་བཏང་ནས། གཏིང་ཟབ་རྒྱ་ཁྱབ་ཀྱིས་སྔོག་འདོན་དང་འཚོལ་སྡུད། དག་སྒྲིག་བཅས་ཀྱི་ལས་ཀ་སྤེལ་རྒྱུ་ནི་ང་ཚོ་བོད་རིགས་དམངས་ཁྲོད་རྩོམ་རིག་ལས་ཀ་བ་རྣམ་པས་ཕྲག་ཏུ་བསྣམས་པའི་འགན་ཁུར་ལྕི་མོ་ཞིག་ཡིན།
ང་ཚོས་ཀླད་པ་གསལ་བོའི་སྒོ་ནས་བོད་རིགས་དམངས་ཁྲོད་གི་རྩོམ་རིག་གི་མདུན་ལམ་ག་འདྲ་ཞིག་ལ་ཐུག་ཡོད་པར་ངོས་འཛིན་དང་སེམས་ཁུར་གནད་དུ་ཕུག་པ་ཞིག་གནང་དགོས་ཏེ། ངག་ཐོག་རྩོམ་རིག་ལ་བག་ཆགས་ཟབ་པའི་དམངས་ཁྲོད་སྙན་ངག་པ་དང་། གླུ་བ(མ)། སྒྲུང་བ(མ)། གནའ་གཏམ་དང་སྟོན་བཤད། ཁེད་དང་གཏམ་དཔེ་སོགས་ལ་མཁས་པའི་དམངས་ཁྲོད་རིག་རྩལ་པ་ཕལ་མོ་ཆེ་ནི་མི་ལོ་བཞི་བཅུ་ནས་ལྔ་བཅུ་ཡན་ཆད་ཀྱི་མི་ཡིན་ཞིང་། གནའ་རབས་ཀྱི་དམངས་ཁྲོད་རྩོམ་རིག་དག་ནི་ཁ་དཔེར་ཡང་“དྲུག་ཅུ་སྔས་དང་བདུན་ཅུ་གདན་དུ་འདིང་བའི་”རྒས་འཁོགས་རྣམས་ཀྱི་དྲན་པའི་ནང་གསོག་འཇོག་བྱས་ཡོད་པ་དང་། ཁོང་རྣམ་པའི་མི་ཚེ་ལ་ཁའི་ཉི་མའི་ཚོད་དུ་སླེབས་ཟིན་པས། གལ་སྲིད་ནམ་ཞིག་ཕྱིར་མི་ལྡོག་པའི་ལམ་དུ་ཆས་ཙ་ན། ཧ་ཅང་གནའ་བའི་དམངས་ཁྲོད་རྩོམ་རིག་མི་ཉུང་བ་ཞིག་གི་རྒྱུན་ཡང་དེ་དང་མཉམ་དུ་ཆད་འགྲོ་བ་གོར་མ་ཆག དེ་བཞིན་མནའ་བའི་ལྷ་སྒྲུང་ཁ་ཤས་ཀྱང་ཚན་རིག་འཕེལ་རྒྱས་སོང་བ་དང་བསྟུན་ནས་རིམ་བཞིན་ཉམས་སྲིད་པ་དང་། ཆོས་ལུགས་རྨོངས་དད་འདྲེས་པའི་གནའ་གཏམ་དང་ངག་རྒྱུན་ཁག་ཅིག་རྨོངས་དད་སེལ་བ་དང་ཆབས་ཅིག་ལ་ཤུལ་མེད་དུ་ཡལ་སྲིད་ལ། མི་རིགས་གང་ཞིག་གི་གནའ་བོའི་ཡུལ་སྲོལ་དམིགས་བསལ་བ་དག་མཚོན་པའི་དམངས་གླུ་དང་གཞས་སོགས་ཡུལ་སྲོལ་གོམས་འདྲིས་ཀྱི་འདོར་ལེན་དང་སྤོར་རྗེས་བྱས་པ་བརྒྱུད། མི་རྣམས་ཀྱི་དྲན་རྒྱ་ལས་ཤོར་སྲིད་པ་དང་། ཅུང་གནའ་བའི་ལྷ་འབོད་ཀླུ་འབོད་དང་། བླ་འགུག་མཆོད་གསོལ། བྱིས་པ་གཉིད་སྐུལ། དགྲ་ལྷ་དཔུང་བསྟོད། བག་མ་བསྐྱལ་བསུ་སོགས་ཀྱི་གླུའང་སྤྱི་ཚོགས་ཀྱི་འཕོ་འགྱུར་དང་བསྟུན་ནས་རིམ་གྱིས་རྒྱུན་ཆད་པར་འགྱུར་སྲིད། ཉམས་འཇིག་དང་བོར་བརླག་གི་གཡང་སར་ཉེ་ཞིང་དམངས་ཁྲོད་དུ་དབུགས་ལྷེམ་ལྷེམ་རྒྱུ་བའི་ངག་རྩོམ་དེ་དག་ནི་བོད་རིགས་དམངས་ཁྲོད་རྩོམ་རིག་གི་ཞིབ་འཇུག་དང་། ཡང་ན་དམངས་སྲོལ་རིག་པའི་ཞིབ་འཇུག་ལ་རིན་བྲལ་ནོར་བུ་ལྟ་བུའི་རྒྱུ་ཆ་ཡིན་སྲིད་པ་དང་། འགའ་ཞིག་སྤྱི་ཚོགས་དང་། གཉེན་སྒྲིག ཆོས་ལུགས། ལོ་རྒྱུས། མིའི་རིགས་ཀྱི་བསམ་བློ་འཕེལ་འགྱུར་བཅས་ཀྱི་ཞིབ་འཇུག་ལ་མཁོ་བའི་རྒྱུ་ཆ་རྩ་ཆེན་ཞིག་ཏུ་འགྱུར་སྲིད་པས། གལ་ཏེ་ཁྱབ་རྒྱུན་ཆད་ཚེ་ཧ་ཅང་ཕངས་པའི་གནས་འབའ་ཞིག་ཏུ་ཟད་དོ། །
ང་ཚོའི་བསམ་པར་བོད་མི་དམངས་ཁྲོད་ཀྱི་ཕུན་སུམ་ཚོགས་པའི་ངག་ཐོག་རྩོམ་རིག་ང་ཚོ་མི་རབས་པས་འདིས་བསྔོག་འདོན་དང་། འཚོལ་སྡུད། དག་སྒྲིག ཞིབ་འཇུག དར་སྤེལ་བཅས་བྱས་པ་བརྒྱུད། བོད་ཀྱི་ཚན་རིག་དང་། རིག་གནས། རིག་རྩལ་གསར་རྩོམ་བཅས་ལ་སྐུལ་འདེད་དང་གོང་འཕེལ་དུ་འགྲོ་ཐུབ་པ་བྱེད་དགོས། དམིགས་ཡུལ་དེ་འགྲུབ་ཕྱིར། ཐོར་མར་ངེས་པར་དུ་སྔོག་འདོན་དང་། འཚོལ་སྡུད། དག་སྒྲིག་བཅས་ཀྱི་ལས་ཀ་ཡག་པོ་ཞིག་བསྒྲུབ་དགོས། ཅི་བས་ན། དེ་ནི་དམིགས་བསལ་ཅན་གྱི་བརྟག་དཔྱད་ཞིབ་འཇུག་གི་བྱེད་སྒོ་ཞིག་ཡིན་ལ། དམངས་ཁྲོད་རྩོམ་རིག་ཁྱབ་ཁུངས་ནང་ལས་ཀ་ཁག་གི་སྔོན་འགྲོའི་ཆ་རྐྱེན་དང་རྨང་གཞི་ལྟ་བུའང་ཡིན། འདིར་བཤད་པའི་བསྔོག་འདོན་བྱ་རྒྱུ་ནི། བོད་རིགས་དམངས་ཁྲོད་རྩོམ་རིག་ནང་ད་དུང་རྙེད་མེད་པའི་རྩོམ་ལུས་སོ་སོའི་བརྩམས་ཆོས་དང་། ལྷག་པར་དུ་གནའ་བོའི་བོད་རིགས་དམངས་ཁྲོད་རྩོམ་རིག་དཔེར་ན་ལྷ་སྒྲུང་དང་། ལོ་རྒྱུས་རང་བཞིན་གྱི་སྒྲུང་། ཡ་ཐོག་དམངས་གླུ། གནའ་རབས་དམངས་སྲོལ་སོགས་ཡིན། འཚོལ་སྡུད་བྱེད་པའི་དམིགས་ཡུལ་ནི། བོད་རིགས་མི་དམངས་ངག་ཐོག་གི་རྩོམ་རིག་རྣམས་སྐབས་ཤིག་ལ་ལྡིང་བའི་རླུང་གི་རྒྱུ་བ་ལྟར་དུས་ཚོད་ཀྱི་འགྲོས་དང་བསྟུན་ནས་ཤུལ་མེད་དུ་མི་ཡལ་བར་ཉར་ཚགས་བྱེད་པའི་ཕྱིར་ཡིན་ལ། ཉར་ཚགས་ཡང་བཀོལ་སྤྱོད་ཀྱི་ཆེད་དུ་ཡིན་པ་ལས། ཉར་ཚགས་ཀྱི་ཆེད་དུ་ཉར་ཚགས་བྱེད་པ་མིན། ཡིད་རྟེན་རུང་ཞིང་འཐུས་སྒོ་ཚང་བའི་བོད་རིགས་དམངས་ཁྲོད་ཀྱི་ངག་རྩོམ་རྒྱུ་ཆ་ཨང་དང་པོ་ཁོང་དུ་ཆུད་པ་བྱས་ན། ཚན་རིག་བརྟག་དཔྱད་ཀྱི་བྱ་བ་གོང་འཕེལ་དང་། ཕུལ་དུ་བྱུང་བའི་ངག་ཐོག་བརྩམས་ཆོས་ཁྱབ་སྤེལ། བོད་མིའི་སེམས་དང་བརྩེ་དུང་ལ་རྒྱུས་ལོན། རྩོམ་རིག་བརྩམས་ཆོས་དར་རྒྱས་འོང་བ་བཅས་ལ་ཕན་ནུས་ཆེ་ཙམ་འབྱུང་ངེས་རེད། དེར་མ་ཟད། བོད་རིགས་དམངས་ཁྲོད་རྩོམ་རིག་རང་ངོས་ནས་སྤྱི་ཆོགས་རིག་པ་དང་། ལོ་རྒྱུས་རིག་པ། མི་རིགས་རིག་པ། དམངས་སྲོལ་རིག་པ། མི་རིགས་སེམས་ཁམས་རིག་པ། སྐད་རིགས་རིག་པ་བཅས་ཀྱི་ཐད་རིན་ཐང་གཞལ་གྱིས་མི་ལང་བ་མངའ་གཤིས། ཚན་རིག་བརྟག་དཔྱད་ཀྱི་སྒོ་སོ་སོར་རིན་པོ་ཆེའི་རྒྱུ་ཆ་འདོན་སྤྲོད་བྱེད་ངེས་ཡིན།
ང་ཚོས་འཚོལ་སྡུད་དང་དག་སྒྲིག་གི་ལས་ཀར་དམངས་ཁྲོད་རྩོམ་རིག་རང་ངོས་ཀྱི་ཁྱད་ཆོས་ལྟར་ངོས་འཛིན་བྱེད་དགོས་ཤིང་། དམངས་ཁྲོད་རྩོམ་རིག་ནི་ངལ་རྩོལ་མི་དམངས་ཀྱི་ངག་ཐོག་སྒྱུ་རྩལ་ཡིན་ལ། དེའི་ངག་ཐོག་གི་གསར་རྩོམ་དང་ངག་ཐོག་གི་ལས་སྣོན། ངག་ཐོག་ནས་བརྒྱུད་སྤེལ་བྱེད་པའི་ཁྱད་ཆོས་ཡིག་ཐོག་རྩོམ་རིག་དང་བསྡུར་ན་དེ་བས་མང་ཚོགས་དང་ཐུན་མོང་རང་བཞིན་ལྡན་གཤིས། ཁྱབ་སྤེལ་སླ་ཞིང་གསོན་ཉམས་ལྡན་པའི་ཁྱད་ཆོས་རང་ཆས་སུ་འཛིན་ནོ། ། ཡིན་ནའང་། ཕྱོགས་གཞན་ཞིག་ནས་བོར་བརླག་དང་བརྗེད་ངེས་རྐུན་པོས་ཁྱེར་སླ་བས། དམངས་ཁྲོད་རིག་རྩལ་སྲོལ་རྒྱུན་ལ་སློབ་སྦྱོང་དང་། ཞིབ་འཇུག རྒྱུན་འཛིན། དར་སྤེལ་བྱེད་པ་ལ་དཀའ་ངལ་བཟོས་པ་རེད།
དོན་དུ་ང་ཚོས་བོད་མི་ཁྲི་ཚོ་འགའི་ངག་ཐོག་ནས་ཟིན་བྲིས་སུ་འདེབས་རྒྱུ་ནི་ཧ་ཅང་དཀའ་ཚེགས་ཆེ་བའི་ལས་ཀ་ཞིག་ཡིན་པ་མ་ཟད། ཐབས་ལམ་སྣ་ཚོགས་ཀྱི་སྒོ་ནས་སྙིགས་འདོར་བཅུད་ལེན་དང་རྫུན་སྤང་བདེན་བླང་གིས་དག་སྒྲིག་ཅིག་མ་བྱས་པར་ཡིག་ཐོག་ཏུ་མཚོན་ན། རྒྱུན་འཛིན་དང་དར་སྤེལ་བྱེད་རྒྱུ་ནི་ཁ་བཤད་ཆུ་ཡི་ཝུ་བའི་སྤུན་དུ་འགྱུར་རོ། དེ་བས་འདིེར་ངེས་པར་ནན་བཤད་ཀྱི་ཚུལ་དུ་འགྲོ་དགོས་པ་ནི། འཚོལ་སྡུད་དང་དག་སྒྲིག་ནི་ལས་སླ་བའི་ཐབས་ཤེས་ཀྱི་གནད་དོན་ཞིག་མིན་པར། བོད་རིགས་དམངས་ཁྲོད་རྩོམ་རིག་ལ་ལངས་ཕྱོགས་དང་ལྟ་ཚུལ་ཅི་འདྲ་ཞིག་འཛིན་རྒྱའི་གནད་དོན་ལ་རག་ལས་ཡོད་ཅིང་། ང་ཚོས་འདས་ཟིན་པའི་འཚོལ་སྡུད་དང་དག་སྒྲིག་གི་ལས་ཀའི་ཁྲོད་ལངས་ཕྱོགས་དང་ལྟ་ཚུལ་འགའ་རེ་འགྲིག་མེད་པའི་ཁར་ཚན་རིག་གི་ཐབས་ཤེས་ཀྱང་མི་ལྡན་པས་ৎ འཚོལ་སྡུད་བྱེད་སྐབས་རི་དྭགས་བརྔོན་པ་ལྟ་བུའི་བསམ་བློ་དང་། ཡང་ན་སྐབས་བབ་ཀྱི་ཆབ་སྲིད་དགོས་མཁོ་ལྟར་མགོ་མེད་མཇུག་ལྡུམ་གྱི་ཚུལ་མང་ཞིང་། མི་རིགས་འདྲེས་སྡོད་བྱེད་པའི་ས་ཆར་རིགས་སོ་སོའི་མཁས་པས་ཐབས་བརྒྱ་ཇུས་སྟོང་གིས་གཞན་མི་རིགས་ཀྱི་དམངས་ཁྲོད་རྩོམ་རིག་རང་མི་རིགས་ལ་འཚོལ་སྡུད་བྱེད་པའང་ཤིན་ཏུ་མང་ངོ་། དག་སྒྲིག་གི་སྐབས་སུའང་ཕྱེ་སྒམ་ནང་དུ་སྦུན་པ་བླུག་པའི་གནས་ཚུལ་བྱུང་ཞིང་འབྱུང་མུས་ཡིན་ལ། ཐ་ན་དམངས་ཁྲོད་རྩོམ་རིག་རྒྱུ་ཆ་བྱས་ནས་རྒྱ་བོད་ཡིག་རིགས་ཟུང་གི་སྒོ་ནས་གསར་རྩོམ་ལ་འཇུག་པའང་མཐོང་རྒྱུ་ཡོད་པ་ཀུན་གྱིས་ཤེས་གསལ་རེད། དེར་བརྟེན། ང་ཚོས་མཉམ་གཅིག་ཏུ་འཚོལ་སྡུད་དང་དག་སྒྲིག་ཡག་པོ་བྱེད་རྒྱུའི་སྐོར་ལ་བགྲོ་གླེང་གནང་རྒྱུ་ནི་དགོས་གལ་ཤིན་ཏུ་ཆེ་བར་སྙམ།
ང་ཚོའི་ལས་ཀ་འདི་ལེགས་འགྲུབ་ཡོང་དགོས་ན། ད་དུང་མར་ཁེ་སི་རིང་ལུགས་ཀྱི་ལོ་རྒྱུས་དངོས་གཙོ་རིང་ལུགས་དང་རྩོད་སྒྲུབ་རིགས་པའི་འཕེལ་རྒྱས་ཀྱི་ལྟ་བ་རྒྱུན་འཁྱོངས་སྒོས། གཡོན་ཐལ་ཆེ་བའི་བསམ་བློ་ཡོ་བསྲང་བྱེད་དགོས་ཤིང་། གལ་སྲིད་དེ་ལྟར་བྱེད་མ་ཐུབ་ཚེ། ལོ་ངོ་སྟོང་ཕྲག་དུ་མའི་ནང་བརྒྱུད་སྤེལ་བྱས་འོང་བའི་དམངས་ཁྲོད་རྩོམ་རིག་རྣམས་ལོ་རྒྱུས་ཀྱི་ཁོར་ཡུག་ངེས་ཅན་ཞིག་གི་ནང་བཞག་སྟེ་གནད་དོན་དངོས་ལ། དོན་ངོ་མས་དབྱེ་ཞིབ་གཏོང་མི་ཐུབ་པ་ལས་ལྡོག་སྟེ་དེང་རབས་ཀྱི་མིའི་ཕུགས་བསམ་དང་ཀུན་སྤྱོད། བསམ་ཚུལ་བཅས་ནི་གང་དག་འཚོལ་སྡུད་བྱེད་ཆོག་པ་དང་། གང་དག་བྱེད་མི་ཆོག་པའི་ཚད་འཇལ་བྱེད་ཀྱི་ཐིག་ཤིང་ལྟ་བུ་དང་ཐ་ན་དེང་རབས་ཀྱི་མིའི་སྒྱུ་རྩལ་སྒྲོམ་གཞི་ལ་ཚད་བླངས་ནས་ཚད་གཞིར་ཐོན་ན་བསྡུ་ལེན་དང་། མ་ཐོན་ན་གཡུགས་བསྐྱུར་བྱེད་པའི་ཉེས་པ་འབྱུང་ངེས་རེད། འདི་ལྟ་བུའི་“མཁྲིས་ནད་ཅན་གྱི་མིག་ལམ་དུ་གངས་དཀར་རི་ཡང་སེར་བོར་འགྱུར་བ་”དག་གི་སྨྱུག་འོག་ཏུ་རིན་ཐང་ཆེ་བའི་རྒྱུ་ཆ་གང་མང་ཞིག་ཁྱད་གསོད་བྱས་དང་བྱེད་བཞིན་ཡོད་གཤིས། ཀུན་གྱིས་ཐུགས་མཉམ་འཇོག་གནང་རྒྱུ་ཤིན་ཏུ་གལ་ཆེའོ། །
གཉིས། དམངས་ཁྲོད་རྩོམ་རིག་གི་སྙིགས་བཅུད་ལ་ངོས་འཛིན་ཇི་ལྟར་བྱེད་རྒྱུ།
མི་རིགས་གང་ཞིག་གི་དམངས་ཁྲོད་རྩོམ་རིག་ཡིན་ཀྱང་དེས་སྐྱིད་ལུག་བག་ཁུམ་དང་། མ་རབས་ཞེན་ཆགས། རྩ་ཐོར་ཉགས་དམས་སུ་འགྲོ་བའི་རིགས་དང་ཐ་ན་ལོག་སྤྱོད་ཀྱི་རྩོམ་རིག་གང་དང་གང་ལ་འཐབ་རྩོད་བགྱིད་པའི་ནང་འཚར་ལོངས་བྱུང་བ་ཡིན་སྟབས། ཉིང་བཅུད་དང་སྙིགས་མའི་གནད་དོན་ཐག་གཅོད་ཚེ་གང་ལ་ཅི་འོས་བྱེད་དགོས་པ་མ་ཟད། གཟབ་ནན་དང་ཚན་རིག་གི་རྣམ་འགྱུར་ཡང་འཛིན་དགོས་ཏེ། བློ་མཐུན་ཅ་ཀྲིས་ཀྲུང་གོ་དམངས་ཁྲོད་རིག་རྩལ་ལས་ཀ་བའི་འཐུས་མི་ཚོགས་ཆེན་ཐངས་གཉིས་པའི་སྟེང་གནང་བའི་སྙན་སྒྲོན་ནང་བསྟན་དོན་“དམངས་ཁྲོད་རྩོམ་རིག་གི་ཤུལ་བཞག་ལ་ལྟ་ཚུལ་ཇི་འདྲ་ཞིག་འཛིན་རྒྱུ་དང་། དམངས་ཁྲོད་རྩོམ་རིག་གི་ཉིང་བཅུད་དང་སྙིགས་རོ་དབྱེ་འབྱེད་ནན་མོ་ཞིག་གནང་རྒྱུ་ནི་དམངས་ཁྲོད་རྩོམ་རིག་གི་ལས་ཀའི་ཁྲོད་གལ་ཆེ་བའི་གནད་དོན་ཞིག་ཡིན། ”ཞེས་དང་། ཁོང་གིས་ད་དུང་“སྔོན་ཆད་ལོག་སྤྱོད་དབང་སྒྱུར་གྲལ་རིམ་གྱི་བསམ་བློས་དམངས་ཁྲོད་རྩོམ་རིག་ལ་ལྡོག་མེད་ཀྱི་ཤན་ཐེབས་པ་ང་ཚོས་སྦ་གསང་དང་འཛེས་བག་བྱེད་མི་འོས་ཤིང་། དེ་ཙམ་ལ་བརྟེན་ནས་དམངས་ཁྲོད་རྩོམ་རིག་གི་‘སྙིགས་རོའི’ཕྱོགས་འུད་བརྗོད་བྱེད་པ་ནོར་འཁྲུལ་ཤ་སྟག་གོ། ཆ་རྐྱེན་ངེས་ཅན་ཞིག་གི་འོག་འཚོ་ཞིང་རོལ་བའི་གནའ་མི་དང་། བྲན་གཡོག ཞིང་པ་རྣམས་རང་ཉིད་ཀྱི་སྒྱུ་རྩལ་གསར་རྩོམ་རང་གི་གྲལ་རིམ་དང་ལོ་རྒྱུས་ཀྱི་གནང་བར་བཀག་རྒྱ་དེ་དག“སྙིགས་རོར”བརྩིས་ཏེ་དམངས་ཁྲོད་རྩོམ་རིག་གི་རིན་ཐང་དང་གོ་གནས་ཇེ་དམའ་དང་ཁས་མི་ལེན་པ་ནི་ནོར་འཁྲུལ་ཡིན་པ་སྨྲས་ཅི་དགོས།” ཞེས་བཤད་པ་དང་། ལར་ཉིང་བཅུད་དང་སྙིགས་རོའི་གནད་དོན་ཐད། ཐོག་མཐའ་བར་གསུམ་གྱི་བྱེད་ཐབས་ནི། དམངས་གཙོའི་ཉིང་བཅུད་བསྡུ་ལེན་དང་བཀས་བཀོད་རྒྱུད་འཛིན་གྱི་སྙིགས་རོ་འདོར་སྤང་བྱེད་ཐབས་ནི་ཡིན། བོད་རིགས་དམངས་ཁྲོད་རྩོམ་རིག་ལའང་ང་ཚོས་རིག་གནས་མཆིས་སོ་ཅོག་གི་ཤུལ་བཞག་རྒྱུན་འཛིན་བྱེད་པ་ལྟར་ཚན་རིག་གི་ལྟ་ཚུལ་རྒྱུན་འཁྱོངས་སྒོས་གནད་དོན་དངོས་ལ་དོན་ངོ་མས་དབྱེ་ཞིབ་བྱས་ནས་ཡོངས་རྫོགས་ཁས་ལེན་པ་མི་བྱེད་ལ། ཡོངས་རྫོགས་ཁས་མི་ལེན་པའང་མི་བཤད་པར་གཟབ་གཟབ་ནན་ནན་གྱིས་གཙང་བཤེར་དང་དག་སྒྲིག་གི་ལས་ཀ་ཡག་སྒྲུབ་གནང་དགོས། ལས་དང་པོ་བ་རྣམས་ཀྱིས་གལ་འགངས་ཆེ་བའི་ལས་ཀ་འདི་གོ་རིམ་གཉིས་པ་སྟེ་དག་སྒྲིག་གི་སྐབས་སུ་རྩོམ་དགོས་ཤིང་། སྡུད་གནང་བཞིན་པའི་བྱ་རིམ་ནང་“སྙིགས་རོ་འདོར་སྤང་” གི་ཁ་གཡང་འབོད་པ་སྔ་དྲགས་ན་ཕན་པ་ལས་གནོད་པ་ཆེ་བ་མཁྱེན་དགོས་ཀྱི། གསལ་བོར་སྨྲས་ན།“ ཕྱོགས་ཡོངས་ནས་འཚོལ་སྡུད་བྱེད་”བྱེད་པའི་རྩ་དོན་དང་རྒྱབ་ཀྱིས་ཕྱོགས་སྲིད་ལ། སྟབས་བདེར་བཟོ་བའི་བསམ་བློའི་མངོན་ཚུལ་ཞིག་ཀྱང་ཡིན། རྟག་པར་སྙིགས་རོའི་ཕྱི་གོས་འོག་ཏུ་ཉིང་བཅུད་ཀྱིས་ཕྱུག་པའི་བརྩམས་ཆོས་རིན་ཐང་ཅན་མངའ་གཤིས། ཚང་མས་དོ་སྣང་བྱེད་དགོས་ཤིང་འདོར་ལེན་གནང་སྐབས་རང་སྣང་གིས་ཁ་མཚོན་མི་གཅོད་པ་བྱེད་དགོས།
གསུམ། འཚོལ་སྡུད་བྱེད་ཐབས་སྐོར།
སྤྱིར་འཚོལ་སྡུད་བྱེད་ཐབས་ལ་རིགས་གཉིས་མཆིས་ཏེ། དང་པོ་ནི་ཐད་ཀར་འཚོལ་སྡུད་བྱེད་པ་སྟེ། འཚོལ་ཞིབ་བཅར་འདྲི་ལ་བརྟེན་ནས་མི་དམངས་ཀྱི་ངག་ཐོག་ཏུ་བརྒྱུད་པའི་དམངས་ཁྲོད་རྩོམ་རིག་ཟིན་བྲིས་སུ་འགོད་པ་དང་། གཉིས་པ་ནི་བརྒྱུད་མས་འཚོལ་སྡུད་བྱེད་པ་སྟེ། ཚགས་པར་དང་དུས་དེབ་སོ་སོའི་སྟེང་སྤེལ་འགོད་གནང་ཟིན་པའི་བརྩམས་ཆོས་ཕྱོགས་སྡུད་བྱེད་རྒྱུ་དེ་ཡིན། དམངས་ཁྲོད་རྩོམ་རིག་ལ་ཞིབ་འཇུག་གནང་མཁན་ཞིག་ལ་མཚོན་ན། ཐབས་དེ་གཉི་ག་བསྟེན་དགོས་ཤིང་། གཤམ་དུ་འཚོལ་སྡུད་བྱེད་པའི་གནད་དོན་སྐོར་བཤད་རྒྱུ།
ཆེད་ལས་མི་སྣ་དང་ཁུལ་དང་རྫོང་སོ་སོའི་རིག་གནས་ཁང་དང་། ཞང་རིག་གནས་ས་ཚུགས་དང་སློབ་གྲྭ་ལ་སོགས་པར་མཚོན་ན། གཏན་སྡོད་ཀྱིས་འཚོལ་སྡུད་བྱེད་རྒྱུ་ནི་ཅུང་ལེགས་པའི་ཐབས་ལམ་ཞིག་ཡིན་ལ། དེ་ནི་མི་སྒེར་དང་རུ་ཁག་ཆུང་བ་གང་རུང་སྡེ་ཚན་རེ་བྱས་ནས་ས་ཆ་ཞིག་གམ། ཞང་དང་ཡང་ན་རུ་ཆེན་ཞིག་ལ་གཏན་སྡོད་བྱས་ནས་དུས་ཡུན་རིང་བ་དང་ཆ་རྐྱེན་གང་ཡང་མེད་པར་བློ་གཅིག་སེམས་གཅིག་གིས་ཞིང་འབྲོག་མང་ཚོགས་ཀྱི་ཁྲོད་དུ་འཚོ་བ་རོལ་ཞིང་། ཁོ་ཚོ་དང་མཉམ་སྡོད་མཉམ་འགྲོགས་སྒོས་ཁོ་ཚོའི་གཤིས་རྒྱུད་དང་སེམས་ཁམས། ཡུལ་སྲོལ་གོམས་འདྲིས། ཆོས་ལུགས་དད་མོས་དང་ཡུལ་སྐད་ཆ་ལུགས་ལ་སོགས་པ་འདྲིས་སུ་བཅུག་པའི་རྨང་གཞི་སྟེང་། འཚོལ་སྡུད་ཀྱི་ལས་ཀ་རྩོམ་དགོས་ཤིང་། ཐབས་ལམ་ནི་སྣ་ཚོགས་པ་སྟེ། ཁྱིམ་སྒོ་འགྲིམས་ནས་རྩད་འདྲི་གཏོང་བ་དང་། མཚན་མོར་སེམས་གཏམ་ལབ་པ། ཇ་ཁ་ཆང་ཁ་ནས་གླུ་ལེན་ཤག་འགྱེད་གཏོང་བ། ཁོམ་དུས་གནའ་གཏམ་དང་སྒྲུང་བཤད་པའི་འདུ་ཚོགས་བསྡུ་བ། ཁེད་དང་མཚར་གཏམ་འགྲན་པ་བཅས་ཀྱི་རྣམ་པས་བསྡུ་ཆོག་ལ། གཞན་ཡང་ལམ་བར་དང་ངལ་རྩོལ་གྱི་ཁྲོད། ། ཞིང་གཉེར་ཕྱུགས་རྗེས་སོགས་སུའང་རྒྱུན་མི་ཆད་པར་འཚོལ་སྡུད་གནང་ཆོག་པ་རེད། ས་ཆ་དང་མིར་འདྲིས་པའི་རྐྱེན་གྱིས་ཕན་ཚུན་གྱི་སེམས་ནང་དོགས་འཛེམ་གང་ཡང་མེད་ཅིང་ལེན་མཁན་གྱི་གདོང་འཛུམ་གྱིས་ཁེངས་ཤིང་། བཤད་མཁན་ལ་སྤོབས་པ་ཆེ་ཆེར་རྒྱས་པས་སྙན་ངག་དང་གནའ་གཏམ་གང་ཡིན་ཡང་ལྷག་པར་གསོན་ཉམས་ལྡན་ལ། འཚོལ་སྡུད་བྱས་པའི་བརྩམས་ཆོས་ཀྱི་སྤུས་ཚད་རང་ཤུགས་ཀྱིས་མཐོ་བ་སྨྲས་ཅི་དགོས། གཏན་སྡོད་པ་དེ་འབྲོག་ལས་དང་ཞིང་ལས་ཕྱི་དང་ནང་གི་ལས་ཀ་ཁྱད་མེད་པར་ཞུགས་ཆོག་ཅིང་། ཆུང་བྱིས་པ་ནས་རྒན་དབུ་དཀར་བར་འབྲེལ་གཏུག་བྱེད་རྒྱུ་གལ་ཆེ་སྟེ། ཁོ་ཚོའི་ལོ་ཚད་དང་། ཕོ་མོ། ལས་བགོས། མྱོང་བརྒྱུད། སྐྱེས་ཁུངས་སོགས་མི་གཅིག་པའི་དབང་གིས་ཁོ་ཚོའི་ངག་ཐོག་ཏུ་བརྒྱུད་པའི་རྩོམ་རིག་བརྩམས་ཆོས་ཀྱང་གཅིག་མཚུངས་མིན་པ་རེད། དེ་བས་ལྷག་པར་ཁྱབ་ཆེ་ཞིང་གཏིང་ཟབ་པའི་སྒོ་ནས་རིགས་མི་གཅིག་པའི་དམངས་ཁྲོད་རྩོམ་རིག་དང་དམངས་སྲོལ་རྒྱུ་ཆ་བསྔོག་འདོན་དང་བསྡུ་སྒྲིག་གནང་ཐུབ་ཀྱི་རེད།
ཡིན་ནའང་། ལས་ཀའི་སྒྲུབ་གནས་ཀྱི་དབང་གིས། གྲོང་གསེབ་ཏུ་ཡུན་རིང་བསྡད་དེ་འཚོལ་སྡུད་ཀྱི་ལས་ཀ་བསྒྲུབ་མི་འཚམ་ན། དུས་ཡུན་ཐུང་ངུར་མར་སོང་ནས་འཚོལ་སྡུད་བྱེད་དགོས་ལ། འཚོལ་ཞིབ་བྱེད་ཐབས་དེར་མི་སྒེར་དང་རུ་ཁག་གང་རུང་ལ་སོང་ཆོག་ཅིང་། མ་སོང་བའི་ཡར་སྔོན་ཕྱོགས་གཉིས་ཙམ་ལ་སྟ་གོན་གང་ལེགས་གནང་དགོས་རྒྱུ་སྟེ།
1.ཡུལ་དང་ས་ཆ་གང་ལ་འགྲོ་ནའང་། ཐོག་མར་ཡུལ་ཕྱོགས་དེར་ལོ་རྒྱུས་མི་སྣའམ་དཔའ་བོ་དཔའ་མོ། ཡུལ་ལྗོངས་གྲགས་ཅན། གནས་རྟེན་ཁྱད་པར་ཅན། སྡེ་དཔོན་མཁས་ཅན། གནའ་བོའི་གཡུལ་འགྱེད་སོགས་ཀྱི་ངག་རྒྱུན་མངའ་མིན་ལ་བློ་གདེང་ཡོད་པ་བྱས་ན། དམིགས་ཡུལ་གསལ་ཞིང་བྱེ་བྲག་ཏུ་སྣང་བ་དང་། ལྷག་པར་ཐུན་མོང་མ་ཡིན་པའི་ཡུལ་སྲོལ་གོམས་འདྲིས་དང་། གཉེན་བཤད་སྟོན་བཤད་སོགས་ནི་ཁྱོད་ཀྱིས་བརྔོན་པའི“རི་དྭགས”གཙོ་བོ་ཡིན་ཕྱིར། སྔ་མོ་ནས་འབེན་མཐོང་བར་བྱེད་དགོས།
2.གང་ཞིག་འཚོལ་སྡུད་བྱེད་རྒྱུ་གཏན་འཁེལ་བྱུང་ཚེ། གོ་སྐབས་དམ་འཛིན་བྱེད་རྒྱུ་སྟེ། དཔེར་ན། དམངས་གླུ་(ཨ་མདོའི་ལ་གཞས)འཚོལ་སྡུད་གནང་བསམ་ན། མཚོ་སྔོན་ཕྱོགས་སུ་མཚོན་ན་ཁྱོད་ཀྱིས་ངེས་པར་ཁུལ་སོ་སོའི་ཁུལ་སྟོན་དང་ཁྲི་ཀའི་ལྷ་རྩེ། གཅན་ཚའི་མ་ཎི། རེབ་གོང་ཀླུ་རོལ་སོགས་ལ་གཞས་སྐོར་འཐེན་(ལེན) བྱེད་པའི་ཚོགས་དབུས་སུ་སོང་ནས་སྔོན་བརྡ་བརྒྱབ་སྟེ། དེང་རབས་འཕྲུལ་ཆས་སོགས་ལ་བརྟེན་ནས་བསྡུ་དགོས། དེ་བཞིན་གནའ་བོའི་ལྷ་སྒྲུང་དང་ངག་རྒྱུན། མོ་ཚིག་སྲོལ་གླུ་སོགས་འཚོལ་སྐབས་ལྷ་བ་དང་མོ་བ། ཨ་མཆོད། འཇིག་རྟེན་རྒད་པོ་(མོ་) བཅས་བཙལ་ན་ཆ་ཚང་རྒྱུར་ཕན་ཆེ་ཞིང་། འདིར་ལོ་ཚད་དང་སྐྱེས་ཁུངས་སོགས་ཀྱང་འདང་རྒྱག་ས་གལ་ཆེན་ཞིག་ཡིན་ཏེ། སྤྱིར་བཏང་དུ་ལྷ་སྒྲུང་དང་ངག་རྒྱུན། གནའ་བའི་ཡུལ་སྲོལ་སོགས་རྒས་འཁོགས་རྣམས་ལས་བསྡུས་ན་ལེགས་ཤིང་། ལ་གཞས་དང་རོགས་འཐེན་སོགས་དར་མ་དང་ན་གཞོན་ཕོ་མོ་རྣམས་ལས་བསྡུ་འོས་ཤིང་། བྱིས་གླུ་དང་བྱིས་སྒྲུང་། གཉིད་འགུག་གི་གླུ་དབྱངས་ནི་རྒན་མོ་དང་མ་མ་རྣམས་ལས་བསྡུ་རྒྱུ་དང་། མཚར་གཏམ་དང་ཟུར་ཟའི་གནའ་གཏམ་ནི་གཡོག་པོ་གཡག་མོ་དང་ཞིང་འབྲོག་དབུལ་བོ་རྣམས་ལས་བསྡུས་ན་འབྲས་བུ་མི་དམན་པ་ཞིག་ཐོབ་བོ། །
གཞན་ཡང་འཚོལ་སྡུད་ཁྲོད་མཉམ་འཇོག་བྱེད་དགོས་པའི་གནད་དོན་འགའ་མཆིས་པ་ནི།
དང་པོ། འཚོལ་སྡུད་བྱས་པའི་བརྩམས་ཆོས་ཀྱི་རྒྱུན་ཁྱབ་པའི་ས་ཆ་དང་བཤད་མཁན་གྱི་མིའམ་གླུ་བའི་(མ)རུས་མིང་དང་། ལོ་ཚོད། ཕོ་མོ། སྐྱེས་ཡུལ། ལོ་རྒྱུས་མདོར་བསྡུས་དང་། དམངས་ཁྲོད་རྩོམ་རིག་ལ་འབྲེལ་བ་ཡོད་པའི་ཡུལ་སྲོལ་གོམས་འདྲིས། ཆོས་ལུགས་དད་མོས། ལོ་རྒྱུས་རྒྱུ་ཆ་ལ་སོགས་གསལ་འགོད་གནང་དགོས་ཤིང་། ཆ་རྐྱེན་གྱིས་རུང་ན་བརྩམས་ཆོས་གཙོ་བོ་རྒྱུན་ཁྱབ་བྱེད་པའི་ལོ་ཚིགས་ལ་རྟོག་ཞིབ་བྱས་ནས་ཟིན་བྲིས་སུ་བཀོད་ན་ལྷག་པར་བཟང་ངོ་། །
གཉིས་པ། གོ་བ་ལེན་ཐུབ་མེད་པ་དང་ཡང་ན་གོ་བ་གཏིང་མི་ཟབ་པའི་གཏམ་རྒྱུད་ཀྱི་བྱུང་རིམ་དང་། གླུ་ཚིག་དམ་དུམ། ཕལ་སྐད་ལུང་སྐད་སོགས་ལ་ངེས་པར་དུ་གཟབ་ནན་ཏན་ཏིག་གིས་རྩད་འདྲི་དང་བརྟག་དཔྱད་ཡག་པོ་བྱས་ནས་ཟུར་བཀོད་ཟིན་བྲིས་སྦྱོར་དགོས།
གསུམ་པ། ཅུང་རིང་བའི་ལྷ་སྒྲུང་དང་ལོ་རྒྱུས་སྙན་ངག དཔའ་བོའི་རབས་དང་དོན་གྱི་བྱུང་བ་བརྗོད་པའི་སྙན་ངག ཕོ་མོའི་བརྩེ་མགུར་སོགས་ས་ཆ་གཅིག་ནས་བཤད་མཁན་གཅིག་གིས་བཤད་པ་ཁ་མི་ཚང་ཚེ། “མི་ཤེས་ན་མིར་ཕྲིས། མི་རིག་ན་སྒང་ལ་བུད་”ཅེས་པ་ལྟར། ས་གཞན་དང་མི་གཞན་བཙལ་ནས་ཐབས་བརྒྱ་ཇུས་སྟོང་གིས་ཆ་ཚང་དུ་འཇུག་དགོས།
བཞི་པ། གཏམ་རྒྱུད་གཅིག་ལ་བཤད་ཚུལ་སྣ་མི་འདྲ་བ་དུ་མ་མངའ་བ་དག སྣ་ཁ་ཚང་མ་ཟིན་བྲིས་སུ་འགོད་དགོས་ཤིང་། བྱུང་རིམ་འགའ་ཤས་ལ་ཆད་ལྷག་གི་ཧེ་བག་ཅི་འདྲ་ཆེ་ཡང་དེ་ལྟར་དུ་ཟིན་བྲིས་སུ་འགོད་ཐུབ་པ་བྱེད་རྒྱུ་ནི་ཕྱོགས་བསྡུས་དག་སྒྲིག་སྐབས་སུ་བསྡུར་བའི་ཞིབ་འཇུག་ལ་མེད་མི་རུང་བ་ཞིག་ཡིན།
ལྔ་པ། གལ་སྲིད་གྲོང་གསེབ་ཏུ་འགྲོ་བའི་ཆ་རྐྱེན་ལྡན་ན། ཟིན་བྲིས་རྒྱག་པ་དང་། སྒྲ་ལེན་པ། པར་རྒྱག་པ། རི་མོར་འབྲི་བ་བཅས་འཚོལ་ཞིབ་བྱེད་ཐབས་སྣ་ཚོགས་སྤྱད་དེ་ལེན་མཁན་དང་བཤད་མཁན་གྱི་གོན་པ་དང་རྣམ་འགྱུར་སོགས་ཇི་བཞིན་དུ་བསྡུ་ཐུབ་ན་དེ་བས་ལེགས་སོ། །
དྲུག་པ། མི་རིགས་གཞན་པའི་འཚོལ་སྡུད་པས། གལ་ཏེ་མི་རིགས་དེའི་སྐད་ཆ་མི་གོ་ན། ལོ་ཙཱ་ལ་མཁས་པ་ཞིག་གྲོགས་སུ་བསྟེན་རྒྱུ་ཧ་ཅང་གལ་ཆེ་སྟེ། ལས་ཀ་འདི་རང་སྣང་གིས་ཧུར་བརྩོན་ལ་བརྟེན་ནས་འགྲུབ་དཀའ་བར་བརྟེན། ངེས་པར་དུ་ས་དེའི་རིག་གནས་སྡེ་ཁག་གི་རྒྱབ་སྐྱོར་འོག་ཁོ་ཚོས་ལོ་ཙཱ་ཁྱེར་ཐུབ་པའི་འགྲོ་གྲོགས་ཤིག་ངོ་སྤྲོད་གནང་འོང་རྒྱུ་བྱེད་དགོས།
མདོར་ན། འཚོལ་སྡུད་ཀྱི་ལས་ཀ་ནི་བོད་རིགས་དམངས་ཁྲོད་རྩོམ་རིག་གི་རྨང་གཞིའི་ལས་ཀ་ཞིག་ཡིན་ལ། མི་དམངས་མང་ཚོགས་ཀྱི་རིག་གནས་དར་སྤེལ་དང་དམངས་ཁྲོད་ངག་ཐོག་གསར་རྩོམ་སྐུལ་འདེད་གཏོང་བའི་ལས་ཀ་གལ་ཆེན་ཞིག་ཀྱང་ཡིན། དེའི་རྩ་བའི་དོན་སྙིང་ནི་ངལ་རྩོལ་མི་དམངས་ལ་སློབ་སྦྱོང་དང་། ངལ་རྩོལ་མི་དམངས་ལ་ཞབས་འདེགས་ཞུ་བ། ཁོ་ཚོའི་མགྲིན་ཚབ་པ་རྣམ་དག་ཅིག་བྱས་ནས་ངལ་རྩོལ་མི་དམངས་ཀྱི་གསར་རྩོམ་ང་ཚོའི་ལག་པ་བརྒྱུད་དེ་དར་སྤེལ་གཏོང་བ་བྱེད་རྒྱུ་དེ་ཡིན།
བཞི། ཟིན་བྲིས་རྣམ་དག་ཡིན་དགོས།
དམངས་ཁྲོད་རྩོམ་རིག་གང་ཡིན་ཀྱང་ངག་ཐོག་རང་བཞིན་དང་། ཐུན་མོང་རང་བཞིན། གཞན་འགྱུར་རང་བཞིན་བཅས་ཀྱི་ཁྱད་ཆོས་མངའ་སྟབས། འཚོལ་སྡུད་གནང་སྐབས་ངེས་པར་ཟིན་བྲིས་རྣམ་དག་ཡིན་དགོས་ཏེ། རྣམ་པར་དག་པའི་གནའ་བོའི་ཟིན་བྲིས་ནི། ཚན་རིག་ཞིབ་འཇུག་གི་གོམ་རིམ་དང་པོ་ཡིན་པ་མ་ཟད། དམངས་ཁྲོད་རྩོམ་རིག་བརྩམས་ཆོས་རྒྱ་ཆེར་སྤེལ་བའི་རྟེན་གཞིའང་ཡིན།
བོད་རིག་དམངས་ཁྲོད་རྩོམ་རིག་ཀྱང་དམངས་ཁྲོད་རྩོམ་རིག་གཞན་དང་འདྲ་བར་ངག་ཐོག་དང་སྙན་ལམ་ནས་བརྒྱུད་པའི་སྒྱུ་རྩལ་ཞིག་ཡིན། སྔོན་ཆད། རིག་གནས་ཀྱི་དབང་ཆ་དབང་བསྒྱུར་གྲལ་རིམ་གྱིས་སྒེར་སྡེམ་དང་མི་མང་ཆེ་བ་ཡིག་རྨོངས་སུ་ལུས་རྐྱེན་སོགས་ཀྱིས་མི་དམངས་ཀྱི་ངག་རྩོམ་ཚང་མ་ཧ་ལམ་དྲན་པ་ལ་བརྟེན་ནས་ཉར་ཚགས་བྱེད་དགོས་པའི་ཚོད་དུ་སྣང་ཞིང་། ཁོ་ཚོའི་རྩོམ་རིག་གཙུག་ལག་ཀྱང་མིའི་ཀླད་པ་ལས་མ་འདས་སོ། ། ངག་གི་རྒྱུན་ཡང་དོན་དུ་མི་འདིའི་དྲན་པ་མི་དེ་ལ་བརྒྱུད་པ་དང་། ས་འདིའི་ངག་རྒྱུན་ས་དེ་ལ་བརྒྱུད་པའམ། ཡང་ན་མི་རིགས་འདིའི་ངག་རྒྱུན་མི་རིགས་དེ་ལ་བརྒྱུད་པ་ཚང་མ་ངག་ཐོག་དང་སྙན་ལམ་ལ་བརྟེན་དགོས་ཤིང་། ཉར་ཚགས་ཀྱི་བང་མཛོད་ལྟ་བུ་ནི་དྲན་པ་ཁོ་ན་ཡིན། བོད་རིགས་ངལ་རྩོལ་མི་དམངས་ཁྲོད་མི་ཁ་ཤས་ཤིག་དུས་ཡུན་རིང་བོའི་སྦྱོང་བརྡར་བྱས་པ་བརྒྱུད་ཁོ་ཚོར་དྲན་ཤེས་ཀྱི་ནུས་པ་ཧ་ལས་དགོས་པ་ཡོད་དེ། མི་ལ་ལས་《གླིང་རྗེ་གེ་སར་རྒྱལ་བོའི་སྒྲུང་》པོད་སུམ་བཅུ་ལྷག་ཚིག་དང་ཡིག་འབྲུ་རེ་རེ་བཞིན་བློ་ཐོག་ནས་འདོན་ཐུབ་པ་རེད། ཚུལ་དེར་བལྟས་ན། དྲན་པའི་ནང་ཉར་ཚགས་བྱས་ཡོད་པའི་དམངས་ཁྲོད་རྩོམ་རིག་ལ་ཚད་ངེས་ཅུཅན་ཞིག་ནས་ཡིད་རྟོན་གནང་ཆོག་ཅིང་། གལ་སྲིད་དེར་ཁས་མ་བླངས་ན། དམངས་ཁྲོད་རྩོམ་རིག་དྲན་ཤེས་ལ་བརྟེན་ནས་ཉར་ཚགས་བྱེད་ཐུབ་པའི་དོན་དངོས་ལ་བསྙོན་བཙུགས་པ་དང་ཁྱད་མེད་དོ། །
ཡིན་ནའང་། ཕྱོགས་གཞན་ཞིག་ནས་དྲན་པ་ནི་ཡི་གེ་པར་ལ་བརྐས་པ་ལྟ་བུ་ཞིག་ཡིན་སྲིད་པས། ཚིག་དང་ཡིག་འབྲུ་ཇི་མ་ཇི་བཞིན་བློ་ནས་བརྒྱུད་རྒྱུ་ནི་ཧ་ཅང་གིས་དཀའ་བ་རེད། སྤྱིར་བཏང་དུ་གླུ་དང་། ལ་གཞས། གཏམ་དཔེ། བྱིས་སྒྲུང་། ཁེད་སོགས་ཅུང་བློར་འཛིན་བདེ་བའི་གྲས་མ་གཏོགས། དོན་གྱི་བྱུང་བ་བརྗོད་པའི་སྙན་ངག་དང་། ལོ་རྒྱུས་སྙན་ངག གཏམ་རྒྱུད་རིང་གྲས་སོགས་ཚིག་འབྲུ་རེ་རེ་བཞིན་བློར་ངེས་པའི་མི་ཉུང་ཤས་ནང་གི་ཉུང་ཤས་ཡིན་གཤིས། མི་མང་ཤས་ཀྱི་བློར་ཡོད་ནའང་བྱུང་རིམ་དང་གཏམ་རྒྱུད་ཀྱི་སྤྱི་ཁོག་ཙམ་ལས། དེའི་སྐད་ཆ་དང་སྣང་བརྙན་གྱི་ཕྱོགས་མ་ལུས་པར་ངེས་དཀའ་བ་རེད། དེ་བས་དྲན་ཤེས་ཁོ་ནར་བརྟེན་ནས་ཉར་ཚགས་བྱེད་པ་འདིས་བརྩམས་ཆོས་ཅི་འདྲ་མང་བ་ཞིག་མིའི་ན་ཚོད་རྒས་པ་དང་། ཤི་འདས་བྱེད་པ། སྤྱི་ཚོགས་ཀྱི་འཕོ་འགྱུར་བཅས་དང་བསྟུན་ནས་འཐོར་བརླག་དང་བརྗེད་ངེས་ལ་ཁྱེར་དུ་བཅུག་པ་སུ་ཞིག་གིས་ཤེས་ཐུབ། དེར་བརྟེན་ང་ཚོས་ཚན་རིག་གི་བྱེད་ཐབས་སྤྱད་དེ་དམངས་ཁྲོད་རྩོམ་རིག་འཚོལ་སྡུད་སྒོས་དྲན་ཤེས་ཀྱི་ཉར་ཚགས་ཤོག་ངོས་སྟེང་སྤོར་རྒྱུ་དང་། ལས་ཀའི་ཁྲོད་“བང་མཛོད་”དེ་དག་དང་གདོང་གཏུག་བརྒྱབ་སྟེ་ཡིག་འབྲུ་རེ་རེ་བཞིན་ཟིན་བྲིས་སུ་འགོད་དགོས།
མི་རིགས་མི་གཅིག་པ་དང་སྐད་ཆ་མི་གཅིག་པའི་གནས་ཚུལ་འོག་ཟིན་བྲིས་རྣམ་དག་ཅིག་འགོད་རྒྱུ་ནི་ཧ་ཅང་དཀའ་ཁག་ཆེ་བ་ཞིག་རེད། དཔེར་ན། བོད་སྐད་མི་གོ་བ་ཞིག་གིས་སྒྲུང་བའི་ངག་གི་རྣམ་པ་ཇི་མ་ཇི་བཞིན་ཟིན་བྲིས་རྣམ་དག་ཅིག་འགོད་འདོད་པ་ནི་མོས་པ་ལེགས་པ་ཙམ་ལག་ལེན་དུ་དཀའ་བའི་གནས་འབའ་ཞིག་ཏུ་ངེས་བ་མ་ཟད། ལོ་ཙཱ་ལ་བརྟེན་ནས་ཟིན་བྲིས་རྣམ་དག་ཅིག་འགོད་རྒྱུ་ཞེསཔའང་དོན་ལ་མི་གནས་པའི་ཧམ་གཏམ་དུ་ཐལ་བས་ན། མི་རིགས་རང་གི་དམངས་ཁྲོད་རྩོམ་རིག་ལས་ཀ་བ་གསོ་སྐྱོང་གནང་རྒྱུ་ནི་རང་རེ་བོད་ལ་མཚོན་ན་འཕྲལ་དུ་སྒྲུབ་དགོས་པའི་བྱ་བ་གལ་ཆེན་ཞིག་རེད། འོ་ན། ཟིན་བྲིས་རྣམ་དག་ཅིག་འགོད་པའི་གཞི་རྩའི་བླང་བྱ་གང་ཡོད་ཅེ་ན། རྣམ་པར་དག་པའི་ཟིན་བྲིས་ཀྱི་སྔོན་འགྲོའི་ཆ་རྐྱེན་ནི། མ་རྩོམ་དང་ཇི་མ་ཇི་བཞིན་མཐུན་དགོས་པ་དང་། བདེན་པའི་སྒོ་ནས་མ་རྩོམ་མཚོན་པའི་ཐོག་ཕྱོགས་ཐམས་ཅད་ཀྱི་རྣམ་པ་མི་ཤོར་བ་བྱེད་ཏེ། སྒྲུང་བ་དང་གླུ་བ་སོགས་ཀྱི་ངག་སྒོ་དང་ཡོངས་སུ་མཐུན་པ་བྱེད་རྒྱུ་དེ་རེད། མ་རྩོམ་གྱི་བསམ་བློའི་ནང་དོན་དང་། སྒྱུ་རྩལ་རྣམ་པ། སྐད་ཆའི་ཁྱད་ཆོས་བཅས་ལ་འདོར་ལེན་མེད་པའི་སྒོ་ནས་ཟིན་བྲིས་སུ་འགོད་དགོས་ཤིང་། འདིར་སྐད་ཆའི་གནད་དོན་ནི་ལྷག་པར་གཅིགས་ཆེ་བ་སྟེ། སྒྲུང་བ་སོགས་ཀྱི་སྐད་ཆ་ནི་མ་རྩོམ་གྱི་བསམ་བློའི་རྣམ་པ་མཚོན་པའི་གཞི་རྩའི་རྒྱུ་ཆ་ཡིན་གཤིས། ལས་དང་པོ་བ་རྣམས་ཀྱིས་ཡུལ་དེའི་མང་ཚོགས་ཀྱི་ཡུལ་སྐད་ཐད་ཀར་ངག་ཐོག་གསར་རྩོམ་ནང་ཐོན་ཚེ། དེས་ནང་དོན་མཚོན་ཐུབ་པ་མ་ཟད། ཉམས་དང་འགྱུར་བའང་མཚོན་བཞིན་ཡོད་པས་ཡུལ་སྐད་ནི་མཐོང་ཆུང་བྱེད་ས་ཞིག་ཡེ་ནས་མིན་ནོ། ། དེ་ལ་སྐུ་ཞབས་ལོ་ཧྲིས་ཀྱང་“ཉམས་མྱོང་དེའི་སྟེང་ནས། ངས་གོ་བདེ་བའི་རིག་རྩལ་ལ་གལ་སྲིད་དེའི་ས་གནས་རང་བཞིན་ཤོར་བ་ན།། སྐད་ཆ་དང་བྲོ་བ་གང་གི་ཐད་ནས་ཀྱང་དེའི་གྲུང་ཤ་དོད་ཅིང་ཡིད་འགུགས་པའི་ནུས་ཤུགས་ཉམས་འགྲོ་བ་རྟོགས་པར་བརྟེན། ང་ལ་དམངས་ཁྲོད་ཀྱི་བསམ་པའི་རྒྱགས་ཕྱེ་ས་གནས་ཤིག་གི་ཡུལ་སྐད་ཀྱིས་འབྲི་བ་དང་། དེ་ནས་ས་གནས་སོ་སོའི་ཕལ་སྐད་ལ་བསྒྱུར་ན། གཞི་ནས་དེའི་རིག་རྩལ་གྱི་རང་བཞིན་འཛིན་ཐུབ་པར་སྙམ་པའི་ཚོར་བ་བཅོས་མིན་དུ་སྐྱེས། དེ་ལས་ལྡོག་སྟེ། ཚིག་རེངས་ཤིང་གྱོང་བ་དང་སྐྱེ་སྟོབས་བྲལ་བའི་སྣག་ཤོག་ལ་བསྟེན་ན། ས་ཆ་སོ་སོའི་མིས་ཨུ་ཚུགས་ཀྱིས་གོ་ཐུབ་ནའང་། སེམས་འགུལ་ཐེབས་པའི་ནུས་པ་ཆེར་མི་ལྡན་པ་རེད།”ཅེས་གསུངས་པར་གཞིགས་ན། ཡུལ་སོ་སོའི་ཕལ་སྐད་ལ་ཞིབ་འཇུག་གནང་རྒྱུ་ནི་གལ་ཆེན་ནང་གི་འགངས་ཆེན་གྱི་གནས་སུ་འཇོག་དགོས། གཞན་ད་དུང་ཟིན་བྲིས་རྣམ་དག་ཅིག་འགོད་དགོས་ན། ལོ་རྒྱུས་ཀྱི་དུས་རིམ་སོ་སོར་སྐབས་དེའི་དབང་བསྒྱུར་མི་སྣའི་མིང་འབོད་སྲོལ་སོགས་ལ་དོ་སྣང་བྱེད་དགོས་ཏེ། གཏམ་རྒྱུད་བཤད་མཁན་གྱིས་ཇི་ལྟར་བོས་ན། ཁྱོད་ཀྱིས་དེ་ལྟར་འབྲི་དགོས་པ་ལས། ཆབ་སྲིད་སྟེང་གི་དོགས་སྣང་ཁ་ཤས་རྐྱེན་དུ་བསམ་ནས་འབོད་ཚུལ་དེ་དག་དེང་སྐབས་ཀྱི་ལྟ་ཚུལ་ལྟར་བསྒྱུར་མི་ཆོག་པ་དང་། དེའི་དམིགས་ཡུལ་ནི་དམངས་ཁྲོད་རྩོམ་རིག་ཆེ་གེ་མོ་ཞིག་ནམ་ཐོན་པའི་ལོ་རབས་དང་དུས་རབས་ཀྱི་གནས་ཚུལ་བཅས་ལ་རྟོག་དཔྱོད་གཏོང་བར་ཕན་པ་འབྱུང་བའི་ཆེད་དུ་ཡིན།
ལྔ། གཟབ་ནན་གྱིས་དག་སྒྲིག་བྱེད་དགོས།
དག་སྒྲིག་ནི་བོད་རིགས་དམངས་ཁྲོད་རྩོམ་རིག་ལ་སྙིགས་འདོར་བཅུད་ལེན་དང་རྫུན་སྤང་བདེན་འཛིན་བྱེད་པའི་བྱེད་ཐབས་དམིགས་བསལ་བ་དེར་བརྗོད་པ་ཡིན་ལ། ཡང་གཅིག་བཤད་ན། ངལ་རྩོལ་མི་དམངས་ཀྱི་ངག་ཐོག་གསར་རྩོམ་གྱི་སྔོན་འགྲོའི་ཆ་རྐྱེན་འོག ཕྱོགས་ཡོངས་ནས་འཚོལ་སྡུད་དང་ཟིན་བྲིས་རྣམ་དག་གི་རྨང་གཞི་སྟེང་། དར་སྤེལ་དང་ཁྱབ་གདལ་དུ་གཏོང་ཕྱིར་རྨང་གཞི་ཅུང་ལེགས་པའི་བརྩམས་ཆོས་ཁག་ཅིག་ལ་ལེགས་སྒྲིག་དང་ཁ་བསྣོན་བྱས་ཏེ་མཐར་ཡི་གེའི་གཟུགས་སུ་བཀོད་དེ་གཏན་འབེབས་བྱེད་པ་དེ་ཡིན། མིག་སྔར། དམངས་ཁྲོད་རྩོམ་རིག་གི་དག་སྒྲིག་ལ་ལྟ་ཚུལ་གཉིས་ཡོད་པ་ལས། གཅིག་ནི་ཆད་ལྷག་ལ་ཁ་བསྐོང་དང་འཕྲི་འཐེན་མི་བྱེད་པ་སྟེ། དམངས་ཁྲོད་རྩོམ་རིག་གང་ཞིག་ཡིན་ཡང་ལོ་རབས་རྒྱང་ཐག་རིང་བའི་སྟབས་ཀྱིས་དམ་དུམ་ཐ་ཐོར་གྱི་ཚུལ་དུ་ལུས་ཤིང་ཆ་མི་ཚང་མོད། དེའི་རིན་ཐང་ངོ་མ་མི་ཤོར་བའི་ཕྱིར། དག་སྒྲིག་གནང་མཁན་གྱིས་དེའི་ཆད་ལྷག་ལ་འོལ་ཚོད་ཀྱིས་ཁ་བསྐོང་མ་གནང་ན་ལེགས་བསམ་པ་དང་། གཞན་ཞིག་ནི་དམངས་ཁྲོད་རྩོམ་རིག་ས་འོག་ནས་ཐོན་པའི་རིག་དངོས་དང་མཚུངས་པར་དེའི་སྟེང་འབྱར་འདུག་པའི་འདམ་ལ་སོགས་པ་འབྲད་དགོས་ཤིང་། ལྷུ་ལག་འགའ་རེར་ཆག་སྐྱོན་ཤོར་བ་ལག་རྩལ་མཐོན་པོས་བཟོ་བཅོས་གནང་སྟེ། སྔོན་གྱི་འོད་སྟོང་འབར་བའི་རྣམ་པ་སླར་གསོ་དང་། ཡང་སྐྱར་རྒྱ་ཆེའི་ཀློག་པ་པོའི་སྤྱན་ལམ་དུ་འབུལ་བའི་བསམ་བློ་རིགས་གཉིས་བྱུང་བར་གུ་ཡངས་དོག་གི་དབྱེ་བ་མཆིས་ནའང་། གཟབ་ནན་གྱིས་དག་སྒྲིག་གནང་དགོས་རྒྱུའི་འདོད་ཚུལ་འདྲ་མཚུངས་ཡིན་ལ། དེས་དག་སྒྲིག་བྱེད་མཁན་རྣམས་ལ་ལོ་རྒྱུས་དངོས་གཙོ་རིང་ལུགས་ཀྱི་རྩ་དོན་བརྩི་སྲུང་སྒོས། རྣམ་འགྱུར་ནན་མོ་དང་ཚན་རིག་གི་བྱེད་ཐབས་སྤྱད་དེ་རགས་འདོར་ཞིབ་ལེན་དང་། རྫུན་སྤང་བདེན་འཛིན་བཅས་ཀྱིས་མ་རྩོམ་གྱི་ཁྱད་ཆོས་ཇི་བཞིན་མཚོན་པའི་དམིགས་ཡུལ་ལ་སླེབས་རྒྱུའི་བླང་བྱ་བཏོན་པ་རེད། ཡིན་ནའང་། དམངས་ཁྲོད་རྩོམ་རིག་དག་སྒྲིག་གི་ལས་ཀའི་ཁྲོད་གང་འདོད་འདོད་བཟོ་བཅོས་རྒྱག་པ་དང་རྫུན་མས་བདེན་ཚབ་བྱེད་པ་བཅས་ཀྱིས་དང་ཐོག་གི་དམངས་ཁྲོད་བརྩམས་ཆོས་ཀྱི་རྣམ་པ་དང་གཏན་ནས་མི་གཅིག་པར་བཟོས་ཤིང་། འདི་ལྟ་བུའི་ནོར་འཕྲུལ་ཕྱོགས་ལྷུང་གི་རླུང་ཡན་གཡུགས་ནས་ཡུན་རིང་སོང་གཤིས། དམངས་ཁྲོད་རྩོམ་རིག་གི་ལས་ཀར་གནོད་པ་ཧ་ཅང་ཆེ་བ་རེད། ང་ཚོས་ཟིན་བྲིས་ལ་བློ་མི་དཀར་ཞིང་རང་སྣང་གང་ཤར་གྱིས་སྒྲིག་བཟོ་བྱེད་པར་རྦད་ཆོད་ཀྱིས་ངོ་རྒོལ་བྱེད་ཐུབ་པ་དང་ཡུན་རིང་བོར་བརྒྱུད་འོང་བའི་དམངས་ཁྲོད་བརྩམས་ཆོས་ལ་གཟབ་ནན་གྱི་རྣམ་འགྱུར་བཟུང་ནས་ཞིབ་འཇུག་གང་ལེགས་གནང་དགོས། དམངས་ཁྲོད་གསར་རྩོམ་གྱི་སྒྱུ་རྩལ་བྱེད་ཐབས་དང་སྐད་ཆའི་ཁྱད་ཆོས་སོགས་ལའང་བརྩི་སྲུང་དང་དགའ་གཅེས་བྱེད་པ་ལས། བབ་ཅོལ་དུ་“དག”ཕུད་མི་རུང་ངོ་། ། གཞན་ད་དུང་པར་སྐྲུན་ལས་ཁུངས་ཀྱི་རྩོམ་སྒྲིག་པ་སེམས་བཟང་འགའ་རེས་དམངས་ཁྲོད་རྩོམ་རིག་གི་ཁྱད་ཆོས་དང་སྒྱུ་རྩལ་ཆོས་ཉིད་ལ་མི་ལྟ་བར། སྤྱིར་བཏང་གི་རྩོམ་རིག་བརྩམས་ཆོས་ཀྱི་སྒྱུ་རྩལ་བླང་བྱ་ལྟར་དམངས་ཁྲོད་རྩོམ་རིག་ལ་གང་འདོད་འདོད་དག་འཕྲི་དང་ལས་སྣོན་བརྒྱབ་ནས་དམངས་ཁྲོད་རྩོམ་རིག་དང་ཐོག་གི་རྩོམ་གཤིས་ལ་གཏོར་སྐྱོན་ཐེབས་པ་དང་། དེ་ལས་ཀྱང་ཚབས་ཆེ་བ་ནི་མི་ལ་ལས་ལོ་རྒྱུས་གླུ་གཞས་དང་། ཡུལ་གཞས་རྫུན་བཟོ་བྱས་ཏེ་ངལ་རྩོལ་མི་དམངས་ལོ་རྒྱུས་ཀྱི་བདེན་ངེས་རང་བཞིན་འཁྱོག་བཤད་དང་དམངས་ཁྲོད་རྩོམ་རིག་གི་རིན་ཐང་ལ་རྡོག་བརྫིས་གཏོང་བཞིན་ཡོད་པར་བརྟེན། ང་ཚོས་ཐོག་མར་དག་སྒྲིག་དང་། བཅོས་སྒྲིག་ཡང་སྐྱར་གསར་རྩོམ་བཅས་ལ་རྩ་བའི་ཐོག་ངོས་འཛིན་བྱེད་དགོས་ཤིང་། ལས་ཀའི་ངོ་བོར་དབྱེ་བ་གསལ་བོ་ཕྱེ་སྟེ་བཅོས་སྒྲིག་དང་ཡང་སྐྱར་གསར་རྩོམ་གྱིས་དག་སྒྲིག་གི་ལས་ཀའི་ཚབ་བྱེད་མི་ཆོག འོ་ན། དག་སྒྲིག་དང་བཅོས་སྒྲིག ཡང་སྐྱར་གསར་རྩོམ་གསུམ་པོའི་འབྲེལ་བ་དང་ཁྱད་པར་ཇི་ལྟར་དབྱེ་ཞ་ན།
གོང་ནས་སྨྲས་ཟིན་པ་ལྟར། དག་སྒྲིག་ནི་སྤྱིར་བཏང་གི་རྩོམ་རིག་གསར་རྩོམ་དང་ཁྱད་པར་ཡོད་ཅིང་། ངག་ཐོག་གི་རྩོམ་རིག་བརྩམས་ཆོས་དེ་ངག་ཐོག་ནས་ཡིག་ཐོག་ཏུ་ཕབ་པའི་ཐུན་མོང་མ་ཡིན་པའི་ལས་ཀའི་གོ་རིམ་ཞིག་སྟེ། དང་ཐོག་གི་རྒྱུ་ཆ་རྣམས་དག་སྒྲིག་བྱས་པ་བརྒྱུད་ནང་དོན་གསལ་ཞིང་གོ་རིམ་ལྡན་པ་ཞིག་ཏུ་སྒྲིག་དགོས་ཕྱིར། དག་སྒྲིག་ལའང་སྙིགས་འདོར་བཅུད་ལེན་དང་རྫུན་སྤང་བདེན་བླང་གི་གནད་དོན་མངའ་བ་རེད། དེར་བརྟེན། དམངས་ཁྲོད་རྩོམ་རིག་གང་རུང་ལ་དག་སྒྲིག་གི་སྨྱུགས་རྩེ་མ་བཙུགས་གོང་ཕྲ་ཞིང་ཞིབ་པའི་སྒོ་ནས་ཐོག་མའི་ཟིན་ཐོ་དང་དེའི་ཟུར་བཀོད་བཅས་ལ་ཞིབ་འཇུག་ནན་ཏན་གནང་སྟེ་ཡིད་རྟོན་རུང་མིན་ལ་དཔྱད་པ་འཕེན་དགོས་ཤིང་། ཐོག་མའི་ཟིན་ཐོ་ནང་གང་དག་གཙོ་བོ་དང་གང་དག་ཕལ་བ། གང་དག་དེའི་སྟེང་གི་ས་རྡུལ་ལྟ་བུ་དང་། གང་དག་དེ་སྔ་བཟོ་བཅོས་བྱས་པ་དང་། གང་དག་དེའི་དང་ཐོག་གི་རྣམ་པ་ཡིན་པ་དང་། གང་དག་དར་ཁྱབ་ཁྲོད་འགོས་འོང་བ་ཡིན་པ་བཅས་ལ་ཤེས་རྟོགས་དང་། ལྷག་པར་དུ་གཏམ་རྒྱུད་ཀྱི་རྩ་བའི་མཚོན་སྟངས་དང་། བརྗོད་དོན་འགོད་ཚུལ། རྩོམ་གཤིས་དང་ཚིག་སྦྱོར་སྤེལ་ཚུལ། སྐད་ཆའི་ཁྱད་ཆོས་བཅས་ལ་དོ་སྣང་བྱེད་དགོས་པ་རེད། དེ་ལྟར་དག་སྒྲིག་བྱེད་སྐབས། ངག་ཐོག་གསར་རྩོམ་ལ་ཁྱད་དུ་མངའ་བའི་དོན་བྱ་རྗོད་པའི་རྣམ་པ་དང་། སྒྱུ་རྩལ་སྒྲིག་གཞི། ཉམས་དང་འགྱུར་བ་བཅས་རྒྱུན་འཁྱོངས་བྱེད་པ་ལས། རང་ཉིད་ཀྱི་གསར་རྩོམ་གང་ཡང་བསྣན་མི་ཆོག་གལ་སྲིད་བརྩམས་ཆོས་ཀྱི་བརྗོད་དོན་དང་བྱུང་རིམ། སྐད་ཆ། ཡིག་འབྲུ་ཙམ་ལའང་སྣོན་འཕྲི་དང་རྗེས་སྤོར་ཐེབས་ཡོད་ན་ངེས་པར་ཟུར་བཀོད་ལས་གསལ་བཤད་གནང་དགོས།
བཅོས་སྒྲིག་ནི་དམངས་ཁྲོད་ཀྱི་ངག་ཐོག་རྩོམ་རིག་ལ་ལས་བསྣོན་ཚད་ངེས་ཅན་ཞིག་བརྒྱབ་སྟེ། བཅོས་སྒྲིག་མཁན་གྱི་དགོངས་པ་ཕྱིར་མངོན་བྱེད་པ་དེ་ཡིན། ཡང་སྐྱར་གསར་རྩོམ་ནི་དམངས་ཁྲོད་རྩོམ་རིག་བརྗོད་བྱའི་ས་བོན་ནན་རྒྱུ་ཆར་བཀོད་དེ་ས་བོན་དེ་ལ་བཟོ་བཅོས་ཆེན་པོ་སྒོས་རྩོམ་པ་པོས་གསར་རྩོམ་གྱི་རྣམ་པ་ལྟར་བྲིས་པ་དེ་ཡིན།
དམངས་ཁྲོད་རྩོམ་རིག་དག་སྒྲིག་བྱེད་སྐབས། ད་དུང་གནད་དོན་འགའ་ལྷག་པར་མཉམ་འཇོག་བྱེད་དགོས་པ་ནི།
(1)སྔར་གྱི་ཉམས་འགྱུར་རྒྱུན་འཁྱོངས་བྱེད་པ།
མི་རིགས་སོ་སོའི་སྤྱི་ཚོགས་འཕེལ་རྒྱས་ཀྱི་གོ་རིམ་གཅིག་མཚུངས་མིན་པར་བརྟེན། རིགས་སོ་སོའི་ལོ་རྒྱུས་འཕེལ་རྒྱས་ཀྱི་དུས་རིམ་དང་། སྤྱི་ཚོགས་གནས་ཚུལ། བསམ་པའི་འཆར་ལུགས་སོགས་ལའང་ཁྱད་པར་ཆེན་པོ་མངའ་བ་དང་། ལོ་ངོ་སྟོང་ཕྲག་དུ་མར་བརྒྱུད་པའི་དམངས་ཁྲོད་རྩོམ་རིགས་ལ་མི་རིགས་རང་གི་ཉམས་འགྱུར་ལྡན་ཞིང་ཐུན་མོང་མ་ཡིན་པའི་ཁྱད་ཆོས་དུ་མས་ཕྱུག་པ་སྨྲས་ཅི་དགོས། ལྷག་པར་དུ་ལྷ་སྒྲུང་དང་ངག་རྒྱུན་ལ་མཚོན་ན་ལྷ་ཡུལ་དང་ཀླུ་ཡུལ། ནམ་མཁའ་དང་བར་སྣང་། ས་གཞི་དང་རི་རབ་ཚང་མ་ཕར་འགྲོ་ཚུར་འོང་དང་གཡུལ་འགྱེད་དམག་འཐབ་བྱེད་པའི་ངོ་མཚར་ཞིང་ཚད་མཐོ་བའི་རྟོག་པའི་ཀློང་བརྡོལ་བའི་ཚུལ་ལ། དེང་རབས་ཀྱི་མིའི་མིག་ཟུང་གིས་བལྟས་ན། དེ་ལྟར་དགོད་བྲོ་ཞིང་ལུགས་དང་མི་མཐུན་པར་སྣང་བ་དེ་རིགས་ཏན་ཏན་དུས་རབས་དང་མི་རིགས་ཀྱི་ཁྱད་ཆོས་རིན་པོ་ཆེའི་གསེར་ལྟ་བུ་རེད། ཝུན་ཡིས་ཏོ་ཡི་《ལྷ་སྒྲུང་དང་སྙན་ངག》ལས་“གདོད་མའི་ངག་རྒྱུན་ནང་དུ། ཤོད་ཚུལ་ཇི་ལྟར་ལུགས་དང་མཐུན་ན། དེ་ལྟར་གདོད་མའི་རྣམ་པ་དང་རྒྱང་རིང་བ་རེད། ”ཅེས་པས། གལ་སྲིད་དུས་རབས་ཀྱི་ཉམས་འགྱུར་དང་མི་རིགས་ཀྱི་ཁྱད་ཆོས་ལྡན་ཞིང་འཆར་ཡན་རིང་ལུགས་རྩོམ་སྟངས་ཀྱིས་ལེགས་པར་བརྒྱན་པའི་ལྷ་སྒྲུང་དག་དེང་རབས་ཀྱི་མིའི་ལྟ་ཚུལ་ལྟར་བཟོ་བཅོས་བྱས་ན། དག་སྒྲིག་གི་ཁྱབ་ཁུངས་ལས་བརྒལ་ཟིན་པ་མ་ཟད། མ་རྩོམ་གྱི་གཏམ་རྒྱུད་བྱུང་རིམ་དང་། དུས་རབས་ཀྱི་མདངས་རིས། མི་རིགས་ཀྱི་གཤིས་ཀ་བཅས་ཤོར་འགྲོ་བ་དང་། རྩོམ་རིག་གི་ཐད་ནས་སྨྲས་ནའང་། དམངས་ཁྲོད་རྩོམ་རིག་གི་འཆར་ཡན་རིང་ལུགས་ཀྱི་སྲོལ་རྒྱུན་རྩོམ་སྟངས་ཁྱད་གསོད་དང་། རྟོག་འཕྲུལ་གྱིས་ཕྱུག་ཅིང་ཡིད་དུ་འོང་བའི་ལྷ་སྒྲུང་དེ་བྲོ་མེད་ཆོ་མེད་ཀྱི་“དངོས་ཡོད་རིང་ལུགས་”ཀྱི་གཏམ་རྒྱུད་ཧྲེང་བོ་ཞིག་ཏུ་འགྱུར་སྲིད།
(2) སྐད་ཆའི་ཁྱད་ཆོས་རྒྱུན་འཁྱོངས་བྱེད་པ།
སྐད་ཆས་རྩོམ་རིག་བརྩམས་ཆོས་ཀྱི་ཉམས་འགྱུར་ལ་ཕན་ནུས་ཆེན་པོ་འབྱུང་བཞིན་ཡོད་དེ། ཀོར་ཅིས“རྩོམ་རིག་གི་རྒྱུ་རྐྱེན་ཨང་དང་པོ་ནི་སྐད་ཆ་ཡིན།”ཞེས་དང་། “རྩོམ་རིག་ནི་སྐད་ཆ་བཀོལ་ནས་འཇིམ་བཟོ་ཞིབ་འབྲི་བྱས་པའི་སྒྱུ་རྩལ་ཞིག་ཡིན།”ཞེས་གསུངས་པ། ང་ཚོས“རྒྱུ་རྐྱེན་ཨང་དང་པོ་”དེ་ལ་མཐོང་ཆེན་གནང་དགོས་པ་དང་། ངེས་པར་དུ་མི་རིགས་དེའི་སྐད་ཆ་འདྲིས་ཤིང་བློ་ཁོག་ལ་ཆུད་པ་བྱེད་དགོས། མི་རིགས་གཞན་གྱི་དམངས་ཁྲོད་རྩོམ་རིག་དག་སྒྲིག་བྱེད་པ་ན་སྐད་རིགས་གང་ཡིན་ཡིན་གྱི་ལམ་ལ་བསྟེན་མི་རུང་སྟེ། དམངས་ཁྲོད་རྩོམ་རིག་རང་ངོས་ནས་ཡུལ་སྐད་དང་ཕལ་སྐད་ཤུགས་ཆེ་ཞིང་། མི་རིགས་སོ་སོའི་ཕལ་སྐད་ལ་རང་རང་གི་ཁྱད་ཆོས་མངའ་སྟབས། ཡིག་བསྒྱུར་གྱི་ལམ་ནས་འགྲོ་སྙམ་པ་ནི་དོན་དུ་ལག་ལེན་ལ་མ་ཞུགས་པའི་འོལ་ཚོད་ཀྱི་ཁ་ཕོ་རེད། བློ་མཐུན་ཀྲོའུ་ཡང་གིས་“སྐད་ཆ་ནི་མི་རིགས་རྣམ་པའི་མཚོན་རྟགས་ཨང་དང་པོ་ཡིན།”ཞེས་གསུངས་པ་དང་། གལ་སྲིད་དག་སྒྲིག་གི་ལས་ཀའི་ཁྲོད་མི་རིགས་སོ་སོའི་སྐད་ཆའི་ཁྱད་ཆོས་ལ་དམིགས་བསལ་མ་བྱིན་ན་མི་རིགས་རྣམ་པ་དང་མི་རིགས་ཉམས་འགྱུར། གོམས་གཤིས་སོགས་ལ་གནོད་པ་བསྐྱལ་འོང་བ་གོར་མ་ཆག་གོ། དེ་བས། ང་ཚོ་བོད་རིགས་དམངས་ཁྲོད་རིག་རྩལ་པ་རྣམས་ཀྱིས་སྐད་ཆའི་ཚིག་ཉུང་ཞིང་ཉག་ཉོག་མིན་པའི་སྒོ་ནས་གསོན་ཉམས་ལྡན་པའི་ཕལ་སྐད་རང་བཞིན་དང་ཕུན་སུམ་ཚོགས་པའི་སྣང་བརྙན་སོགས་རྒྱུན་འཁྱོངས་དང་། དེའི་མཚུངས་སུ་སྐད་ཆ་ཚད་ལྡན་དང་བརྡ་སྤྲོད་ཚིག་རྒྱན་ལའང་མིག་གིས་ནོན་ཅི་ཐུབ་བྱེད་དགོས།
(3) བྱུང་རིམ་གྱི་གནད་དོན།
དམངས་ཁྲོད་རྩོམ་རིག་དག་སྒྲིག་བྱེད་སྐབས། བརྩམས་ཆོས་རྩ་ཆེན་དག་གི་བྱུང་རིམ་གཙོ་བོར་བྱུང་རྒྱལ་དུ་བཟོ་བཅོས་རྒྱག་མི་ཆོག་ཅིང་། སྤྱིར་བཏང་དུ་བརྩམས་ཆོས་གང་ཞིག་གི་བྱུང་རིམ་གང་དག་སོར་བཞག་དང་གང་དག་ལེན་རྒྱུའི་ཐད་ངེས་པར་དུ་ཕྲ་ཞིབ་དང་གཟབ་ནན་གྱི་རྣམ་འགྱུར་བཟུང་ནས་གཤམ་གྱི་གནད་དོན་བཞིའི་ཕྱོགས་ནས་བསམ་བློ་གཏོང་དགོས།
ཀ བཀས་བཀོད་རྒྱུད་འཛིན་རྨོངས་དད་བསམ་བློ་དང་། འདོད་ཆགས་དམར་རྗེན་དུ་མངོན་པའི་མ་རབས་ཐ་ཤལ་གྱི་ཞིབ་འབྲི་སོགས་སྤོང་དགོས།
ཁ། དཔོན་ངན་འགོ་གཙོ་དང་ཆོས་ལུགས་མགོ་བསྐོར་མཁན་ཉུང་ཤས་ཀྱིས་གཡོ་བཅོས་བརྒྱབ་པ་མར་སྤྱུགས་ཏེ་དམངས་ཁྲོད་རྩོམ་རིག་དང་ཐོག་གི་ངོ་བོ་སླར་གསོ་བྱེད་དགོས།
ག སྒྲུང་བའམ་གླུ་མ་སོགས་ཀྱི་དྲན་ཤེས་ཀྱིས་དབང་གིས་བཟོས་པའི་གཏན་ཚིགས་ལ་མི་མཐུན་ས་དང་། ཡང་ན་ཆད་པའམ་ལྷག་པ་བྱུང་བ་སྣོན་འཕྲི་བྱས་ནས་ཆ་ཚང་ཞིག་ཡོང་བ་བྱེད་དགོས།
ང་། ལོ་རྒྱུས་སྟེང་མི་རིགས་བར་འགལ་བ་དང་དམག་འཐབ་སོགས་རབས་དང་རིམ་པར་བྱུང་ཞིང་དེ་བཞིན་བརྩམས་ཆོས་གཅིག་ལ་མ་ཡིག་དུ་མ་ཐོན་པར་ནང་དོན་དང་མི་སྣ། ས་མིང་ཀྱང་གཅིག་མཐུན་མིན་པ་འབྱུང་བ་ལོ་རྒྱུས་ཀྱི་སྤྱན་གྱིས་གཟིགས་ཐུབ་པ་བྱས་ནས་དོན་དངོས་ལ་བརྩི་འཇོག་བྱེད་པའི་བྱེད་ཕྱོགས་ལྟར་སྤང་བླང་འཕྲི་སྣོན་རྒྱག་དགོས་པ་ལས། མི་རིགས་ཀྱི་ཕྱོགས་ལྷུང་འཁྱེར་བ་ནི་ཤིན་ཏུ་མི་རིགས་སོ། །
འདིར་ལྷག་པར་མཉམ་འཇོག་ས་གཉིས་མཆིས་པ་ནི། དང་པོ་དམངས་ཡོངས་ཀྱིས་ཆོས་ལུགས་གཅིག་ལ་དད་པའི་མི་རིགས་ཁྲོད། རྟག་པར་རྨོངས་དད་ཀྱི་བྱུང་རིམ་རེ་གཉིས་ཡོད་པ་དང་། གལ་སྲིད་ཇི་མི་སྙམ་པར་བྱུང་རིམ་དེ་གསུབ་པ་བྱས་ན་གཏམ་རྒྱུད་ཀྱི་འཕེལ་རྒྱས་ལ་གཏན་ཚིགས་རང་བཞིན་ཇེ་ཞན་དུ་འགྲོ་གཤིས། འདི་ལྟ་བུའི་བྱུང་རིམ་རེ་གཉིས་ཤིག་ལོ་རྒྱུས་ཀྱི་དུས་རིམ་ངེས་ཅན་ཞིག་གི་ནང་ངལ་རྩོལ་མི་དམངས་ཀྱི་ཆོས་ལུགས་འདུ་ཤེས་ལ་འབྱུང་ངེས་པ་ཞིག་དང་། ཐད་ཀར་མིའི་བསམ་བློ་རུལ་སུང་དུ་འགྲོ་བ་མི་བྱེད་པ་ཞིག་ཡིན་ཕྱིན། བྱུང་རིམ་དེ་རིགས་སོར་བཞག་གནང་ན་སྐྱོན་མེད་པ་རེད། གཉིས་པ་ཆོས་ལུགས་ཀྱི་བྱ་འགུལ་དང་མཛད་སྒོ་འགའ་རེ་མི་རིགས་དེའི་དམངས་ཡོངས་ཀྱིས་ཆོས་དད་བྱེད་སྟབས་མི་རིགས་ཀྱི་ཡུལ་སྲོལ་གོམས་འདྲིས་ཤིག་ཏུ་གྱུར་ཡོད་པ་དང་། དེས་དེང་རབས་ལ་ལོག་སྤྱོད་རང་བཞིན་གྱི་ནུས་པ་མི་འབྱུང་ན་བྱུང་རིམ་དེ་ཡང་མུ་མཐུད་དུ་རང་སར་བཞག་ཆོག་སྟེ། དཔེར་ན། དགུ་བའི་སྨོན་ལམ་དང་། རེབ་གོང་ཀླུ་རོལ། ཁྲི་ཀའི་ལྷ་རྩེ། གཅན་ཚའི་མ་ཎི་ལྟ་བུའི་ཆོས་ལུགས་ཀྱི་དུས་ཆེན་དང་བྱ་འགུལ་མི་རིགས་དེའི་ཡུལ་སྲོལ་གོམས་གཤིས་སུ་ཆགས་ཤིང་། མི་རིགས་རང་བཞིན་གྱི་དུས་ཆེན་ལ་གྱུར་ཡོད་པས་དག་སྒྲིག་བྱེད་མཁན་གྱིས་འདི་ལྟ་བུར་དོ་སྣང་བྱེད་དགོས།
(4) བསམ་བློའི་ནང་དོན་གྱི་གནད་དོན།
མི་འགའ་ཤས་ཤིག་གི་བསམ་པར། དམངས་ཁྲོད་རྩོམ་རིག་དག་སྒྲིག་བྱེད་ཚེ་དེའི་སྒྱུ་རྩལ་རང་བཞིན་ལ་ལས་སྣོན་བྱེད་པ་མ་གཏོགས། བསམ་བློའི་རང་བཞིན་ལ་ལས་སྣོན་དང་མཐོར་འདེགས་བྱེད་མི་འོས་པར་སྙམ་བཞིན་ཡོད་མོད། དོན་དུ་ང་ཚོས་“གཟབ་ནན་གྱིས་དག་སྒྲིག་བྱེད་པའི་”རྩ་དོན་འོག་ཕྱོགས་དེ་གཉི་ག་མཐོང་ཐུབ་པ་བྱས་ན་ཤིན་ཏུ་ལེགས་པ་དང་། དང་ཐོག་གི་རྒྱུ་ཆས་འདོན་སྤྲོད་བྱས་པའི་བརྗོད་དོན་གཙོ་བོ་དང་མ་ཡིག་གཞན་པ་ཞིབ་བསྡུར་བྱས་པ་བརྒྱུད་བསམ་བློའི་རང་བཞིན་གྱི་ཚད་མཐོ་བའི་སྐོར་བསྡུ་ལེན་དང་འདེམ་སྒྲུག་བྱེད་པ་མ་གཏོགས། སྒྲུང་བའམ་གཏམ་རྒྱུད་བཤད་མཁན་གྱི་བཞིན་མདངས་དང་རྣམ་འགྱུར། སྟངས་སྟབས་ལ་ཟུར་ལྟ་སྒོས་བརྩམས་ཆོས་ནང་བྱུང་ཡོད་པའི་ཡུལ་སྲོལ་དང་རིག་དངོས། སྤྱི་ཚོགས་རྒྱུ་རྐྱེན་བཅས་ལ་ཞིབ་འཇུག་གནད་དུ་ཕུག་པ་གནང་སྟེ་དང་ཐོག་གི་སྣང་བརྙན་ཆགས་ཚུལ་ལྟར་དེའི་དཔེ་མཚོན་གྱི་དོན་སྙིང་ཇེ་མཐོར་གཏོང་ཐུབ་པ་བྱེད་དགོས། མ་རྩོམ་གྱིས་དུས་རབས་གང་ཞིག་མཚོན་བཞིན་ཡོད་ན། ལོ་རྒྱུས་ཀྱི་ཁོར་ཡུག་དེའི་ནང་བཞག་སྟེ་དག་སྒྲིག་དང་དེའི་བསམ་བློ་རང་བཞིན་ལ་ཡང་དག་པའི་ལས་སྣོན་རྒྱག་པ་ལས། གྲལ་རིམ་དབྱེ་ཞིབ་གཏོང་ཐབས་སྤྱད་དེ་བརྩམས་ཆོས་ནང་གི་མི་སྣ་གཙོ་བོའི་སྐྱེས་ཁུངས་དང་ལས་རིགས། ལོ་རྒྱུས་ཀྱི་གནས་ཚུལ་བཅས་ལ་བཟོ་བཅོས་གང་ཡང་བྱེད་མི་རུང་སྟེ། མ་རྩོམ་གྱི་བསམ་བློ་རང་བཞིན་ནི་མེད་པ་སྒྲོ་འདོགས་བྱེད་དགོས་པ་ཞིག་མིན་པར་མ་རྩོམ་ནང་སྔར་ནས་ཡོད་པའི་འབྲེལ་ཡོད་བྱུང་རིམ་དང་མི་སྣའི་གཤིས་ཀར་ལས་སྣོན་བརྒྱབ་སྟེ། བྱུང་རིམ་དང་མི་སྣའི་གཤིས་ཀ་སྔར་ལས་ཀྱང་ཀྱག་ཀྱོག་དང་འགལ་བའི་རང་བཞིན་ཅན་དུ་གྱུར་པ་དང་ཛ་དྲག་ཆེ་བའི་ངང་འགལ་བ་འཕེལ་རྒྱས་སུ་འགྲོ་བ་སྤྱི་ཚོགས་གནད་དོན་གྱི་སྣང་ཚུལ་མངོན་གསལ་དོད་པོ་ཡོང་བ་བྱེད་དགོས།
མདོར་ན། ཚན་རིག་གི་བྱེད་ཐབས་ཀྱིས་དག་སྒྲིག་གནང་བའི་དམངས་ཁྲོད་རྩོམ་རིག་བརྩམས་ཆོས་ལ་ཚན་རིག་གི་སྒོ་སོ་སོའི་ཚད་ལྡན་ཡིག་ཆའི་རིན་ཐང་མངའ་ལ། རྩོམ་རིག་གི་རིན་ཐང་ཡང་ལྡན་པས་ན། ང་ཚོས་ངེས་པར་དུ་དམངས་ཁྲོད་རྩོམ་རིག་གི་བདེན་ངེས་རང་བཞིན་རྒྱུན་འཁྱོངས་བྱས་ཏེ། སྔོག་འདོན་དང་འཚོལ་སྡུད། དག་སྒྲིག་བཅས་ཀྱི་ལས་ཀ་ཚན་རིག་ལྡན་པ་དང་བདེན་འཛིན་སྐྱོན་བྲལ་གྱི་ལམ་དུ་འགྲོ་ཐུབ་པ་བྱེད་དགོས།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


c: text/html

text:
རྩོམ་པ་པོ་དང་རྡོ་རུས་སྦལ།
རྡོ་རུས་སྦལ། སྒྲུང་ཐུང་།
མར་ཁུ་རྒྱལ་མཚན། གཅན་ཚ།
ང་རང་ལོ་ན་བདུན་བརྒྱད་ཙམ་ལ་སོན་པའི་དུས་སྐབས་དེར་སྡེ་བའི་ཁ་ཡ་ན་ཟླ་ཚོ་དང་ལྷན་དུ་གཟའ་ཉི་མའི་ཉིན་སྡེ་འདབས་ཀྱི་རྨ་ཆུའི་ཁ་དང་སྡེ་བ་གཞན་གྱི་སྡོང་ར་སོགས་ཀྱི་ནང་དུ་རྩེ་རུ་འགྲོ་རྒྱུར་ཧ་ཅང་དགའ་བོ་ཡོད།
གཟའ་ཉི་མའི་ཉིན་ལ་ང་རང་ཁ་ཡ་ན་ཟླ་ཚོ་དང་ལྷན་དུ་མ་བགྲོས་རང་མཐུན་ངང་རྨ་ཆུའི་ཁར་སོང་ནས་ཆུ་རྐྱལ་བྱེད་པ་དང་སྡེ་བ་གཞན་གྱི་སྡོང་རའི་ནང་དུ་སོང་སྟེ་འཐེན་རྡེའུ་སྤྱད་ནས་བྱིའུ་ཆུང་བསད་པ་སོགས་གྲངས་མེད་ནའང་། ངའི་ཡིད་ཀྱི་མེ་ལོང་ངོས་ན་ད་ལྟའང་ད་དུང་ལུས་ཡོད་པ་ནི་ཕ་ཡུལ་གྱི་ཆུ་རྐའི་འགྲམ་ན་ཁེར་རྐྱང་དུ་ལུས་ཡོད་པའི་རྡོ་རུས་སྦལ་དེ་རེད།
གཟའ་ཉི་མའི་ཉིན་ཞིག ང་རང་སྡེ་བའི་བྱིས་པ་ཁ་ཤས་དང་མཉམ་དུ་གཡུལ་ཁ་ན་བདའ་མ་འདེད་རེས་བྱེད་བཞིན་པའི་སྒང་ལ། ང་ཚོ་སྡེ་བའི་ནང་ན་ང་ཚོ་ལས་ལོ་བཞི་ལྔ་ཙམ་གྱི་ཆེ་ཞིང་མིང་ལ་བྱ་ཀོ(ཁོའི་དངོས་མིང་ལ་བཀྲ་ཤིས་དོན་འགྲུབ་ཟེར་ནའང་། སྡེ་བའི་ནང་གི་མི་ཚང་མས་ཁོ་ལ་འདི་ལྟར་འབོད་བཞིན་ཡོད)ཟེར་བའི་བྱིས་པ་པྲ་ཚགས་ཤིག་ཡོད་པ་དེ་ང་ཚོའི་གྲལ་ལ་ཡོང་ནས་དམག་དཔོན་ཞིག་དང་འདྲ་བར“ ཨ་རོགས་ཚོ། ང་ཚོ་དེ་རིང་གང་ལ་རྩེ་རུ་འགྲོ་རྒྱུ ”ཞེས་དྲིས་བྱུང་། སྐད་ཆ་དེ་ཐོས་མ་ཐག བྱིས་པ་ཚང་མས་ཕན་ཚུན་གྱི་གདོང་ལ་ཅེར་བཞིན་ལན་གང་ཡང་གདབ་མ་བྱུང་། ཡུད་ཙམ་འགོར་རྗེས། ཁོས “ ཨ་རོགས་ཚོ། དེ་རིང་ཁྱོད་ཚོ་ངའི་རྗེས་འབྲང་བཞིན་ཤོག་དང་། ང་ཚོ་དེ་རིང་གྲམ་ཆུའི་ནང་ལ་ཉ་འཛིན་དུ་འགྲོ ”ཟེར། བྱིས་པ་རྣམས་ཀྱིས་སྐད་ཆ་དེ་ཐོས་མ་ཐག་དགའ་ནས་འུར་བརྒྱབ་བྱུང་། དེ་ནས་ང་ཚོ་ཁོའི་རྗེས་འབྲང་བཞིན་གྲམ་ཆུའི་ཁར་སོང་བ་ཡིན། གད་སྙིགས་སྣ་ཚོགས་སྤུངས་ཡོད་པའི་ཆུ་རྐ་ཞིག་གི་འགྲམ་ལ་ཐོན་པ་ན། ཁོས་ཡིད་ལ་ཅི་ཞིག་དྲན་པ་ལྟར“ ཨ་རོགས་ཚོ། ཉ་འཛིན་ན་ཉ་རྒྱ་དགོས་པ་རེད། ང་ཚོས་ཁྱིམ་ཕྱགས་ཀྱི་ནང་ནས་ཉ་བཟུང་སྤྱད་ཅིག་ཡིན་གཅིག་མིན་གཉིས་འཚོལ་དགོས ”ཟེར་བ་ན། བྱིས་པ་རྣམས་ཀྱིས་གད་སྙིགས་ཀྱི་ཁྲོད་ནས་ས་སློག་རྡོ་སློག་བྱེད་བཞིན་ཉ་བཟུང་སྤྱད་ཅིག་འཚོལ་མགོ་བརྩམས་བྱུང་། གློ་བུར་དུ་མིང་ལ་དོན་བྷེ་ཟེར་བའི་བྱིས་པ་ཞིག་གིས་ལག་ལ་དྲ་ཁེབས་ཧྲུལ་པོ་ཞིག་བཟུང་བཞིན་སྐད་གསེང་མཐོན་པོས“ ཨ་རོགས་ཚོ། ངས་ཉ་འཛིན་སྤྱད་ཅིག་རྙེད་ཡོད ”ཅེས་འུར་བརྒྱབ་པ་ན། བྱ་ཀོས་དམག་དཔོན་ཞིག་དང་འདྲ་བར་ཁུག་མ་ལས་དུ་སྣེ་ཞིག་བླངས་ནས“ཁྱོད་ངར་བ་རེད། འདི་ཁྱོད་ཀྱི་དགའ་རྟགས་ཡིན ”ཟེར་བཞིན་དུ་སྣེ་དེ་བྱིས་པ་དེ་ལ་བྱིན་སོང་།
ང་ཚོ་གྲམ་ཆུའི་ཁར་བསྐྱོད་བཞིན་པའི་སྐད་ཅིག་མ་དེར། གློ་བུར་དུ་བྱིས་པ་ཞིག་གིས“ ཨ་རོགས་ཚོ། སྐལ་བཟང་མིག་རྐོ་མི་འདུག ”ཅེས་སྐད་བརྒྱབ་བྱུང་། ང་ཚོ་ཚང་མས་མཉམ་གཅིག་ཏུ་རྒྱབ་ཕྱོགས་སུ་ཅེར་བ་ན། གད་སྙིགས་སྣ་ཚོགས་སྤུངས་ཡོད་པའི་ས་དེ་ན་མིང་ལ་སྐལ་བཟང་ཟེར་བའི་བྱིས་པ་དེ་རྡོ་ལས་བཟོས་པའི་རུས་སྦལ་ཞིག་གི་སྟེང་ལ་ཞོན་འདུག་ཅིང་། ཁོས་ཁོ་རང་རྟ་ལ་ཞོན་ཡོད་པ་ལྟར་ལག་ལ་ལྕང་ལྕུག་ཅིག་བཟུང་ནས་རྡོ་རུས་སྦལ་དེའི་སྟེང་ལ་ཤུགས་ཀྱིས་འབྲབ་བཞིན་ཡོད་པ་དང་ཁ་ནས“ ཏིར་ཆའོ། ཏིིར་ཆའོ ”ཞེས་བར་མེད་དུ་བརྗོད་བཞིན་འདུག ཏག་ཏག་སྐབས་དེར་བྱ་ཀོས་ཅི་ཞིག་ཤེས་ཡོད་པ་ལྟར་ཐད་ཀར་བྱིས་པ་དེའི་ཕྱོགས་སོང་ནས་བྱིས་པ་དེ་རྡོ་རུས་སྦལ་སྟེང་ནས་ས་ཐོག་ལ་དྲུད་རྗེས་བྱིས་པ་དེའི་གདོང་ལ་མཛུབ་མོས་བཙུགས་ནས“ ཁྱོད་ཤི་འདོད་དམ། ངེད་ཚང་གི་ཨ་ཕས་བཤད་ན། རྡོ་རུས་སྦལ་འདིའི་སྟེང་ལ་འགོམ་ན། དགོང་མོ་མལ་སའི་ནང་ནས་ཁྲག་བསྐྱུག་སྟེ་ཤི་འགྲོ་བ་རེད ”ཅེས་བརྗོད་བྱུང་བ་དང་བྱིས་པ་དེས་ཀྱང་གཉིད་ལས་སད་པ་ལྟར་བྱ་ཀོའི་གདོང་ལ་ཅེར་འདུག ཡུད་ཙམ་འགོར་རྗེས། བྱ་ཀོ་ཡིས་མི་བསམ་ཤེས་ཤིག་ལྟར་ཤུགས་རིང་ཞིག་འབྱིན་རྗེས“ ཨ་རོགས་ཚོ། སང་ཕྱིན་ཆད་མི་སུ་ཡིན་རུང་རྡོ་རུས་སྦལ་སྟེང་ལ་ཞོན་མི་ཉན་པ་སེམས་ལ་བཟུང་དགོས། ད་ང་ཚོ་ཉ་འཛིན་དུ་འགྲོ ”ཟེར།
དེ་ནས་ང་ཚོ་ཁོའི་འབྲང་བཞིན་གྲམ་ཆུའི་ཁར་ཉ་འཛིན་དུ་སོང་བ་ཡིན། གྲམ་ཆུའི་ཁར་ཐོན་མ་ཐག་བྱིས་པ་རྣམས་ཀྱིས་རང་རང་གི་གོན་པ་ཕུད་དེ་དགའ་ལྷང་ལྷང་གིས་གྲམ་ཆུའི་ནང་དུ་མཆོངས་ནས་ལ་ལས་ཆུ་རྩེད་བྱེད་པ་དང་ལ་ལས་དྲ་ཁེབས་ཁྱེར་སོང་ནས་ཉ་འཛིན་བཞིན་འདུག ཡང་དྲ་ཁེབས་མེད་པ་དག་གིས་སྟོད་གོས་ཀྱི་ཕུ་རུང་གཉིས་ཀ་མདུད་ནས་གྲམ་ཆུའི་ནང་ན་ཉ་བཟུང་གིན་འདུག
དུས་ཚོད་གཉིས་གསུམ་ཙམ་ལ་ཆུ་རྐྱལ་བྱས་པ་དང་ཉ་བཟུང་མཐར། བྱིས་པ་ལ་ལས་རང་གིས་བཟུང་ཡོད་པའི་ཤེལ་དམ་ནང་གི་ཉ་དག་ལ་ཁ་རྩེད་བཞིན་ཡོད་པ་དང་རྡོ་ཕ་བོང་དག་གི་སྟེང་ན་རང་ལུས་ཉི་མར་སྲོ་བཞིན་པའི་བྱིས་པ་དག་གིས་མགྲིན་གཅིག་ཏུ།
“ ཨ་མ་ཉི་མ་ཤར་ཤར།།
བུ་ཆུང་ལག་བྱིས་འཁྱག་ཐལ།།
བུ་མོའི་རྐང་བྱིས་འཁྱག་ཐལ།།
ཨ་མ་ཉི་མ་ཤར་ཤར།།
བུ་ཆུང་ལག་བྱིས་འཁྱགས་ཐལ།།
བུ་མོའི་རྐང་བྱིས་འཁྱགས་ཐལ།།
…… ”
ཞེས་ཚིག་རྐང་དེ་གསུམ་དབྱངས་སུ་གྱེར་བཞིན་ཡང་ཡང་ཟློ་བཞིན་འདུག
ཕྱི་དྲོའི་དུས་ཚོད་བཞི་ལྔའི་དུས་སུ། བྱ་ཀོ་ཡིས་དམག་དཔོན་ཞིག་དང་འདྲ་བར་རང་གི་གོན་པ་དག་གོན་ཚར་རྗེས། སྐད་གསེང་མཐོན་པོས་བྱིས་པ་རྣམས་ལ“ ད་ཚང་མས་གོན་པ་གོན་དང་། ཡུལ་ལ་འགྲོ”ཞེས་བཤད་པ་ན། བྱིས་པ་ཚང་མས་རང་རང་གི་གོན་པ་གོན་པ་དང་ཡུལ་ལ་འགྲོ་བའི་སྟ་གོན་སྔར་ནས་བྱས་ཚར་འདུག
ཏག་ཏག་སྐབས་དེར། བྱ་ཀོ་ཡིས་ང་ཚོ་ཚང་མར་སྣ་ལེབ་ལེབ་གོང་གི་མིག་ཆུང་ཆུངདེ་གཉིས་ཀྱིས་བསྐོར་བལྟ་ཐེངས་ཤིག་བྱས་རྗེས། ལག་ལ་ཤེལ་དམ་བཟུང་ཡོད་པའི་བྱིས་པ་དག་ལ“ ཉ་ཚང་མ་ཕྱིར་ཆུ་ནང་དུ་གཏོང་རོགས། དེ་མིན་ང་ཚོ་ཚང་མ་སྐྱེ་བ་རྗེས་མར་ཉ་ཡི་སྐྱེ་བ་ལེན་ངེས་རེད ”ཅེས་བརྗོད་བྱུང་པ་དང་། བྱིས་པ་ཚང་མས་ཀྱང་མྱུར་དུ་ཆུ་ཁར་སོང་ནས་ཉ་ཚང་མ་གཅིག་ཀྱང་མ་ལུས་པར་ཕྱིར་ཆུའི་ནང་དུ་བཏང་སོང་།
དེ་ནས་ང་ཚོ་བྱ་ཀོའི་རྗེས་འབྲང་བཞིན་ཡུལ་ལ་ལོག་པའི་ལམ་ལ་ཞུགས་པ་དང་གད་སྙིགས་སྤུངས་ཡོད་པའི་གནས་དེར་སླེབས་དུས། བྱ་ཀོས་བྱིས་པ་རྣམས་ལ“ ཨ་རོགས་ཚོ། ད་ང་ཚོ་ངལ་ཞིག་གསོས་ན་ཇི་འདྲ་རེད”ཅེས་བཤད་མ་ཐག བྱིས་པ་རྣམས་ཀྱིས་འཐད་པའི་བརྡ་ལ་མགོ་བོ་ནང་དུ་གུག་གུག་བྱེད་བཞིན་རང་རང་གི་ས་ནས་ཐང་ལ་ལྗིད་ཏིག་གེར་ཙོག་བྱུང་།
སྐབས་དེར། ང་རང་གད་སྙིགས་ཀྱི་ཁྲོད་ན་ཁེར་རྐྱང་དུ་ལུས་ཡོད་པའི་རྡོ་རུས་སྦལ་དེའི་འགྲམ་ལ་སོང་ནས་ཐང་ལ་ཙོག་སྟེ། རྡོ་ཕ་བོང་དེའི་མགོ་ནས་མཇུག་བར་ཞིབ་བལྟ་ཐེངས་ཤིག་བྱས་པ་ཡིན།
རྡོ་རུས་སྦལ་དེ་ནི་ང་ཚོ་སྡེ་བའི་ཆུ་རྐའི་འགྲམ་ན་ཡོད་པ་དང་། ཆེ་ཆུང་ལ་ཕག་རྒན་ཞིག་གི་ཆེ་ཆུང་ཙམ་ལས་མི་འདུག རྒྱང་རིང་ནས་བལྟས་ན་རྡོ་རུས་སྦལ་དེ་ནི་རུས་སྦལ་ཞིག་གི་ཚུགས་ཀ་མི་འདུག་ནའང་། ཉེ་ས་ནས་བལྟས་ན་རྡོ་རུས་སྦལ་དེ་ནི་དངོས་གནས་རྒྱ་མཚོའི་ནང་གི་རུས་སྦལ་ཞིག་དང་ཀུན་ནས་མཚུངས་ཤིང་། ཡིད་སྐྱོ་བ་ཞིག་ལ་རྡོ་རུས་སྦལ་དེའི་ཁ་ནང་གི་ལྕེ་ལེབ་མོ་དེ་ཕྱེད་ཀ་ཙམ་ལས་ལུས་མི་འདུག
“ ཨ་རོགས་ཚོ། ད་ང་ཚོ་ཡུལ་ལ་འགྲོ ”
ངས་རྡོ་རུས་སྦལ་དེའི་ཁ་ནང་གི་ལྕེ་ཕྱེད་ཀ་དེ་ལ་ཅེར་ནས་བསྡད་ཡོད་པའི་སྐབས་དེར། བྱ་ཀོ་ཡིས་འདི་ལྟར་སྐད་བརྒྱབ་བྱུང་པ་དང་། ཉི་མ་རྒས་ཤིང་འཁོགས་པའི་བགྲེས་པོ་ཞིག་དང་འདྲ་བར་ནུབ་ཕྱོགས་ཀྱི་མཁའ་མཐའ་ན་ག་ལེ་ག་ལེར་བགྲོད་བཞིན་འདུག
ང་ཚོ་བྱིས་པ་ཚང་མ་བྱ་ཀོའི་རྗེས་འབྲང་བཞིན་སྡེ་བའི་ཕྱོགས་སུ་བསྐྱོད་པ་དང་གཡུལ་ཁར་འབྱོར་མ་ཐག་ཚང་མ་རང་རང་གི་ཡུལ་ལ་ལོག་སོང་།
ས་རུབ་ནས་རྒྱང་མིག་ཆད་ཟིན་པའི་དུས་སུ། ངེད་ཚང་བཟའ་མི་གང་བོས་ཐབ་ཁུང་གི་མཐའ་བསྐོར་ནས་ནུབ་འཚལ་ཡིད་ཚིམས་པ་ཞིག་འཐུང་རྗེས། ང་རང་ཚ་ཐབ་ཀྱི་སྟེང་ན་མ་ཎི་འདོན་བཞིན་པའི་ཨ་མྱེས་ལོ་ལོན་གྱི་གམ་ལ་སོང་ནས་ཁོ་ལ་གནའ་གཏམ་བཤད་དགོས་ཅེས་ཡང་ཡང་བསྐུལ་པ་ན། ཁོས་ཁ་ཏོན་འདོན་མཚམས་རེ་ཞིག་བཞག་རྗེས “ ཁྱོད་འདི་ད། ངོ་མ་ངའི་ལན་ཆགས་རེད ”ཟེར་བཞིན“དོ་དགོང་ཨ་མྱེས་ཡིས་ཁྱོད་ལ་མི་རོ་རྩེ་སྒྲུང་ནང་གི་གཏམ་རྒྱུད་ཅིག་བཤད། གཏམ་རྒྱུད་དེའི་མིང་ལ་རྡོ་སེང་གེ་ཁ་གདངས་པ་ཟེར”ཅེས་བརྗོད་བྱུང་།
གོང་གི་སྐད་ཆ་དེ་ཐོས་མ་ཐག ངའི་ཡིད་ལ་གློ་བུར་དུ་ཆུ་རྐའི་འགྲམ་ན་ཡོད་པའི་རྡོ་རུས་སྦལ་དེ་གསལ་ལྷང་ངེར་དྲན་བྱུང་།
ངས་མྱུར་དུ་ཨ་མྱེས་ལགས་ཀྱི་ཁ་བཀག་ནས“ ཨ་མྱེས། དོ་དགོང་ང་ལ་གནའ་གཏམ་བཤད་མི་དགོས”ཅེས་བཤད་པ་དང་། “ ཨ་མྱེས། ཨ་མྱེས། དོ་དགོང་ཁྱོད་ཀྱིས་ང་ལ་ང་ཚོ་སྡེ་བའི་ཆུ་རྐའི་འགྲམ་ན་ཡོད་པའི་རྡོ་རུས་སྦལ་དེའི་གཏམ་རྒྱུད་བཤད་དགོས ”ཅེས་སྨྲས་པ་ན། ཁོས་ཡུད་ཙམ་ལ་བསམ་བློ་བཏང་རྗེས“ ཡ་ཡ། ཁྱོད་འདི་ད ”ཟེར་བཞིན། ང་ལ་གཤམ་གྱི་རྡོ་རུས་སྦལ་དེ་དང་འབྲེལ་བའི་གཏམ་རྒྱུད་ཐུང་ཐུང་འདི་བརྗོད་བྱུང་།
“ སྔོན་ཆད་སྔོན་ཆད་ཡིན་ན། ང་ཚོ་བསྡད་ཡོད་པའི་ས་ཆ་འདི་ན་ང་ཚོའི་སྡེ་བ་འདི་གཏན་ནས་ཡོད་པ་མ་རེད། རྗེས་སུ་ས་ཆ་ཡར་མར་ནས་ཡོང་བའི་འཁྱམ་པོ་གང་མང་ཞིག་ས་ཆ་འདིར་ཡོང་ནས་གཞིས་བཅས་ཤིང་། ཞིང་བཏབ་ནས་རིམ་བཞིན་རིམ་བཞིན་ང་ཚོའི་སྡེ་བ་འདི་ཆགས་པ་རེད། ཨོ། ཞིང་མ་བཏབ་པའི་སྔོན་ལ་ང་ཚོ་སྡེ་བའི་མི་རྣམས་ཀྱིས་ཞིང་ལ་ཆུ་གཏོང་སྤྱད་ཀྱི་ཆུ་རྐ་ཞིག་ངེས་པར་དུ་མཁོ་འདུག་སྙམ་བཞིན། ཟླ་ངོ་གཉིས་གསུམ་ཙམ་ལ་ཆུ་རྐ་ལས་པ་རེད། ཡིན་ནའང་། ལོ་རེ་རེའི་དཔྱིད་ཀའི་དུས་སུ་ཞིང་ནང་དུ་ཆུ་གཏོང་ཐེངས་རེར། མཚན་མོའི་དུས་སུ་ཆུ་རྐ་ཤོར་ནས་སྡེ་མི་རྣམས་ནམ་གུང་གི་དུས་སུའང་མལ་ལས་ལངས་ནས་ཆུ་རྐ་ལས་སུ་འགྲོ་དགོས་པ་རེད། རྗེས་སུ་སྡེ་བའི་ནང་གི་ལོ་ལོན་ཁ་ཤས་ཀྱིས་གྲོས་བསྡུར་ཡང་ཡང་བྱས་མཐར། ལག་ལ་ཁ་བཏགས་དང་ཇ་བག་འགའ་འཁྱེར་ནས་བླ་མ་ཞིག་གི་སྐུ་མདུན་ལ་ལུང་བསྟན་ཞུ་རུ་སོང་བ་རེད། དེ་ནས་བླ་མ་དེས་ཆུ་རྐའི་འགྲམ་ནས་རྡོ་ལས་བཟོས་པའི་རུས་སྦལ་ཞིག་ཆུ་རྐའི་འགྲམ་ལ་ཞོག་དང་། ངས་ཉི་བཟང་སྐར་བཟང་ཞིག་ལ་རབ་གནས་བྱས་ཆོག་ཅེས་གསུངས་པ་རེད། རྡོ་རུས་སྦལ་དེ་ཆུ་རྐའི་འགྲམ་ལ་བཞག་ནས་ཉིན་འགའ་འགོར་རྗེས་ཀྱི་བཀྲ་ཤིས་པའི་ཉིན་མོ་ཞིག་ལ་བླ་མ་དེས་རྡོ་རུས་སྦལ་དེ་ལ་རབ་གནས་བྱས་པ་དང་སྡེ་མི་རྣམས་དགའ་ནས་ཉིན་ཞག་གསུམ་ཙམ་ལ་སྟོན་མོ་བྱས་པ་རེད། ཨ་ཨ། ཉིན་མོ་དེར་ང་ཡང་བཟི་ནས་འདམ་ལྟར་གྱུར་སོང་། ཨ་ཨ། ཡ་མཚན་དགོས་པ་ཞིག་ནི་ཉིན་མོ་དེ་ནས་བཟུང་དཔྱིད་ཀའི་དུས་སུ་ཞིང་ནང་དུ་ཆུ་ཇི་ལྟར་བཏང་ནའང་། ཉིན་དཀར་ཆུ་རྐ་ཤོར་མ་མྱོང་བ་དང་། མཚན་མོའི་དུས་སུ་ཆུ་རྐ་ཤོར་ཚེ་རྡོ་རུས་སྦལ་དེ་ཡིས་ཀི་བཏབ་ནས་སྡེ་མི་རྣམས་ལ་བརྡ་གཏོང་བ་རེད ”
གཏམ་རྒྱུད་དེ་བཤད་ནས་མཚམས་འདིར་སླེབས་དུས། ངས་ཨ་མྱེས་ལགས་ལ“ འོ་ན། རྡོ་རུས་སྦལ་དེའི་ཁ་ནང་གི་ལྕེ་ཕྱེད་ཀ་ཙམ་ལས་མི་འདུག དེ་སུ་ཡིས་བཅག་པ་རེད ”ཅེས་དྲིས་པ་ན། ཁོས་མགྲིན་པ་བསལ་ཙམ་བྱས་རྗེས“ རེད་རེད། དེ་ལྟར་ལོ་ངོ་བཅུ་ཙམ་གྱི་རིང་ལ་དུས་ནམ་ཞིག་ཆུ་རྐ་ཤོར་ཚེ། རྡོ་རུས་སྦལ་དེ་ཡིས་དུས་ལྟར་ཀི་འདེབས་པ་རེད། ཡིན་ནའང་། རང་རེའི་བོད་ཀྱི་ཁ་དཔེར་ནམ་མཁའ་ན་སྤྲིན་བྱིའུ་མགོ་ཙམ་ཡང་མེད་དུས། ཐོག་རྟ་མགོ་ཙམ་ཞིག་འཕངས་སོང་ཟེར་བ་ལྟར། ཆར་བ་ཟ་མེ་ཟིམ་མེ་ཞིག་འབབ་བཞིན་པའི་ཉིན་ཞིག་ལ། སྡེ་མི་རྣམས་ཀྱིས་ཆུ་རྐ་ལས་ཚར་ནས་ཆུ་རྐའི་འགྲམ་ན་ངལ་གསོ་བཞིན་པའི་སྐབས་སུ། དམངས་དམག་གི་ནང་དུ་ཞུགས་ཡོད་པའི་གསར་བུ་མགོ་སྟོང་ཤིག་གིས་ཁོས་ཡིན་གཅིག་མིན་གཉིས་རྡོ་རུས་སྦལ་འདི་ལ་ཚོར་བ་ཡོད་མེད་ཚོད་ལྟ་ཐེངས་ཤིག་བྱེད་དགོས་སྙམ་ནས་ལྕགས་ཁེམ་གཡུག་ཐེངས་གཅིག་གིས་རྡོ་རུས་སྦལ་དེའི་ཁ་ནང་གི་ལྕེ་དེ་བཅགས་སོང་པ་རེད། ལྟོས་དང་། སྐྱག་གཟན་དེས་རྡོ་རུས་སྦལ་དེའི་ཁ་ནང་གི་ལྕེ་དེ་བཅགས་པ་ནས་བཟུང་སྟེ། ང་ཚོ་སྡེ་བའི་ཆུ་རྐ་དུས་ནམ་ཞིག་ལ་ཤོར་རུང་། རྡོ་རུས་སྦལ་དེ་གྲག་མེད་འགུལ་མེད་དུ་གནས་ཡོད་པ་འདི་རེད ”ཟེར།
གོང་གི་གཏམ་རྒྱུད་ཐུང་ཐུང་འདི་བཤད་ཚར་རྗེས། ཨ་མྱེས་ལགས་ཀྱི་གདོང་ན་སྐྱོ་ཉམས་ཤིག་མངོན་འདུག་ཅིང་། ངག་ལས་ཤུགས་རིང་འགའ་བསྟུད་མར་ཤོར་སོང་། ངས་མུ་མཐུད་དུ་ཨ་མྱེས་ལགས་ལ་གཏིང་འདྲི་ཕུག་འདྲི་བྱས་ན། ཨ་མྱེས་ལགས་ཀྱིས་ང་ལ་སྡིགས་མོ་བྱེད་པར་དོགས་པར་ནས་ངས་མྱུར་དུ་མགོ་བོ་མལ་ཐུལ་གྱི་ནང་དུ་བཏང་ནས་གཉིད་མགོ་བརྩམས་པ་ཡིན།
དྲང་མོར་བཤད་ན། མཚན་མོ་དེར།
ང་རང་ཡང་གཉིད་སྐྱིད་པོ་ཞིག་གཏན་ནས་ཁུགས་མ་བྱུང་།
༢༠༡༤ ༡ ༣༠མཚན་མོར་ཕོ་བྲང་ནག་པོའི་ནང་ནས་གྲུབ།
རྩོམ་སྒྲིག་པ། རྣོ།

robotstxt: allowed

filter: keep


text:
ཉེ་ཆར། སྟེང་ཆེན་རྫོང་འཐབ་ཕྱོགས་གཅིག་གྱུར་མི་རིགས་ཆོས་ལུགས་སྡེ་ཚན་གྱིས་རྫོང་སློབ་ཆུང་དུ“ལག་གདང་སྦྲེལ་ནས་མི་རིགས་མཐུན་སྒྲིལ་དང་། གཅིག་སེམས་གཅིག་སྦྲེལ་བྱས་ནས་ཞི་མཐུན་འཕེལ་རྒྱས་ཡོང་བ་བྱེད་པའི”མི་རིགས་མཐུན་སྒྲིལ་ཡར་ཐོན་གྱི་དྲིལ་བསྒྲགས་སློབ་གསོའི་བྱེད་སྒོ་སྤེལ་ཏེ་སློབ་གྲྭའི་དགེ་སློབ་ཚོའི་མི་རིགས་མཐུན་སྒྲིལ་གྱི་འདུ་ཤེས་ཟབ་ཏུ་བཏང་ནས་མི་རིགས་མཐུན་སྒྲིལ་ཁྱིམ་ཚང་གཅིག་ལྟར་བརྩེ་བ་དང་མི་ཚང་མས་མི་རིགས་མཐུན་སྒྲིལ་གྱི་ལག་ལེན་པ་ཧུར་ཐག་བྱེད་པའི་ཁོར་ཡུག་བཟང་པོ་ཞིག་བཏོད་ཡོད་ཅིང་། སློབ་གྲྭ་ཡོངས་ཀྱི་དགེ་སློབ་ཁྱོན་500ལྷག་ཙམ་བྱེད་སྒོར་ཞུགས་ཡོད།
བྱེད་སྒོ་དེས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་དང་། ཏང་གི་ཚོགས་ཆེན་བཅུ་དགུ་པའི་དགོངས་དོན། ཏང་གི་མི་རིགས་སྲིད་ཇུས་ཀྱི་རྒྱུན་ཤེས་སོགས་ཀྱི་ནང་དོན་སྒྲོག་འགྲེལ་བྱ་རྒྱུར་དམིགས་པ་ཞིག་ཡིན་པས། རྒྱ་ཆེའི་དགེ་སློབ་ཚོས་ཏང་གི་མི་རིགས་སྲིད་ཇུས་ཁོང་དུ་ཡང་དག་ཆུད་པ་དང་གོ་བ་གཏིང་ཟབ་ལེན་པ་དང་མི་རིགས་དབར་འདྲ་མཉམ་ཡིན་པ་མཐའ་འཁྱོངས་བྱས་ནས་མི་རིགས་ཁག་མཉམ་དུ་སྡོད་པ་དང་། མཉམ་དུ་སློབ་སྦྱོང་བྱེད་པ། མཉམ་དུ་བདེ་སྐྱིད་འཚོ་བར་རོལ་བའི་མཛེས་སྡུག་ལྡན་པའི་སློབ་གྲྭའི་ཁོར་ཡུག་ཅིག་ཧུར་ཐག་བཏོད་ཡོད། བྱེད་སྒོ་སྤེལ་རིང་མི་རིགས་མཐུན་སྒྲིལ་གྱི་ཤེས་བྱ་སློབ་ཁང་དུ་ཁྲིད་དེ་སློབ་མ་ཚོས་ཚན་རིག་རིག་གནས་ཀྱི་ཤེས་བྱ་སློབ་སྦྱོང་བྱེད་པ་དང་དུས་མཚུངས་མི་རིགས་ཁག་གི་ཕུལ་བྱུང་རིག་གནས་དང་མི་རིགས་སྲིད་ཇུས་ཀྱི་ཤེས་བྱ་ཤེས་རྟོགས་གཏིང་ཟབ་ཐུབ་པ་བྱས་ཡོད།


text:
༄༅།། གད་སྙིགས།
མཚོ་ལྷོ། ཁྲི་སྐལ་བཀྲ།
མདང་དགོང་གད་སྙིགས་ཞེས་པའི་ཐ་སྙད་འདི་སེམས་སུ་རུམ་ནས་གཉིད་ཞིམ་པོ་ཞིག་རོལ་བའི་ཚོར་སྣང་ཡེ་ནས་མ་བྱུང་ལ། རྨི་ལམ་ནང་དུ་འཕྱན་ཏེ་བདེ་བ་དེའང་མྱང་རྒྱུ་རྩ་ནས་རྫོགས་སོང་བ་དང་འདྲ། ཆུང་མ་དང་བུ་ཆུང་གཉིས་ཀ་སྔར་ནས་གཉིད་ཀྱི་ཞིང་དུ་ཡུར་བ་དེ་ནི་ང་ལ་འབྲེལ་བ་ཅི་ཡང་མེད་པས། ང་རང་གཉིད་མ་ཁུག་པའི་སེམས་ཁུར་དེའང་མ་བུ་གཉིས་ཀར་འབྲེལ་བ་མེད། ང་རང་སྤྱིར་བཏང་གི་དགེ་རྒན་ཞིག་ཡིན་རུང་གཞན་གྱི་བྱིས་པ་རང་གི་བུ་རུ་གཅེས་རྒྱུར་ཧ་ཅང་དཀའ་ནའང་སེམས་ཁུར་བྱ་ཡུལ་ལ་ངེས་པར་དུ་འགན་འཁྲི་ཞིག་འདུག་པའི་ཚོར་སྣང་མ་བཅོས་ཟོལ་གྱིས་འཁོར་བས་ཡིན་ངེས། ད་ནངས་མལ་ལས་ལངས་མ་ཐག གད་སྙིགས་ནི་མི་གཙང་བའི་དངོས་པོ་དང་མི་མཁོ་བའི་དངོས་པོ་སྟེ། བསྲེགས་ཐལ་དང་ས་རྡུལ། ཤོག་ཧྲལ། རུལ་ཟས། ཟས་ལྷག་འཐུང་འཕྲོ། ཐུམ་སྣོད། འགྱིག་ཤོག འཕྱི་ཤོག སྣབས་ཤོག་ལ་སོགས་པ་མིས་ལོངས་སུ་སྤྱད་དེ་བཀོལ་ཟིན་པའི་དངོས་པོ་གཅིག་ཏུ་སྤུངས་པ་དེ་ལ་གོ་བཞིན་འདུག་ཙང་།མཐའ་མར་སུ་ལའང་མི་མཁོ་ཞིང་སུས་ཀྱང་ལྟ་མི་བཟོད་པ་དང་སུས་ཀྱང་མིག་ནང་དུ་མི་འཇོག་པ་ནི་རྒྱུན་འབྱམས་སུ་སོང་བའི་གོམས་སྲོལ་ཁྲོད་ན་ལྷག་པའི་ཆད་སྣང་དང་སུན་སྣང་ཅན་དུ་གྱུར་པ་དེ་ལའང་གོ་མི་ཆོག་ས་མི་འགྲོ་བ་རེད།
ངས་ཁ་སང་ཕྱི་དྲོར་ང་རང་གཅིག་པུ་ཕྱི་རུ་འཆམ་འཆམ་དུ་འགྲོ་དུས། ཏག་ཏག་ལམ་འགྲམ་གྱི་ངལ་གསོ་སའི་རྐུབ་སྟེགས་སྟེང་དུ་བསྡད་པའི་སྙིང་རྗེ་བའི་བུ་མོ་ཆུང་ཆུང་དེ་དང་དེའི་ཆ་མི་ཚང་བའི་ཁ་བརྡ་དག་ཡིད་ལ་འཁོར་འོང་། དེ་རིང་གཟའ་ཉི་མ་ཡིན་པས་སྔ་དྲོ་ང་ལ་བྱ་བ་ཙག་ཙིག་ཅི་ཡང་མེད་ལ་ཉིན་གུང་གྲོགས་པོའི་བརྡ་ཡོང་ཚེ། ལྷན་དུ་སྤྱི་ལེ50ཡོད་པའི་གཡག་ལུང་སྡེ་བའི་དབུལ་ཁྱིམ་ཞིག་ལ་དབུལ་སྐྱོར་དངོས་པོ་གནང་སྦྱིན་གཏོང་བར་འགྲོ་དགོས་པ་དེ་མ་གཏོགས་ལས་ཀ་མི་འདུག ད་ནི་མལ་ལས་ལངས་སྔ་བས་ཕྱི་རུ་ལུས་ཕུང་འགུལ་སྐྱོད་ལ་སོང་། སྲང་ལམ་ན་གད་སྙིགས་འདྲུད་པའི་རླངས་འཁོར་གྱི་སྙིགས་སྒམ་དུ་ཤོག་ཧྲུལ་ལག་པས་འཐུས་ཏེ་འཕེན་པའི་བྱིས་པ་ཞིག་དང་སྡུད་མས་ཕྱགས་ཏེ་གད་སྙིགས་སྤུངས་ཐོ་ཕོས་པའི་ཨ་ནེ་རྒན་མོ་གཉིས་ཀ་མཐོང་བ་ན། གློ་བུར་དུ་ཡིད་ལ་ཁ་སང་གི་བུ་མོ་ཆུང་ཆུང་དེ་དྲན་པ་དང་། ཐག་ཅུང་མི་རིང་སའི་ཁ་སང་གི་ངལ་གསོ་སར་སོང་ནས་ཙོག་པུར་བསྡད་དེ་གཅིག་པུས་ཐ་མག་རྐང་གཅིག་རྔུབ་འཐེན་བྱས། “དགེ་རྒན་གྱིས་ང་ལ་གཅར་རྡུང་བཏང་རྗེས། སློབ་གྲོགས་ཚོའི་མདུན་ནས་སྐྱག་ཕྲུག་འདི་ལུང་བ་དེའི་གད་སྙིགས་རེད་ཡ། གད་སྙིགས་ངོ་མ་རེད་ཟེར་བས། ཨ་ཁུ་ལགས། ངའང་གད་སྙིགས་ལྟར་འབོ་ས་ཞིག་ཡོད་ན་ཅི་མ་རུང་འདོད”ཅེས་དང་། ཡང“དགེ་རྒན་གྱིས་ད་རུང་ངས་ལས་བྱ་བྲིས་མ་ཚར་བ་དང་འབྲི་མ་ཤེས་པའི་གནས་ཚུལ་དག་ཁྱིམ་བདག་ཚོགས་འདུའི་སྟེང་དུ་ངའི་ཨ་མར་བཀའ་བཀྱོན་གནང་སྟེ་འདི་ཁྱེད་ཚང་གི་གད་སྙིགས་རེད། ཡི་གེ་བྲིས་བྲིས་ཚང་མའང་གད་སྙིགས་རེད་ཟེར། ཨ་ཁུ་ལགས། ང་ཡི་གེ་འབྲི་མི་ཤེས་པ་ཞིག་གཏན་ནས་མིན་ལ། ངའི་ལག་པར་སྐྲངས་འབུར་བཟོས་ནས་འབྲི་མ་བདེ་བས་ཡིན། གཅར་ནས་སྐྲངས་འབུར་བཟོས་པ་དེ་ལ་བཟོད་བསྲན་བྱས་ན་ཆོག་མོད། སྐྲངས་འབུར་དེས་ང་ལ་གད་སྙིགས་ཀྱི་མིང་ཐོགས་སུ་བཅུག་པ་རེད་འདོད”ཅེས་སྙིང་རྗེ་བའི་སྐད་ཆ་དག་གིས་ང་ཡང་བསྐྱར་སད་དུ་བཅུག་ལ། ལན་རེར་ང་རང་བུ་མོ་ཆུང་ཆུང་ལ་སེམས་འགུལ་གཏིང་ནས་ཐེབས་འོང་། རྒྱུ་མཚན་ནི་ཁོ་མོས་རང་གི་དགེ་རྒན་དེ་ལ་བཀུར་བརྩི་དང་རང་ཉིད་ལན་ཆགས་ཤིག་ཡིན་པའི་འདུ་ཤེས་བཟུང་འདུག ཡིན་ནའང་། ང་ནི་ཕལ་ཆེར་མདང་དགོང་གི་གཉིད་མ་ཁུགས་པའི་མཚན་མོའི་ཁ་དོག་དང་ད་ནངས་སྔོ་ལྷོག་ལྷོག་ཏུ་འཕྱུར་བའི་ཁ་ནང་གི་དུ་བའི་ཀློང་ནས་གད་སྙིགས་བོས་པའི་ན་ཟུག་གི་མཚང་མིང་དེས་ནད་པར་བཏང་འདུག་སྙམ།
ལས་བྱ་ནི་སློབ་གྲྭ་ནས་བྲིས་མ་ཚར་ན་ཁྱིམ་ནས་བྲིས་ཚར་རམ། ལས་བྱ་ནི་ཁྱིམ་ནས་བྲིས་ཚར་ན་སློབ་གྲྭ་ནས་བྲིས་ཚར་རམ། ཨ་ཁ་ཁ། དགེ་རྒན་ཞིག་ཡིན་ན་རང་གི་ལག་པ་རང་གི་སེམས་ཁར་བཞག་ནས་འདང་རྒྱག་ཧ་ཅང་ཆེ་དགོས། བུ་མོ་ཆུང་ཆུང་གིས་ཀྱང་སློབ་གྲྭ་རུ་ཟླ་ཕྱེད་གནང་གཏོང་གི་ཉིན་བཅུའི་བར་དུ་བསླབ་གཞི་ག་ཙམ་ཞིག་ལ་ལས་བྱའི་ཁ་གྲངས་མང་མེད་ན་ཉུང་ངུ་ཞིག་བྲིས་ཡོད་ས་མ་རེད། གཅིག་ཉིན་གཅིག་ལ་མཐུད་དེ་ཟླ་ཕྱེད་ཀྱི་གནང་བར་ཡང་ངལ་གསོ་མི་སྟེར་བར་བསླབ་དེབ་རེ་རེ་དག་བསྡོམས་ན་ལག་འབྲི་ལས་བྱ་རི་ལྟར་བརྩིགས་ཏེ་མི་ཚར་བའི་སྟེང་དུ་བློ་འཛིན་ལས་བྱ་ཐོག་འདྲ་རེ་འཕངས་ནས་བཞག དེ་ནི་དགེ་རྒན་ཚོས་རང་གི་བྱ་བ་ཡག་པོ་ཞིག་འགྲུབ་སོང་སྙམ་པ་ལས་དོན་དུ་སློབ་མའི་སེམས་ཁམས་བདེ་ཐང་དང་ལུས་པོ་ངལ་གསོ་བྱ་དགོས་པར་སེམས་ཁུར་ཅི་ཡང་མི་འདུག དོན་ངོ་མར་བཤད་ན་བུ་མོ་ཆུང་ཆུང་གི་དགེ་རྒན་དེ་ལྟ་བུ་ཡིན་ན་ལས་བྱ་མང་པོ་བཞག་ནས་ཁྱིམ་བདག་ལ་བཙན་འདེད་བྱས་ཏེ། བཀག་སྡོམ་དང་བཀའ་བཀྱོན་གནང་ནས་སློབ་གསོ་ཟེར་བ་ཁྱིམ་ཚང་ལ་སློབ་གསོ་མེད་སོང་བ་མ་གཏོགས་སློབ་གྲྭའི་དགེ་རྒན་ལ་མེད་སོང་བ་མ་རེད། ཁྱེད་ཚང་གི་བྱིས་པ་གད་སྙིགས་ལྟ་བུ་རེད་ཟེར་དུས། ཡང་ང་ཚོའི་འཛིན་བདག་མི་གཅིག་གིས་སློབ་ཁང་ནང་དུ་བཀང་འདུག་པའི་སློབ་མ་བཞི་ཅུ་ལྔ་བཅུ་ལྷག་ལ་སློབ་གསོ་གཏོང་ཐུབ་པ་ལ་ཁྱིམ་བདག་ཕ་མ་གཉིས་ཀས་རང་གི་བུ་བུ་མོ་གཅིག་པུ་ལའང་ངན་ལངས་སྐྱག་ལངས་སུ་བཏང་ནས་སློབ་གསོ་གཏོང་མི་ཐུབ་ན་ངོ་མ་གད་སྙིགས་མ་རེད་དམ་ཟེར་དུས། ངའི་སེམས་སུ་སྙིང་རྗེ་བའི་བུ་མོ་ཆུང་ཆུང་དེ་གད་སྙིགས་སུ་གཏན་ནས་མི་འདོད་ལ། དགེ་རྒན་དེ་ནི་ད་གཟོད་བསམ་བློ་གཏོང་མི་ཤེས་ཤིང་ཐབས་བཀོད་དང་བློ་རྒྱའང་ཅི་ཡང་མེད་པའི་གད་སྙིགས་ལྟ་བུ་རེད་དེ། ནར་མ་སོན་པའི་ལག་པ་ཆུང་ཆུང་དེའི་སྟེང་ལ་དགེ་རྒན་རང་ཉིད་ཀྱི་མཐེ་ཆེན་དང་འདྲ་བའི་དབྱུག་པས་བཙན་ཤེད་ཀྱིས་བརྡེགས་ནས་སྐྲངས་འབུར་བཟོས་ཏེ་ལས་བྱ་འབྲི་རུ་བཅུག་པ་ནི་གད་སྙིགས་ལས་བཙོག་པའི་བྱ་སྤྱོད་ཅིག་མ་ཡིན་ནམ། དགེ་རྒན་ལགས། གད་སྙིགས་ནི་མི་ཚང་མས་འཇོག་སྟངས་ནོར་བའི་དངོས་པོ་ཞིག་རེད་ལ། ཁྱེད་ཀྱིས་རང་གི་སློབ་མར་གད་སྙིགས་བོས་ཏེ་མཚང་མིང་བཏགས་པ་དེ་ནི་དངོས་གནས་ཁྱེད་ཀྱིས་བུ་སློབ་སྐྱོང་ཚུལ་ནོར་བའི་སློབ་གསོ་ཞིག་རེད་ཨང་།
གློ་བུར་དུ་ངའི་ལག་པ་ཚ་ལམ་མེར་བཏང་བས། ད་གཟོད་ཞིབ་མདང་དང་སེམས་ཁུར། ཁོང་ཁྲོ་སོགས་ལས་ཕྱིར་ཕུད་པ་ལྟར་ཐ་མག་རྐང་གཅིག་ཇི་ལྟར་བརྔུབས་ནས་ཚར་བ་མ་ཤེས་ཤིང་། མྱུར་དུ་ཐ་མག་གི་དུ་སྣེ་ཐང་ནས་བླངས་ནའང་རང་ཉིད་ཀྱི་མཐའ་འཁོར་ཡོངས་དུ་བས་མག་མོག་ཏུ་བཟོས་སོང་ལ། སྐྱ་ཆིལ་ཆིལ་གྱི་དུ་བ་དག་རིམ་བཞིན་ཞོགས་རླུང་ཁྲོད་མངོན་མེད་དུ་གྱུར། འོ། ད་ནི་ཕྱིར་ཁྱིམ་དུ་ལོག་ནས་གཡག་ལུང་སྡེ་བའི་དབུལ་ཁྱིམ་བཀྲ་ཤིས་ཚང་གི་བུ་མོ་ཆུང་ཆུང་ཆོས་སྐྱིད་དབང་མོ་ལའང་གད་སྙིགས་ལྟ་བུའི་མཚང་མིང་ཞིག་བཏགས་ཡོད་མེད་མི་ཤེས་རུང་། ཕལ་ཆེར་དགེ་རྒན་དེ་ལྟ་བུར་ཡོད་མེད་ལ་འདྲི་རྒྱུ་ཐེངས་འདིའི་དབུལ་སྐྱོར་ཁྱིམ་ཚང་དུ་ལྷག་པའི་སེམས་སྡུག་བྱ་ཡུལ་ཅིག་ཏུའང་འཁོར་འོང་ལ། ཞིབ་འདང་རེ་བརྒྱབ་ན་གཞི་རིམ་གྱི་བྱིས་པའི་གནོན་ཤུགས་དེ་ནི་ཁྱིམ་བདག་གི་གནོན་ཤུགས་ཡིན་སྟབས། རང་གི་གནོན་ཤུགས་ཀྱང་ཡིན་པའི་འདུ་ཤེས་སྐྱེས་ཤིང་། སློབ་གྲྭ་ན་ཡོད་སྐབས་གོང་རིམ་ནས་བར་ཤོར་སློབ་མ་རྩིས་འདེད་བྱས་ཚེ། སློབ་གྲྭས་ཀྱང་བར་ཤོར་སློབ་མ་ནི་རྗེས་ལུས་སློབ་མ་དེ་དག་སློབ་མཚམས་བཞག་པའི་གནས་ཚུལ་ཚབས་ཆེན་ཡིན་ཚུལ་ཞུ་བཞིན་ཡོད། དོན་དུ་སློབ་མ་ལ་ལ་རབ་ཏུ་བྱུང་བ་དང་ལ་ལ་ཕ་མར་འགྲོགས་ནས་དབྱར་རྩྭ་རྐོ་རུ་སོང་བ། ལ་ལ་ཁྱིམ་ཚང་ས་ཆ་གཞན་དུ་གནས་སྤར་ནས་ཞོར་ལས་ལ་སོང་བ། ལ་ལ་ཕ་མ་བཟའ་འཐོར་བྱུང་ནས་ཁ་བྲལ་བ། ཡང་ལ་ལ་ནད་ཀྱིས་གཟིར་ནས་སློབ་སྦྱོང་བྱེད་པར་བསྐལ་བ་ཕྲོགས་པ་སོགས་ཀྱི་གནད་དོན་འདྲ་མིན་སྣ་ཚོགས་ཡོད་པ་ཡིད་ལ་དྲན་པའི་མོད་ལ། གད་སྙིགས་ཀྱི་མཚང་མིང་ཁུར་མི་འདོད་པའི་སློབ་བུ་དེ་དག་དགེ་རྒན་གྱི་གད་སྙིགས་སློབ་མ་ཡིན་ན་སློབ་གྲྭའི་གད་སྙིགས་ཡིན་པ་དང་། ཕ་མའི་གད་སྙིགས་བྱིས་པ་ཡིན་ན་སྤྱི་ཚོགས་ཀྱི་གད་སྙིགས་ཀྱང་མ་ཡིན་ས་མི་འགྲོ་བའི་དཔེ་རུ་གྱུར་ཡོད་ལས་ཆེ།
ཨ་ཁ་ཁ། ད་ནངས་རྒྱ་སྲང་གི་གད་སྙིགས་དག་མཐོང་བའི་མོད་ལ་ཁ་སང་གི་བུ་མོ་ཆུང་ཆུང་ལ་གད་སྙིགས་ཞེས་བཏགས་པའི་མཚང་མིང་དེ་ནི་མིང་ཡག་པོ་ཞིག་མ་རེད། ཐ་སྙད་དེ་ནི་སློབ་མ་ཞིག་གི་ཚེ་བསོད་དང་རླུང་རྟ་རྒུད་པའི་རྟགས་སུ་མངོན་ཞིང་། ངང་ཐུང་ཅན་གྱི་དགེ་རྒན་སུ་ཡིན་རུང་རང་ལ་ཡོན་ཏན་གནམ་གྱིས་མི་ཁེབས་པ་ཞིག་འདུག་པ་བདེན་མོད། རང་གི་སློབ་མར་སྡང་སེམས་བཟུང་ནས་ཟུར་ཟ་དང་འཕྱ་སྨོད། བརྙས་བཅོས་སོགས་ཀྱི་གནོད་སེམས་སྤོང་རྒྱུ་ནི་གལ་ཆེ་བར་བསམས་སོང་། སྐབས་དེར་ཞོགས་རླུང་འཁྱག་པོས་ང་རང་ཁྱིམ་དུ་དེད་པ་དང་འདྲ། ང་རང་རྒྱ་སྲང་ནས་ཕྱིར་ཁྱིམ་དུ་བསྐྱོད་པའི་ལམ་ཐག་ཧ་ཅང་ཐུང་ནའང་། གཡག་ལུང་སྡེ་བའི་ཕྱོགས་ཀྱི་ངའི་ཆ་སྒྲིག་རོགས་སྐྱོར་ཚང་གི་བུ་མོ་ཆོས་སྐྱིད་དབང་མོའི་སློབ་སྦྱོང་གི་གནས་ཚུལ་ག་འདྲ་འདུག་པ་དང་ཁོ་མོར་ཡང་གད་སྙིགས་ལྟ་བུའི་མཚང་མིང་ཐོགས་ཡོད་མེད་སོགས་ཀྱི་སེམས་ཁུར་དེ་ཡང་གད་སྙིགས་སྒྱོ་བ་གང་ཁུར་ནས་ཁྱིམ་དུ་ལོག་པའི་ཚོར་བ་ལྟ་བུ་ཞིག་ངང་ངམ་ཤུགས་ཀྱིས་སྐྱེས་བྱུང་ངོ་། །
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
ཀྲུང་གོ་བོད་ཀྱི་དྲ་བའི་འཕྲིན། ཚེས7ཉིན་གྱི་སྔ་དྲོར2019ལོའི་དྲ་རྒྱའི་དབུལ་སྐྱོར་གྱི་ལག་ཐོགས་ཁ་པར་སྤྲོད་པའི་སྤྱི་ཕན་རྣམ་གྲངས་བོད་ལྗོངས་སུ་སྤེལ་འགོ་ཚུགས་པའི་མཛད་སྒོ་ལྷ་སར་འཚོགས་པ་རེད།
ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་ལྗོངས་སྲིད་གྲོས་ཏང་ཙུའི་ཧྲུའུ་ཅི་ཏིང་ཡེ་ཤན་དང་ཀྲུང་དབྱང་དྲ་རྒྱའི་བདེ་འཇགས་དང་ཆ་འཕྲིན་ཅན་ཨུ་ལྷན་གཞུང་དོན་ཁང་དང་རྒྱལ་ཁབ་དྲ་འབྲེལ་ཆ་འཕྲིན་གཞུང་དོན་ཁང་གི་ཀྲུའུ་རེན་གཞོན་པ་དབྱང་ཞའོ་ཝེ་ཡིས་ཤིས་ཚིག་སྒྲོན་པ་དང་ཀྲུང་གོ་དྲ་སྦྲེལ་འཕེལ་རྒྱས་ཐེབས་རྩ་ལྷན་ཚོགས་ཀྱི་ལས་འཛིན་དཔོན་མཱ་ལི་ཕེབས་པ་རེད།
ཏིང་ཡེ་ཤན་གྱིས་རང་སྐྱོང་ལྗོངས་ཏང་ཨུད་དང་སྲིད་གཞུང་དང་། ཧྲུའུ་ཅི་ཝུའུ་དབྱིང་ཅེ། ཀྲུའུ་རེན་བློ་བཟང་རྒྱལ་མཚན། ཀྲུའུ་ཞི་ཆེ་དགྲ་ལྷ་བཅས་ཀྱི་ཚབ་ཞུས་ཏེ་དུས་ཡུན་རིང་པོའི་ནང་བོད་ལ་རྒྱབ་སྐྱོར་དང་རོགས་རམ་ཤུགས་ཆེན་བྱེད་མཁན་ཀྲུང་དབྱང་དྲ་འཕྲིན་གཞུང་དོན་ཁང་དང་། རྒྱལ་ཡོངས་དྲ་འཕྲིན་ཁོངས་གཏོགས། དྲ་སྦྲེལ་ཁེ་ལས་ལས་རིགས་བཅས་ལ་ལྷག་བསམ་ཟོལ་མེད་ངང་ཐུགས་རྗེ་ཆེ་ཞུས་པ་རེད།
ཏིང་ཡེ་ཤན་གྱིས་2018ལོར་དྲ་རྒྱའི་དབུལ་སྐྱོར་གྱི་སྐད་གཉིས་ལག་ཐོགས་ཁ་པར་སྤྲོད་པའི་སྤྱི་ཕན་བྱེད་སྒོའི་ཡོངས་བསྒྲགས་ཚོགས་འདུ་དང་དྲ་རྒྱའི་དབུལ་སྐྱོར་ལས་དོན་སྐུལ་འདེད་ཚོགས་འདུ་གྲུབ་འབྲས་ཐོབ་པའི་ངང་འཚོགས་རྗེས། འདི་ལོ་མུ་མཐུད་རང་ལྗོངས་སུ་དྲ་རྒྱའི་དབུལ་སྐྱོར་ལག་ཐོགས་ཁ་པར་སྤྲོད་པའི་སྤྱི་ཕན་རྣམ་གྲངས་ལག་ལེན་བསྟར་ནས་བོད་དུ་ཕྱོགས་ཡོངས་ནས་དྲ་རྒྱའི་དབུལ་སྐྱོར་ལས་དོན་གཏིང་ཟབ་སྤེལ་ཆེད་གོ་སྐབས་གསར་པ་དང་ཆ་རྐྱེན་གསར་པ་གཏོད་རྒྱུ་ཡིན། ང་ཚོས་ངེས་པར་དུ་ཐོབ་དཀའ་བའི་གོ་སྐབས་ལ་གཅེས་སྤྲས་གང་ལེགས་བྱས་ཏེ་ལག་ཐོགས་ཁ་པར་སྤྲོད་པ་དང་སྤྱོད་པ་སོགས་ཀྱི་ལས་དོན་ལ་སྐུལ་འདེད་ཏན་ཏིག་བཏང་ནས། མང་ཚོགས་སྔར་བས་མང་བས་དྲ་སྦྲེལ་འཕེལ་རྒྱས་ཀྱི་ཕན་འབྲས་མཉམ་རོལ་ཐུབ་པ་བྱེད་དགོས། གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་ཁྲོད་ཀྱི་དྲ་སྦྲེལ་གྱི་མི་མངོན་པའི་སྟོབས་ཤུགས་སྔར་བས་སྔོག་འདོན་བྱས་ཏེ། ས་ཁུལ་དབུལ་པོ་དང་མང་ཚོགས་དབུལ་པོའི་ནང་སྐྱེས་སྒུལ་ཤུགས་ཆེ་རུ་ཤུགས་ཆེན་གཏོང་བ་དང་དྲ་རྒྱའི་དབུལ་སྐྱོར་བྱ་སྤྱོད་ལ་གྲུབ་འབྲས་གསར་པ་སྔར་བས་ཆེ་བ་ཐོབ་རྒྱུར་སྐུལ་འདེད་ཏན་ཏིག་བཏང་ནས། འདི་ལོའི་ལོ་མཇུག་ཏུ་གཞི་རྩའི་ཆར་དབུལ་པོ་དབུལ་རྐྱང་དབུལ་སྒྲོལ་ཐུབ་པའི་འགན་ལེན་བྱས་ཏེ། རྒྱལ་ཡོངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་དགོས་ཞེས་གསུངས་པ་རེད།
དབྱང་ཞའོ་ཝེ་ཡིས་ལག་ཐོགས་ཁ་པར་སྤྲོད་པའི་སྤྱི་ཕན་རྣམ་གྲངས་ནི་དྲ་རྒྱར་བརྟེན་ནས་རྒྱལ་ཁབ་སྟོབས་ཆེར་གཏོང་བའི་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གལ་ཆེན་དོན་འཁྱོལ་བྱེད་པ་དང་མཐའ་སྐྱོང་བོད་བརྟན་ལ་སྐུལ་འདེད་གཏོང་བའི་ཞིབ་ཕྲའི་བྱེད་ཐབས་ཤིག་རེད་ལ། བོད་འདི་ཉིད་དབུལ་སྒྲོལ་ཕྱུག་འགྱུར་བྱ་རྒྱུར་རོགས་སྐུལ་བྱེད་པ་དང་དཀའ་ངལ་ཡོད་པའི་མང་ཚོགས་ཀྱི་ཐོབ་ཚོར་དང་བདེ་སྐྱིད་ཚོར་སེམས་ཆེ་རུ་གཏོང་བའི་ཐབས་ལམ་ནུས་ལྡན་ཞིག་ཀྱང་རེད། འབྲེལ་ཡོད་སྡེ་ཚན་དང་ཁེ་ལས་ཀྱིས་ཆབ་སྲིད་ཀྱི་ཚུགས་གནས་སྔར་བས་མཐོ་རུ་གཏོང་བ་དང་། བོད་ལྗོངས་ཀྱི་དངོས་ཡོད་གནས་ཚུལ་ལ་གཞི་ཚུགས་ཏེ། ཤིན་ཏུ་དབུལ་པོ་དང་། ཡིག་ཚགས་དང་གཱ་བཟོས་པའི་དུད་ཚང་དབུལ་པོ། དམིགས་བསལ་གྱི་དབུལ་པོའི་ཚོགས་སྤྱི་བཅས་ལ་དམིགས་ནས“སེམས་ཁྲལ་མེད་པ་གཉིས་དང་འགན་ལེན་གསུམ”གྱི་མངོན་གསལ་དོད་པའི་གནད་དོན་ཐག་གཅོད་ཤུགས་ཆེན་བྱས་ཏེ་དམིགས་འབེན་མི་འགྱུར་བའི་འགན་ལེན་བྱེད་དགོས། དྲ་རྒྱའི་སྨྱན་སྦྱོར་གྱི་བརྒྱུད་གཏོང་ལེགས་ཆ་འདོན་སྤེལ་བྱས་ནས་གླེང་ཕྱོགས་ཀྱི་རྣམ་པ་ཡག་པོ་ཧུར་ཐག་གཏོད་པ་དང་ཐུན་མོང་ངོས་འཛིན་གཅིག་སྡུད་དང་སྟོབས་ཤུགས་གཅིག་ཏུ་འགྲིལ་ནས་སྤྱི་ཚོགས་ཀྱི་སྟོབས་ཤུགས་ཀྱིས་ཐུན་མོང་ཐོག་དབུལ་སྒྲོལ་འགག་སྒྲོལ་ལ་རོགས་སྐུལ་བྱ་རྒྱུར་སྣེ་ཁྲིད་བྱེད་དགོས། ལས་ཀར་འགན་ཁུར་བའི་སྙིང་སྟོབས་ཐོག་ནས་དོན་འཁྱོལ་ལ་དམ་འཛིན་དང་འགག་སྒྲོལ་ལ་སྐུལ་འདེད་གཏོང་བའི་ལས་དོན་གྱི་སྟོན་ཕྱོགས་ཏན་ཏིག་འཛུགས་པ་དང་། མི་འབོར་དབུལ་པོར་དམིགས་ཏེ་གནད་སྨིན་རོགས་སྐྱོར་བྱེད་པ། ཆ་འཕྲིན་ཞབས་ཞུ་འཐུས་སྒོ་ཚང་དུ་གཏོང་བ། རྣམ་གྲངས་ཀྱི་ཕན་འབྲས་རྗེས་སྙེག་ལྟ་ཞིབ་བྱ་རྒྱུར་ཤུགས་སྣོན་རྒྱག་པ་བཅས་བྱས་ནས་དངོས་ཕན་ཐོབ་གང་ཐུབ་བྱེད་དགོས་ཞེས་གསུངས་པ་རེད།
རྩོམ་སྒྲིག་པ། སངས་སྐྱབས


text:
སྟག་གདོང་གྲོང་ཚོའི་གྲོང་རྣམ་བཅོས་སྒྲིག་དང་དབུལ་སྐྱོར་ཕྱོགས་བསྡུས(ཡུལ་སྐོར)གསར་སྤེལ་རྣམ་གྲངས་ཀྱིས། རིག་གནས་ཡུལ་སྐོར་ཐོན་ལས་ལ་བརྟེན་ནས་གནད་སྨིན་དབུལ་སྐྱོར་ལ་སྐུལ་ཁྲིད་དང་། ཐོན་ལས་མཉམ་འབྲེལ་ལ་བརྟེན་ནས་གྲོང་གསེབ་དར་རྒྱས་ལ་སྐུལ་འདེད་བཏང་ཞིང་། ན་ནིང་བར། གྲོང་ཚོའི་གྲོང་མི་ཡོངས་ལ་མཉམ་སྡེབ་ཁེ་སྤོགས་ཐེངས་གསུམ་བགོ་འགྲེམས་བརྒྱབ་པ་རེད། 2016ལོའི་ཟླ་4པར། ཡུས་ཧྲང་ཧའོ་མའེ་ཚོགས་པའི་འོག་གི་ཧའོ་མའེ་པོ་ཏ་ལ་ཀུང་སི་དང་། སྣེའུ་གྲོང་ཁྱེར་མ་འཇོག་ཀུང་སི། སྟག་གདོང་གྲོང་ཚོའི་གྲོང་མི་ཨུ་ལྷན་བཅས་ཕྱོགས་གསུམ་གྱིས་མཉམ་དུ་སྣེའུ་ཧའོ་མའེ་གྲོང་གསེབ་དམངས་སྲོལ་རིག་གནས་ཡུལ་སྐོར་ཚད་ཡོད་ཀུང་སི་བཙུགས་པ་དང་། “སྟག་གདོང་གྲོང་ཚོའི་གྲོང་རྣམ་བཅོས་སྒྲིག་དང་དབུལ་སྐྱོར་ཕྱོགས་བསྡུས(ཡུལ་སྐོར)གསར་སྤེལ་རྣམ་གྲངས”དངོས་སུ་ལག་བསྟར་བྱེད་འགོ་ཚུགས། རྣམ་གྲངས་དེས་རིག་གནས་ཡུལ་སྐོར་ཐོན་ལས་ལ་བརྟེན་ནས་སྐུལ་ཁྲིད་བྱས་པ་བརྒྱུད། བདེ་སྐྱིད་གླིང་ཁ་དང་། “ལྷ་སའི་མི་ཚང”གི་ཞིང་ཁྱིམ་སྤྲོ་སྐྱིད་ཁང་། མུའུ་སྟོང་གི་མེ་ཏོག་རྒྱ་མཚོ་སོགས་རིག་གནས་ཡུལ་སྐོར་གྱི་རྣམ་གྲངས་སྔ་རྗེས་སུ་བསྐྲུན་པས། སྔར་གྱི་ས་མཐོའི་གྲོང་ཚོ་ཆུང་ཆུང་དེར་འགྱུར་ལྡོག་ཆེན་པོ་བྱུང་ལ། ཐོན་ལས་ཕྱུག་འགྱུར་གྱི་བདུད་རྩི་སྟག་གདོང་གྲོང་ཚོའི་ཁྱིམ་ཚང་མི་རེ་ངོ་རེར་བབས་ཡོད།
“ལྷ་སའི་མི་ཚང”གི་ཞིང་ཁྱིམ་སྤྲོ་སྐྱིད་ཁང་གི་སྦྱིན་བདག་བགྲེས་སོང་ཚེ་རིང་དབང་འདུས་དེ་བས་དགའ་བདེའི་དཔལ་ལ་རོལ་བཞིན་མཆིས། “ལོ་དེ་དག་རིང་གི་ཡུལ་སྐོར་བ་མང་བའི་དུས་ཚིགས་སུ། ཡུལ་སྐོར་བ་ཁ་ཤས་ཀྱིས་མཉམ་དུ་ཁང་མིག་ཆ་ཚང་གླས་ཏེ་བོད་རིགས་ཀྱི་འཚོ་བར་མྱོང་རོལ་བྱེད་ཀྱི་འདུག་པས། ང་ཚོའི་ཁྱིམ་ཚང་གི་ཡོང་འབབ་མང་དུ་ཕྱིན་སོང”ཞེས་ཚེ་རིང་དབང་འདུས་ཀྱིས་འཛུམ་མདངས་འཕྱུར་བཞིན་བཤད།
མིག་སྔར། སྟག་གདོང་གྲོང་ཚོའི་རིག་གནས་ཡུལ་སྐོར་ཐོན་ལས་ལ་ད་ཡོད་ལས་མི་90ཡོད་པའི་ནང་ནས་70%ནི་ས་གནས་དེ་གའི་ཡུལ་མི་ཡིན་པ་དང་། ལོ་ཧྲིལ་པོར་ཡུལ་མི་ཚོར་སྤྲད་པའི་གླ་ཆ་ཁྱོན་སྒོར་ཁྲི་182ཟིན་ཞིང་། ས་གནས་ཀྱི་མི་སེར་ལ་ཡོང་འབབ་ཁྱོན་སྒོར་ཁྲི་240ལྷག་ཙམ་བྱུང་ནས་ཡུལ་དེའི་མང་ཚོགས་ཀྱི་འབབ་འཕར་ཕྱུག་འགྱུར་ལ་སྐུལ་འདེད་ནུས་ལྡན་ཐེབས་ཡོད་པ་རེད།
2018ལོར་སྟག་གདོང་གྲོང་ཚོས་ལོ་ཧྲིལ་པོར་ཡུལ་སྐོར་བ་ཁྱོན་མི་ཐེངས་ཁྲི་40ལྷག་ཙམ་ལ་སྣེ་ལེན་ཞུས་པར། ཡུལ་སྐོར་གྱི་ཡོང་འབབ་སྒོར་ཁྲི་697ཟིན་ནས་སླར་ཡང་ཡུལ་སྐོར་ཡོང་འབབ་ཀྱི་ལོ་རྒྱུས་ཀྱི་ཟིན་ཐོ་གསར་པ་བཏོད་པ་རེད།
སྟག་གདོང་གྲོང་ཚོའི་ཐུན་མོང་མ་ཡིན་པའི་མཛེས་ལྗོངས་ལ་བརྟེན་པའི“གླིང་ཁའི་དཔལ་འབྱོར”དེ་ཉིད་ས་གནས་དེ་གའི་མང་ཚོགས་ཀྱི་ཕྱུག་འགྱུར“མཆོག་ནོར”ལྟ་བུར་གྱུར་ཡོད་པ་རེད།


text:
སྲོལ་རྒྱུན་ལྷ་མོའི་གར་སྟེགས་ཟློས་གར《གཟུགས་ཀྱི་ཉི་མ》ཐོག་མར་འཁྲབ་སྟོན་བྱས་པ།
སྤེལ་དུས 2019-09-03
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། འབྲུག་རྒྱལ་མཁར་གྱིས་བསྒྱུར།
ཟླ་8པའི་ཚེས་31ཉིན་གྱི་དགོང་མོར། རང་སྐྱོང་ལྗོངས་བོད་ཀྱི་ཟློས་གར་ཚོགས་པས་སྲོལ་རྒྱུན་ལྷ་མོའི་གར་སྟེགས་ཟློས་གར《གཟུགས་ཀྱི་ཉི་མ》ཞོ་སྟོན་དུས་ཆེན་གྱི་ཆེད་སྒྲིག་འཁྲབ་སྟོན་དུ་སྤེལ་ཞིང་། འདི་ནི《གཟུགས་ཀྱི་ཉི་མ》གར་སྟེགས་ཅན་དང་གྲངས་ཀ་ཅན་དུ་བཏང་རྗེས་སུ་ཐོག་མར་ལྟད་མོ་བ་དང་ཞལ་མཇལ་བ་ཡིན།
《གཟུགས་ཀྱི་ཉི་མ》ནི་དམངས་ཁྲོད་གཏམ་རྒྱུད་གཞིར་བཟུང་ནས་བཅོས་སྒྲིག་བྱས་པའི་ཞལ་འབག་སྔོན་པོའི་ལྷ་མོའི་ཟློས་གར་གྱི་གཏམ་རྒྱུད་དེབ་ཅིག་ཡིན། ངག་རྒྱུན་དུ་ཡུ་མོ་ཞིག་གིས་ཐེངས་ཤིག་ལ་སྒོམ་ཆེན་གྱི་གཟན་གོས་བཀྲུ་བའི་ཆུ་འཐུང་པ་ལས་བུ་མོ་གཟུགས་ཀྱི་ཉི་མ་བཙས་ཤིང་། ལོ་བཅུ་ལྷག་གི་རྗེས་སུ་གཟུགས་ཀྱི་ཉི་མ་མཚར་སྡུག་འགྲན་ཟླ་བྲལ་བའི་བུ་མོ་མཛེས་མ་ཞིག་ཏུ་ནར་སོན། དེ་རྒྱལ་པོས་ཐོས་རྗེས་བཙན་གྱིས་ཕོ་བྲང་དུ་བཙུན་མོར་ཁྲིད་ཅིང་། རྒྱལ་པོའི་བརྩེ་བ་རབ་ཏུ་འཐོབ་པས་རིགས་ངན་གྱི་བུ་མོས་ཕྲག་དོག་བྱས། རྗེས་སུ་གཟུགས་ཀྱི་ཉི་མ་རྣལ་འབྱོར་མ་བྱས་ཏེ་རྒྱལ་ཁམས་ཕྱོགས་མེད་དུ་བསྐོར་ཞིང་། མི་རྣམས་ལ་རྣམ་དཀར་དགེ་བ་སྒྲུབ་པ་དང་ནག་པོའི་བྱེད་ལས་སྤོང་བའི་སློབ་སྟོན་གནང་། མཐའ་མར་རིགས་ངན་གྱི་བུ་མོ་སོགས་ལ་ལས་ཀྱི་རྣམ་སྨིན་འཁོར་བ་དང་། གཟུགས་ཀྱི་ཉི་མ་ཕོ་བྲང་དུ་ལོག་ཕེབས་གནང་བ་རེད།
དགོང་མོའི་ཆུ་ཚོད་7དང་ཕྱེད་ཀའི་སྟེང་། རྔ་སྒྲ་གྲགས་པ་དང་བསྟུན་ནས་འཁྲབ་སྟོན་དངོས་སུ་འགོ་བརྩམས། དེ་ནི་སྔོན་གྱི་ལྷ་མོའི་ཟློས་གར་དང་མི་མཐུན་པར《གཟུགས་ཀྱི་ཉི་མ》ཡི་ཟློས་གར་ནང་དུ་གླུ་གར་ཟུང་སྦྲགས་མང་པོ་ཡོད་ཅིང་། འཁྲབ་སྟོན་པའི་གཟབ་སྤྲས་མཆོར་ལ་བཀྲག་མདངས་ཆེ། གར་སྟེགས་རྒྱབ་ལྗོངས་གསོན་ཉམས་དོད་པའི་སྟེང་། ཁ་མཚར་དང་བསྟན་བཤིག་ཚ་པོའི་བྱ་བྱེད་དང་འཁྲབ་ཚིག་ཀྱང་བསྣན་པས། ཡུལ་དངོས་ཀྱི་ལྟད་མོ་བར་དགོད་སྒྲ་དང་ཐལ་མོ་རྡེབ་སྒྲ་ཡང་ཡང་བསླངས། ཆེ་ས་ནས་རྒན་རྒོན་ལོ་ལོན་དང་ཆུང་ས་ནས་སློབ་གྲྭ་ཆུང་འབྲིང་གི་སློབ་མ་བཅས། ཆུ་ཚོད་གཉིས་ལ་ཉེ་བའི་འཁྲབ་སྟོན་གྱི་བར་ནས་ཕྱིར་འགྲོ་མཁན་གཅིག་ཀྱང་བྱུང་མེད་པ་རེད།
ལོ་ན་27ཡིན་པའི་སྐལ་བཟང་རྡོ་རྗེས་ཞོ་སྟོན་དུས་ཆེན་གྱི་གུང་གསེང་ལ་ཕ་མ་དང་འགྲོགས་ཏེ་ལྷ་མོའི་ཟློས་གར་མཇལ་དུ་ཕྱིན། སྐལ་བཟང་རྡོ་རྗེས་གསར་འགོད་པར་བཤད་རྒྱུར། ཁོ་རང་གིས་ཆུང་དུས་ནས་གཟུགས་ཀྱི་ཉི་མའི་གཏམ་རྒྱུད་གསན་མྱོང་མོད། འོན་ཀྱང་ལྷ་མོའི་ཟློས་གར《གཟུགས་ཀྱི་ཉི་མ》ལ་མཇལ་མྱོང་མེད། “ཐེངས་འདིར་ཟློས་གར་ལ་མཇལ་རྗེས་བརྗིད་ཆགས་ལྟ་བས་མི་ངོམས་པར་སེམས་ལ། གར་སྟེགས་ཀྱི་མངོན་ཚུལ་བློ་ཡུལ་ལས་འདས་པས། ང་ལ་མི་རིགས་རིག་གནས་ཀྱི་ཟབ་རྒྱས་ལ་ངོས་ཟིན་གཏིང་ཟབ་མོ་བྱུང་དུ་བཅུག”ཅེས་ཟེར།
ལྟད་མོ་བས་བསྟན་པའི་ཟློས་གར་ནང་གི“འབར་སྣེ”ལ་ཁ་གཏད་དེ། སྲོལ་རྒྱུན་ལྷ་མོའི་ཟློས་གར《གཟུགས་ཀྱི་ཉི་མ》ཡི་འཁྲབ་ཁྲིད་པ་གཡུ་སྒྲོན་གྱིས་གསར་འགོད་པར་བཤད་རྒྱུར། བདེན་དགེ་མཛེས་གསུམ་མངོན་པར་སྒྲོག་པ་ནི་ལྷ་མོའི་ཟློས་གར《གཟུགས་ཀྱི་ཉི་མ》ཡི་སྐུད་སྣེ་གཙོ་བོ་ཡིན། ལྷ་མོའི་ཟློས་གར《གཟུགས་ཀྱི་ཉི་མ》ཡི་བཅོས་སྒྲིག་ལ་འཁྲབ་སྟོན་གྱི་དུས་ཡུན་ཇེ་ཐུང་དུ་ཆེར་བཏང་ནའང་། གཏམ་རྒྱུད་ཀྱི་སྒྲིག་གཞི་དང་མི་སྣའི་བཀོད་སྒྲིག་ལ་འགྱུར་བ་ཅི་ཡང་མེད། ད་དུང་གསར་གཏོད་ཀྱིས་འཕྲོ་བརྙན་དང་དེང་རབས་གར་སྟེགས་མཛེས་བཟོ་སོགས་བཀོལ་སྤྱོད་བྱས་པས། རྒྱབ་ལྗོངས་སྔར་བས་མཚར་བ་དང་གར་སྟེགས་ཀྱི་མངོན་སྟངས་དེ་བས་ཀྱང་ཕུན་སུམ་ཚོགས་པར་བཏང་ལ། ལྟད་མོ་བས་ཀྱང་དེ་ལས་ལྷག་པར་དགའ་མོས་བྱེད་བཞིན་ཡོད། “ཇི་ལྟར་ལྷ་མོའི་ཟློས་གར་དེ་གཞོན་ནུ་རྣམས་ཀྱི་དགའ་ཁ་འཁྱེར་ཕྱོགས་དང་བསྟུན་པར་བྱ་རྒྱུ་ནི་བོད་ཀྱི་ཟློས་གར་ཚོགས་པས་བསམ་གཞིག་བྱ་དགོས་པའི་དོན་དག་ཅིག་ཡིན་ཏེ། གླུ་གར་ཟུང་སྦྲགས་སམ་3Dའཕྲོ་བརྙན། གློག་འོད་བཀོད་སྒྲིག གར་སྟེགས་བསྟུན་ཚད་བཅས་གང་ཞིག་ཡིན་ཡང་། ང་ཚོས་འཁྲབ་སྟོན་པ་ན་གཞོན་ཅན་དུ་བཏང་བའི་ཁྱད་ཆོས་ལ་གཞིགས་ཏེ་གཙིགས་ཆེའི་སྒྲིག་བཟོ་བྱས་པ་ཡིན།”ཞེས་ཟེར།
རང་སྐྱོང་ལྗོངས་བོད་ཀྱི་ཟློས་གར་ཚོགས་པའི་ཚོགས་གཙོ་དཔལ་ལྡན་དབང་ཕྱུག་གིས་ངོ་སྤྲོད་བྱས་པར། 《གཟུགས་ཀྱི་ཉི་མ》ནི་སྲོལ་རྒྱུན་རྣམ་ཐར་ཆེན་མོ་བརྒྱད་ཀྱི་ཡ་གྱལ་ཞིག་ཡིན་ལ། རང་སྐྱོང་ལྗོངས་ཟློས་གར་ཚོགས་པའི་སྔ་དུས་ཀྱི་སྐྱིད་སྡུག་གྲོ་མོ་ལུང་པ་བྱང་ཆ་ཤིན་ཏུ་ཆེ་བའི་འཁྲབ་སྟོན་གྱི་རྣམ་གྲངས་ཤིག་ཡིན། “གཟུགས་ཀྱི་ཉི་མའི་གཏམ་རྒྱུད་ལྷ་ས་དང་ལྷོ་ཁ་རུ་ཤིན་ཏུ་རྒྱ་ཆེར་ཁྱབ་ཡོད། 《གཟུགས་ཀྱི་ཉི་མ》ནི་མི་སྣའི་གཤིས་ཀ་དང་གཏམ་རྒྱུད་ཀྱི་བྱུང་རིམ། གཞས་གདངས་འཁྲབ་སྟོན་སོགས་གང་ཐད་ནས་ཀྱང་ལྟད་མོ་བ་དགའ་མོས་ཞེ་དྲག་ཆེ། གཏམ་རྒྱུད་རང་ངོས་ཀྱི་མི་སྣའི་སྣང་བརྙན་གྱི་ཐད་ནས་བལྟས་ན། སྐྱེས་པ་མི་སྣ་གཙོ་བོ་ཟླ་བ་སེང་གེ་ཡང་གཟུགས་བྱད་མཛེས་ལ། སྲོལ་རྒྱུན་རྣམ་ཐར་ཆེན་མོ་བརྒྱད་ཀྱི་རྒྱལ་པོ་དག་གི་ཁྲོད་ལོ་ན་ཆེས་གཞོན་པ་དེ་ཡིན། ཁོའི་གཞས་གདངས་ཁྱད་པར་བ་ཞིག་ཡིན་ལ། ལྟད་མོ་བའི་དགའ་བསུ་ཞེ་དྲག་འཐོབ་པ་རེད།”ཅེས་ཟེར།
དཔལ་ལྡན་དབང་ཕྱུག་གིས་ངོ་སྤྲོད་བྱས་པར། ཞོ་སྟོན་དུས་ཆེན་ནི་ལྷ་མོའི་ཟློས་གར་གྱི་དགའ་སྟོན་ཆེ་ཤོས་དེ་ཡིན་ལ། སྒོས་སུ་དམངས་ཁྲོད་ལྷ་མོའི་ཟློས་གར་ཚོགས་པར་འཁྲབ་སྟོན་བྱེད་པའི་གར་སྟེགས་ལེགས་པོ་བསྐྲུན་ཡོད། “ཞོ་སྟོན་དུས་ཆེན་དེ་གོ་སྐབས་སུ་བཟུང་ནས། ལྷ་མོའི་ཟློས་གར་གྱི་འཁྲབ་སྟོན་ཁྱབ་རྒྱ་མུ་མཐུད་དུ་བསྐྱེད་པའི་རེ་བ་དང་། ལྗོངས་ཡོངས་ཀྱི་དམངས་ཁྲོད་ལྷ་མོའི་ཟློས་གར་ཚོགས་པ་140ལྷག་ལ་འཁྲབ་སྟོན་གྱི་གོ་སྐབས་ཡོད་དུ་བཅུག་ནས། དེར་བསྟུན་མེ་ཏོག་མཉམ་བཞད་ཀྱི་དམིགས་ཡུལ་མངོན་དུ་བྱ་ཅི་ཐུབ་བྱེད་དགོས།”ཞེས་དཔལ་ལྡན་དབང་ཕྱུག་གིས་གསར་འགོད་པར་བཤད།
གསར་འགྱུར། +
སྲོལ་རྒྱུན་རྣམ་ཐར་ཆེན་མོ་བརྒྱད་གྲངས་ཀ་ཅན་དང་གར་སྟེགས་ཅན་དུ་གཏོང་བའི་རྣམ་གྲངས་ཕྱེད་ལེགས་འགྲུབ་བྱུང་བ།
《ཆོས་རྒྱལ་ནོར་བཟང》དང《སྣང་ས་འོད་འབུམ》 《འགྲོ་བ་བཟང་མོ》 《གཟུགས་ཀྱི་ཉི་མ》 《པདྨ་འོད་འབར》 《དོན་ཡོད་དོན་གྲུབ》 《དྲི་མེད་ཀུན་ལྡན》 《རྒྱ་བཟའ་བལ་བཟའ》བཅས་ནི་ཚང་མས་མཁྱེན་གསལ་གྱི་སྲོལ་རྒྱུན་རྣམ་ཐར་ཆེན་མོ་བརྒྱད་ཡིན། ལྷ་མོའི་ཟློས་གར་གྱི་གྲུབ་མཐའ་དང་ལྷ་མོའི་ཟློས་གར་རུ་ཁག་གི་ཆ་རྐྱེན་སོགས་ལ་གཞིར་བཟུང་སྟེ། ལྷ་མོའི་ཟློས་གར་རུ་ཁག་སོ་སོར་དེར་བསྟུན་གྱི་འཁྲབ་རྒྱུན་ཡོད།
རང་སྐྱོང་ལྗོངས་བོད་ཀྱི་ཟློས་གར་ཚོགས་པ་ནི་རང་ལྗོངས་ཀྱི་ཆེད་ལས་ལྷ་མོའི་ཟློས་གར་ཚོགས་པ་གཅིག་པུ་དེ་ཡིན་པའི་ཆ་ནས། སྲོལ་རྒྱུན་རྣམ་ཐར་ཆེན་མོ་བརྒྱད་རྒྱུན་འཛིན་བྱེད་པ་དང་མཉམ་དུ། ལྷ་མོའི་ཟློས་གར་རུ་ཁག་དང་རོང་འབྲོག་མང་ཚོགས་དེ་ལས་མང་པོས་སྲོལ་རྒྱུན་རྣམ་ཐར་ཆེན་མོ་བརྒྱད་རྒྱུན་ལོན་བྱ་བའི་ཆེད། སྲོལ་རྒྱུན་རྣམ་ཐར་ཆེན་མོ་བརྒྱད་གྲངས་ཀ་ཅན་དང་གར་སྟེགས་ཅན་གྱི་བརྙན་རིས་རྒྱུ་ཆ་སྒྲིག་བཟོའི་ལས་གཞི་འགོ་ཚུགས་པ་རེད། མིག་སྔའི་བར་དུ། 《པདྨ་འོད་འབར》དང《ཆོས་རྒྱལ་ནོར་བཟང》 《འགྲོ་བ་བཟང་མོ》 《སྣང་ས་འོད་འབུམ》 《གཟུགས་ཀྱི་ཉི་མ》བཅས་ཟློས་གར་ཁག་5གྲངས་ཀ་ཅན་དང་གར་སྟེགས་ཅན་གྱི་བརྙན་རིས་རྒྱུ་ཆ་སྒྲིག་བཟོ་བྱས་ཟིན། གྲངས་ཀ་ཅན་དང་གར་སྟེགས་ཅན་གྱི་སྒྲིག་བཟོ་བྱས་པའི་སྲོལ་རྒྱུན་ལྷ་མོའི་ཟློས་གར་བརྒྱུད་ནས། གཏམ་རྒྱུད་ཀྱི་བྱུང་རིམ་སྔར་བས་སྙིང་བསྡུས་དང་། འཁྲབ་ཚིག་སྔར་བས་རྩོམ་རིག་ཅན། འཁྲབ་སྟོན་སྔར་བས་ཆེད་ལས་ཅན། གློག་འོད་དང་གར་སྟེགས་མཛེས་བཟོ། འཁྲབ་ལྗོངས། འཁྲབ་ཆས་བཅས་ཀྱི་བྱེད་ལས་སྔར་བས་མངོན་སུམ་ཅན་དུ་བཏང་བས། ན་ཚོད་རིམ་པ་སོ་སོའི་ལྟད་མོ་བའི་ཡིད་དབང་མེད་དུ་བཀུག་ཡོད།
དཔལ་ལྡན་དབང་ཕྱུག་གིས་གྲངས་ཀ་ཅན་དང་གར་སྟེགས་ཅན་གྱི་བརྙན་རིས་རྒྱུ་ཆ་སྒྲིག་བཟོའི་ལས་གཞི་ཕྱེད་འགྲུབ་ཟིན་ལ། དེར་མཐུད་ནས་རང་སྐྱོང་ལྗོངས་བོད་ཀྱི་ཟློས་གར་ཚོགས་པས་དྲ་ལམ་དང་འོད་སྡེར་སོགས་ཀྱི་ཐབས་ལམ་བརྒྱུད་ནས། གྲངས་ཀ་ཅན་གྱི་འབྲས་རྟགས་ལྗོངས་ཡོངས་ཀྱི་མང་ཚོགས་རྣམས་ལ་སྤེལ་ངེས་ཡིན་ཞེས་བསྟན།


text:
གཅིག སྟོན་པ་གཤེན་རབས་ཀྱི་འཁྲུངས་རབས་སྐོར།
སྟོན་པ་ཁྲི་གཙུག་རྒྱལ་བའམ་གཤེན་རབ་མི་བོ་ཆེ་ནི་ཞང་ཞུང་འོལ་མོ་ལུང་རིངས་མཁར་བར་པོ་སོ་བརྒྱད་དུ་ཡབ་དམུ་རིགས་རྒྱལ་བོན་ཐོད་དཀར་དང༌། ཡུམ་ཡོ་ཕྱི་རྒྱལ་བཞད་མ་གཉིས་ཀྱི་སྲས་སུ་སྐུ་འཁྲུངས། 《སྲིད་དོན》ལས། གཤེན་རབ་མི་བོ་ཆེ། སྐུ་མདངས་དུང་ཟླ་འདྲ། འཛུམ་མདངས་མེ་རེ་རེ། སྐུ་ལྟོས་རི་ལས་བརྗིད། མུ་ཐིང་རལ་པ་ནི། མུ་འོལ་ཕྱུགས་སེ་ཕྱུགས། སྐུ་ལ་ཅི་གསོལ་ན། རྒོད་ཐམ་ལྷམ་སེ་ལྷམ”ཞེས་གསུངས། གཤེན་རབ་མི་བོ་ཆེ་ནི་བཞིན་གྱི་དཀྱིལ་འཁོར་ཉ་རྒྱས་ཟླ་ལྟར་མཚུངས་པ། དབུ་ལ་སྔོ་མཐིང་རལ་པས་བརྒྱན་པ། ཐུགས་དལ་ཞིང་རབ་ཏུ་ངག་འཇམ་པ། དགའ་སྤྲོའི་ཉམས་བཟང་ལྡན་པ། སྐུ་སྟོབས་རི་ལས་བརྗིད་པ། སྐྱེ་བོ་ཀུན་ལས་ཁྱད་དུ་འཕགས་པ། མཚན་བཟང་དང་ལྡན་པ་ཞིག་ཡོད། སྟོན་པ་འདི་ཉིད་ཀྱི་འཁྲུངས་ཚེས་སྐོར་ལ་འདོད་ཚུལ་མང་ཡང༌། 《མདོ་གཟེར་མིག》ལས། “གཤེགས་པའི་དུས་ཚོད་ཀྱང་འདི་ལགས་ཏེ། ལོའི་འགོ་བོ་བྱི་བ་ལ་དགོངས་ནས་གཤེགས་པ་ནི། ནན་ཏན་གྱིས་སེམས་ཅན་འདུལ་ཞིང༌། ཞིབ་ཏིག་གིས་བསྟན་པ་སྤེལ་བ་ལགས་སོ། ཟླ་བའི་འགོ་བོ་དཔྱིད་ཟླ་ར་བ་དགོངས་ནས་གཤེགས་པ་ནི། འཇིག་རྟེན་གྱི་ཁམས་སུ། མཛད་པ་བཅུ་གཉིས་ཀྱི་དོན་མཐར་ཕྱིན་པས། ཟླ་བ་བཅུ་གཉིས་ཀྱི་འགོ་དཔྱིད་ཟླ་ར་བ་ལ་དགོངས་ནས་བྱོན་པ་ལགས་སོ། ཞག་གི་སྙིང་བོ་ཚེས་བཅོ་ལྔ་ལ་གཤེགས་པ་ནི། སྔོན་གྱི་སྟོན་པ་རྣམས་གཤེགས་པའི་དུས་ཁྱད་པར་ཅན་གྱི་རྗེས་དང༌། ཟླ་གསང་ཐིག་ལེའི་དངོས་གྲུབ་ནོད་པས་གཤེགས་པའོ། སྐར་མའི་དམ་པ་རྒྱལ་གྱི་རུ་གོང་དུ་གཤེགས་པ་ནི། བདུད་ལྔ་དབང་དུ་བསྡུས་ཏེ་རྒྱལ་བ་དང༌། འཇིག་རྟེན་ཟིལ་གྱིས་གནོན་ཏེ་རྒྱལ་བའི་ཕྱིར་རོ”༼ ཤོག་གྲངས་༥༦ ༽ཞེས་གསུངས། དེའི་ཐོག་ནས་སྟོན་པ་གཤེན་རབ་མི་བོ་ཆེ་ནི། བྱི་བ་ལོའི་ཟླ་བ་བཅུ་གཉིས་ཚེས་བ་བཅོ་ལྔར་སྐར་མ་རྒྱལ་གྱི་དུས་སུ་འཁྲུངས་པ་གསལ་པོར་བསྟན། འོན་ཀྱང་ལོ་ཁམས་གསལ་བར་མི་འཁོད་སྟབས་གཤེན་རབ་ཀྱི་འཁྲུངས་ལོའི་སྐོར་ལའང་བཤད་ཚུལ་མི་འདྲ་བ་མང་དུ་བྱུང་ཡོད། དེར་བརྟེན་ད་ལྟ་དངོས་སུ་མཇལ་རྒྱུ་ཡོད་པའི་བོན་གྱི་ཚད་ལྡན་ཡིག་རིགས་མང་པོའི་ནང་སྟོན་པའི་འཁྲུངས་ལོའི་སྐོར་ཚན་རིག་དང་མཐུན་པའི་ལོ་ཁམས་ངེས་གཏན་ཞིག་བཀོད་པ་ཤིན་ཏུ་མཐོང་དཀའ་བར་གྱུར། འོན་ཀྱང་《མདོ་འདུས་པ་རིན་པོ་ཆེའི་རྒྱུད་ཐམས་ཅད་མཁྱེན་པའི་བཀའ་ཚད་མ》ཞེས་པ་དང༌། 《མདོ་གཟེར་མིག》སོགས་ཚད་ལྡན་ཡིག་རིགས་མང་པོའི་ནང་གཤེན་རབ་མི་བོ་ཆེ་དང་དུས་མཉམ་པའི་ཀོང་ཚེ་འཕྲུལ་གྱི་རྒྱལ་པོ་དང༌། ལིག་ཏང་རྨང་པོ་སོགས་མཐའ་བཞིའི་མཁས་པ་མང་པོའི་མཚན་འཁོད། ཀོང་ཚེ་དང་ལིག་ཏང་རྨང་པོ་ནི་ཀྲུང་གོའི་ལོ་རྒྱུས་ཐོག་ཁྲུན་ཆུའུ་ཀྲན་གོའི་དུས་རབས་ཀྱི་མཁས་པའི་དབང་པོ་ཞིག་ཡིན། རྒྱ་ཡིག་གི་ཡིག་ཚགས་ཁག་ལ་གཞིགས་ན་ཁོང་གཉིས་ནི་སྤྱི་ལོའི་སྔོན་གྱི་ལོ་ལྔ་བརྒྱ་ནས་དྲུག་བརྒྱའི་བར་གྱི་མི་ཡིན་པ་གསལ་བོར་བསྟན། དེའི་ཕྱིར་སྟོན་པ་བཅོམ་ལྡན་འདས་དང་དུས་མཉམ་པ་ཞིག་རེད། དེ་ལྟར་འདོད་ན་གཤེན་རབ་མི་བོ་ཆེའང་དུས་རབས་དེའི་སྐབས་གནས་པའི་གཡུང་དྲུང་བོན་གྱི་སྟོན་པ་ཞིག་ཡིན་པ་གསལ་བོར་རྟོགས་ཐུབ། འོན་ཀྱང་དེང་སྐབས་བོན་ལ་ཞིབ་འཇུག་གནང་མཁན་ལ་ལས་སྟོན་པ་གཤེན་རབ་མི་བོ་ཆེ་ནི་སྤྱི་ལོའི་སྔོན་གྱི་ལོ་༡༦༡༧ལ་སྐུ་འཁྲུངས་ཞེས་གསུངས། འདི་ནི་གོང་དུ་སྨོས་པ་ལྟར་མིའི་རིགས་འཕེལ་རྒྱས་འགྲོ་བའི་ལོ་རྒྱུས་དང་ཡོངས་སུ་འགལ་བ་ཞིག་རེད། 《མདོ་འདུས》ལས། “ཀྱེ་མ་སྲས་ཅིག་གཤེན་རབ་སྟོན་པ་ཁྱོད། རྒུང་ལོ་བཅུ་ལ་རྒྱས་པར་རབ་ཏུ་བཏོན། བཅོ་ལྔ་ལོན་ནས་ཁབ་ཀྱིས་སྐུ་བཙའ་ཞིང༌། བཅོ་བརྒྱད་ལོན་ནས་ཡབ་ལ་བོན་རྣམས་སྟོན། ཉི་ཤུ་རྩ་ལྔ་དག་ལ་ཕྱིའི་སྟོན་པ་མཛད། ད་ལྟ་དགུང་ལོ་སུམ་ཅུ་སོ་གཅིག་ལ། རྒྱལ་པོ་ཁྲི་ལ་ཕབ་ནས་འབངས་ཀྱིས་བཟུངས་བ་བཞིན། རྒྱལ་སྲིད་མ་ལུས་བཙུན་མོ་འཁོར་སྤངས་ནས། ཅིག་པུར་མེ་ཏོག་གླིང་ལ་གཤེགས་པ་ཅིག”༼ ཤོག་གྲངས་༥༧ ༽ཅེས་གསུངས། སྟོན་པ་གཤེན་རབ་མི་ཡུལ་དུ་བྱོན་པའི་དུས་སུ་སྐྱེ་བོ་ཀུན་ཀྱང་ཡིད་ལ་སྤྲོ་བ་འཕེལ། འཁྲུངས་ཡུལ་མཁར་བར་པོ་སོ་བརྒྱད་ཀྱི་མཐར་སྐྱེ་བོ་མ་ལུས་ཆུ་སྤྲིན་དཔུང་གིས་བསྐོར་བ་བཞིན་འདུས་ཏེ། ལ་ལས་རོལ་མོ་དཀྲོལ། ལ་ལས་རུ་མཚོན་འཕྱར། ལ་ལས་རྔ་བརྡུང༌། ལ་ལས་གླུ་ལེན། ལ་ལས་དྲི་ཞིམ་སྤོས་ཕུལ། ལ་ལས་སྐུ་ཁྲུས་གསོལ། ལ་ལས་བསྐོར་བ་དང་ཕྱག་འཚལ་མེ་ཏོག་ཕུལ། གཤེན་རབ་མི་བོ་ཆེ་དགུང་ལོ་བཅུར་སོན་སྐབས་འགྲོ་བའི་དོན་དུ་རབ་ཏུ་བྱུང༌། འགྲོ་བའི་དོན་ལ་མོས་པ་རྣམས་ནི། སྟོན་པའི་འཁོར་ཐོག་མཐའ་བར་གསུམ་དུ་བྱོན།
འཁོར་གྱི་ཐོག་མ་ནི། ནམ་མཁའི་བ་དན་ཅན་དང༌། ཁྱུང་གི་རུ་མཚོན་ཅན། རྨ་བྱའི་ལྡེམ་རྒྱང་ཅན། རྒོད་ཀྱི་འཕར་འདབ་ཅན། ཁུ་བྱུག་གསུང་སྙན་ཅན། ཟོ་བོ་སྦར་ཤང་ཅན། རྔ་སྟོང་རི་ཆེམ་པ་ཅན། གཤང་ཁྲོ་ལོ་གནམ་གྲགས་ཅན། དུང་འཕར་བོ་འཕར་ཆུང་ཅན། གཤེན་ཡོངས་རྒྱལ་འབྲུག་སླག་ཅན། ཚ་རྒྱལ་རྒོད་ཞུ་ཅན། གཅོད་པའི་ཁྲ་སླག་ཅན། བདུད་རྩིའི་ཆར་སླག་ཅན། དེ་རྣམས་ནི་འཁོར་དང་པོ་རུ་ཆས་སོ། དང་པོ་པ་སྣང་ཆུང་ལྷོད་ཡངས་སྔོན་སྨོན་ལམ་འགྲོ་བའི་དོན་ལ་བཏབ་ནས་ཆས་པའོ་ཞེས་འཁོད།
འཁོར་བར་པ་ནི། དབལ་བོན་རུམ་པོ། ཡོགས་བོན་གཏོ་རྒྱལ། ཁྲིན་བོན་ཕྱ་སངས། གཉེར་བོན་གཏོ་ཆེན། འོ་བོན་འབྲང་གཟུ། མཚམས་བོན་ཡོ་འཁྲུ། བདུད་བོན་ཆུ་ལྕགས། དམུ་བོན་ཡེ་ཏན། བཙན་བོན་མཚལ་ཆགས། སྲིན་བོན་མུ་ཆོ། སྐོས་བོན་གཙུག་སྲས།ཕྱྭ་བོན་ཐེའུ་ལེགས། ལྷ་བོན་ཐོད་དཀར། ཟླ་བོན་ཚེས་པ། ཉི་བོན་དྲང་མ། སྐར་བོན་གདངས་བཀྲ། སྤྲིན་བོན་བལ་ཐུལ། འཇའ་བོན་ཀུག་ཏང༌། དལ་བོན་དབུ་དཀར། ཟེར་བོན་གདངས་སྙན། ལོ་བོན་གཏོ་ཆེན། རྫི་བོན་ངང་དྲུག དེ་རྣམས་ནི་གཤེན་རབ་ཀྱི་འཁོར་འབྲིང་པོ་རུ་ཆས་སོ། འབྲིང་པོ་པ་ནི་སྟོན་པས་འགྲོ་བའི་དོན་དྲིས་པར་བསྐྱེད་ནས་ཆས་པའོ་ཞེས་འཁོད།
འཁོར་མཐའ་མ་ནི། ཀླུ་བོན་དབྱར་སྙ་གྱིན་བུ། གཉན་བོན་ཐང་ཐང་གྲོལ་བ། རྒྱལ་བོན་བོང་པོ། སྨན་བོན་འབྲིམ་ཏང༌། གཟེད་བོན་ལ་ཚ། སྲི་བོན་ཡེ་ངལ། འདྲེ་བོན་གླུ་དབོན་གྱེར་མཁས། སྲིན་བོན་མུ་འཕན་ཕེའུར། བྱུར་བོན་སྣ་བོན་ལི་སྦྱིན། གཤིན་རྗེའི་བོན་པོ་གཏའ་བོན་བྱོན་ཁྲི། ཆུད་ཀྱི་བོན་པོ་ཐར་བོན་གྲུ་སྐྱོལ་བཅས་སོ། དེ་རྣམས་ནི་འཁོར་མཐའ་མ་ལགས་སོ། ཐ་མ་ནི། གཤེན་རབ་ཀྱི་ཐུགས་རྗེ་དང༌། སྤྲུལ་བ། བྱིན་རླབས། འོད་ཟེར་ལས་བསྲིད་ནས་འགྲོ་བའི་དོན་དུ་སྟོན་པའི་སྒྲོན་མར་གཤེགས་སོ་ཞེས་གསུངས། ༼《མདོ་གཟེར་མིག》ཤོག་གྲངས་༣༥༽
དེ་ནས་སྟོན་པ་གཤེན་རབ་དགུང་ལོ་བཅོ་ལྔར་ཕེབས་པའི་དུས་སུ་ཡུལ་ཧོས་མོ་གླིང་དྲུག་ནས་ཧོས་དང་བ་ཡིད་རིངས་ཀྱི་བུ་མོ། ཧོས་བཟའ་རྒྱལ་མེད་ཁབ་ཏུ་བཞེས། 《མདོ་ གཟེར་མིག》ལས། “བྲམ་ཟེའི་བུ་འགྱུར་བ་བློ་གསལ་གྱིས། གཤེན་རབ་ཀྱི་ཁབ། ཧོས་དང་བ་ཡིད་རིངས་ཀྱི་བུ་མོ། ཧོས་བཟའ་རྒྱལ་མེད་མར་བཟང་ངན་གྱི་མཚན་བརྟག་སྟེ། གཤེན་རབ་ལ་ཞུས་པ། གསོལ་ཀྱི་རྒྱ་མཚོ་བསྐྱེད་པའི་ས་གཞི་དང་འདྲ་བའི། བཙུན་མོ་དམ་པ་ཧོས་བཟའ་རྒྱལ་མེད་འདི། བདག་གིས་བརྟག་པས་ཤིན་ཏུ་མཚན་བཟང་བའི། ལེགས་པའི་ཡོན་ཏན་མཚན་རྣམས་ཚང་བར་གདའ”༼ཤོག་གྲངས་༡༦༩༽ཞེས་སོགས་བསྟོད་པའི་ཚིག་མང་དུ་གསུངས། ཧོས་བཟའ་རྒྱལ་མེད་འདི་ནི་བཞིན་གྱི་དཀྱིལ་འཁོར་ལེགས་པ་དང༌། མཛངས་མའི་ཡོན་ཏན་བརྒྱད་དང་ལྡན་པ། སྐྱེ་བོ་ཀུན་གྱིས་མཐོང་བ་ཙམ་གྱིས་ཡིད་དབང་འཕྲོག་པ་ཞིག་ཡོད་པས། གནས་མཆོག་དམ་པ་འོལ་མོ་ལུང་རིངས་ཀྱི་མི་རྣམས་ཀྱིས་གཡང་ཆ་སྣ་ཚོགས་བཏེགས་ནས་དགའ་སྤྲོའི་དཔལ་ལ་རོལ་བཞིན་བསུ་བ་གཟབ་རྒྱས་མཛད་དེ་བཀྲ་ཤིས་སྐྱིད་ཀྱི་ཕོ་བྲང་མཁར་བར་པོ་སོ་བརྒྱད་ཀྱི་ནང་དུ་གདན་དྲངས་ནས་གསེར་ཁྲི་སེར་པོར་གཤེན་རབ་མི་བོ་ཆེ་དང༌། གཡུ་ཁྲི་སྔོན་པོར་ཧོས་བཟའ་རྒྱལ་མེད་བཞུགས་སུ་གསོལ།
《མདོ་འདུས》ལས། “རྨ་ལོ་གཡུ་ལོ་སྤྲུལ་བའི་གཅུང༌། ཧོས་ཟ་རྒྱལ་མེད་ཁབ་ཏུ་བཞེས། སྲས་ནི་གཏོ་བུ་འབུམ་སངས་དང༌། དཔྱད་བུ་ཁྲི་ཤེས་གཉིས་འཁྲུངས་སོ། བུ་མོ་གཤེན་ཟ་ནེའུ་ཆེན་འཁྲུངས། དབོའ་ཟ་ཐང་མོ་ཁབ་ཏུ་བཞེས་པ། སྲས་ནི་ལུང་འདྲེན་རྒྱུད་འདྲེན་དང༌། བུ་མོ་གཤེན་ཁྱེའུ་ཆུང་འཁྲུངས། དེ་ནས་མགོན་གསུམ་ཕྱ་ཕུལ་དུ། གཤེན་རབ་ཐུགས་རྗེས་དགྱེས་སྡེ་མོ། ལྷ་ཟ་གུང་དྲུག་ཁབ་ཏུ་བཞེས། མུ་ཆོ་ལྡེམ་དྲུག་སྲས་སུ་འཁྲུངས། དེ་ཡང་མུ་མེད་བོན་ལ་མཁས་པས། གྲང་མེད་ཆོ་རབ་ཤེས། དུང་གིས་ལྡེམ་ཤིང་འཛིན། མངོན་ཤེས་དྲུག་ལྡན་ནོ། གསས་ཟ་ངང་དྲུག་ལེགས་པའི་ཁབ། སྲས་ཅིག་འོལ་མོ་ལུང་རིངས་སུ། སྡེ་དྲུག་བོན་ལ་མཁས་པའོ།། ཤེས་རབ་ལམ་གྱིས་དགྱེས་སྡེ་མོ། བདུད་ཀྱི་རྟ་ཕྲོག་པའི་ཆམ། འོལ་དྲུག་ཐང་པོ་འཁྲུངས།རྐོང་ཚ་ཁྲི་ལྕམ་སླང༌། གཤེན་བུ་རྐོང་ཚ་འཁྲུངས། མི་རྒྱུད་དེ་ལ་གྲོལ། ཡ་ངལ་གྱིས་གང་ལགས། མུ་ཁྱུད་བདལ་པའི་མཚོ་གླིང་དུ། ཀོང་ཚེ་འཕྲུལ་གྱི་རྒྱལ་པོ་ཡིས། དགེའ་སྐོས་ཨན་ཙེ་ཕྱས་བྱས་དེ། སྟོན་པ་གཤེན་རབ་མི་བོའི། བསྟན་པ་རྣམ་གསུམ་རྗེས་བཞགས་མཛད། ཀོང་ཙེས་བུ་མོ་འཕྲུལ་སྒྱུར་ཕུལ། གཤེན་བུ་འཕྲུལ་བུ་ཐུང་འཁྲུངས་སྟེ། འཕྲུལ་བསྒྱུར་རྩིས་ལ་མཁས་པའོ། “༼ ཤོག་གྲངས་༢༡ ༽ ཞེས་འཁོད།
གོང་གསལ་འདིའི་ཐོག་ནས་གཤེན་རབ་མི་བོ་ཆེས་ཧོས་ཟ་རྒྱལ་མེད་ཁབ་ཏུ་བཞེས་པ་ལ་སྲས་གདུང་སྲས་གཏོ་བུ་འབུམ་དང༌། དཔྱད་བུ་ཁྲི་ཤེས། སྲས་མོ་གཤེན་ཟ་ནེའུ་ཆེན་འཁྲུངས། དེ་རྗེས་དབོའ་ཟ་ཐང་མོ་ཁབ་ཏུ་བཞེས་པ་ལ་གདུང་སྲས་ལུང་འདྲེན་དང༌། རྒྱུད་འདྲེན། སྲས་མོ་གཤེན་ཁྱེའུ་ཆུང་འཁྲུངས། དེ་ནས་ལྷ་ཟ་གུང་དྲུག་ཁབ་ཏུ་བཞེས་པ་ལ། མུ་ཆོ་ལྡེམ་དྲུག་སྲས་སུ་འཁྲུངས། དེ་རྗེས་གསས་ཟ་ངང་དྲུག་ཁབ་ཏུ་བཞེས་པ་ལ། སྲས་འོལ་དྲུག་ཐང་པོ་འཁྲུངས། དེ་ནས་ཀོང་ཟ་ཁྲི་ལྕམ་ཁབ་ཏུ་བཞེས་པ་ལ། སྲས་འོལ་དྲུག་ཐང་པོ་འཁྲུངས། དེ་ནས་རྒྱ་རྗེ་ཀོང་ཙེ་འཕྲུལ་གྱི་རྒྱལ་པོའི་སྲས་མོ་འཕྲུལ་བསྒྱུར་མ་ཁབ་ཏུ་བཞེས་པ་ལ་སྲས་གཤེན་བུ་འཕྲུལ་བུ་ཐུང་འཁྲུངས། དེ་ལྟར་འདོད་ན་གཤེན་རབ་མི་བོ་ཆེས་སྔ་རྗེས་སུ་བཙུན་མོ་དྲུག་ཁབ་ཏུ་བཞེས་ནས་གདུང་རྒྱུད་སྲས་བརྒྱད་དང༌། སྲས་མོ་གཉིས་འཁྲུངས། དགུང་ལོ་བཅོ་བརྒྱད་ལ་ཕེབས་པའི་དུས་སུ་ཡབ་རྒྱལ་བོན་ཐོད་དཀར་གྱི་དྲུང་ནས་ཡབ་མེས་རྒྱུད་ཀྱི་བོན་རྣམས་གསན། རིག་གནས་སྤྱི་དང་ཁྱད་པར་ཕ་མེས་རྒྱུད་ཀྱི་བོན་གྱི་གཞུང་ལུགས་ལ་སྦྱང་བ་མཐར་ཕྱིན་མཛད། དེ་ནས་སྟོན་པ་གཤེན་རབ་མི་བོ་ཆེ་འཁོར་དང་བཅས་པ་མཐའ་བཞིའི་ཡུལ་གྲུ་གང་སར་ཞབས་ཀྱིས་བཅགས་ཏེ་གདུལ་བྱ་འགྲོ་བའི་དོན་རྒྱ་ཆེར་སྤེལ། ལྷག་པར་དུ་ཞང་ཞུང་འོལ་མོ་ལུང་རིངས་སུ་འཁོར་རྣམས་ལ་བོན་གྱི་འཁོར་ལོ་རྒྱ་ཆེན་བསྐོར། དེ་ནས་དགུང་ལོ་ཉེར་ལྔ་ལ་ཕྱིའི་སྟོན་པ་མཛད། དགུང་ལོ་སུམ་ཅུ་སོ་གཅིག་ལ་ཁྱིམ་སྤངས་ནས་མེ་ཏོག་གླིང་ལ་གཤེགས། 《མདོ་གཟེར་མིག》ལས། “སྤྱན་སྔར་འདུས་པ་མང་པོའི་འཁོར་རྣམས་ཀུན། མི་ལུས་རིན་ཆེན་ཐོབ་པའི་རྟིང་འདི་ལ། རང་གི་རང་ལ་སླུ་བ་མ་བྱེད་པར། འཁོར་བའི་ཁྱིམ་སྤོངས་བདག་དང་རབ་ཏུ་བྱུང་”༼ཤོག་གྲངས༦༨༡༽ཞེས་གསུངས་པས། སྟོན་པའི་འཁོར་རྣམས་བློ་ཡི་རང་བཞིན་ཐ་དད་པས། དགའ་དང་མི་དགའ་བ་མང་ཡང་སུས་ཀྱང་སྟོན་པར་དངོས་སུ་ཞུ་མི་ནུས། སྟོན་པ་གཤེན་རབ་མི་བོ་ཆེ་ཡིས་ད་དུང་འཁོར་རྣམས་ལ་འཁོར་བ་འདི་རྒྱུ་ཡིན་པའི་བཀའ་མང་པོ་མཛད། 《མདོ་འདུས》ལས།”ལ་འུལ་མྱུར་ལ་ཁྱིམ་སྤང་རབ་ཏུ་མ་བྱུང་ན། ཁྱིམ་ཞེས་བྱ་བ་སྤྱོད་པ་མགོ་འཁྲུལ་འདི། རང་གི་སྡུག་བསྔལ་སྟེང་དུ་གཞན་གྱི་སྡུག་བསྔལ་ལ། ཅི་བྱས་འདིར་སྡུག་ཕྱི་མའི་སྡིག་བསགས་པས། དམྱལ་བའི་གནས་སུ་གཏན་འཁྱམས་ངེས་པའི་རྒྱུ། འཁྱམས་པའི་དུས་སུ་དམྱལ་བའི་སྡུག་བསྔལ་ནི། ཚ་བའི་དམྱལ་བ་ཤིན་ཏུ་བཟོད་གླགས་མེད…༼ཤོག་གྲངས༧༩༽ཅེས་གསུངས། དེའི་དུས་ན་འདུས་པའི་འཁོར་རྣམས་ལྟ་བ་མི་འདྲ་བ་རིགས་གཉིས་སུ་གྱེས་ཏེ། འགའ་ཞིག་དད་གུས་ཅིག་ཅར་འཆར་ཏེ་ཤིན་ཏུ་དགའ་བའི་སེམས་བསྐྱེད་ནས་སྟོན་པའི་བཀའ་བཞིན་ཁྱིམ་སྤངས་རབ་ཏུ་བྱུང་བའི་དམ་བཅའ་ཕུལ། འགའ་ཞིག་གིས་ཤིན་ཏུ་མི་དགའ་བའི་སེམས་བསྐྱེད་ནས་འདི་ལྟར་ཞུས། སྟོན་པའི་བཀའ་འདི་ཤིན་ཏུ་གཉན་ལགས་ཏེ། ལོངས་སྤྱོད་ཁྱིམ་གྱི་ཟང་ཟིང་དང༌། ལས་ཀྱིས་འབྲེལ་གདུང་ཟླ་རོགས་དང༌། སྙིང་དང་དབྱེར་མེད་བུ་ཚ་དང༌། འབྲེལ་བའི་འཁོར་འདབ་མང་པོ་རྣམས། ལོངས་སྤྱོད་སྐྱིད་རྟགས་རྒྱལ་བའི་རྐྱེན། འདི་དང་མི་བྲལ་ཡུན་དུ་འགྲོགས། འཁོར་སྤངས་གཤེགས་པ་རབ་མ་ལགས། ཐ་མ་རྒྱལ་བཞག་སྤྲང་དང་མཚུངས། གཉན་ཡང་སྟོན་པའི་བཀའ་ཡང་གཅོག་ཅེས་ཞུས། དེ་ནས་སྟོན་པ་གཤེན་རབ་མི་བོ་ཆེས་འཁོར་རྣམས་ལ་བཀའ་ཇི་སྙེད་ཅིག་བསྩལ་ཏེ་མཐར་གཅིག་པུར་མེ་ཏོག་གླིང་དུ་གཤེགས་པའོ།།
དེ་ནས་མེ་ཏོག་གླིང་དུ་བཞུགས་པའི་ཚུལ་ནི་《མདོ་འདུས》ལས། “རིན་ཆེན་ཁྲུས་ ཀྱི་རྫིང་བུ་དང༌། དཔག་བསམ་ཤིང་གི་ལོ་བཟང་དང༌། འདོད་ཞོ་འབྱུང་བའི་བ་མོ་དང༌། མ་རྨོས་འབྲུ་སའི་ལོ་ཏོག་དང༌། རིན་ཆེན་གཞི་བཀྲ་སྟོན་པའི་གདན། ཙན་དན་ཤིང་གི་སྡོང་པོ་དང༌། བཀྲ་ཤིས་རྟགས་ཀྱི་རྫས་བརྒྱད་དང༌། རྒྱལ་རྟགས་རིན་ཆེན་སྣ་བདུན་དང༌། གསལ་བ་ཧོས་ཀྱི་འོད་གུར་དང༌། འཇའ་ཚོན་རིས་ཀྱི་ས་ཡོལ་རྣམས། སྟོན་པའི་ལོངས་སྤྱོད་རྒྱ་ཆེ་ཡོད། གཡས་ན་དགའ་ལྡན་ལྷ་ཡི་གླིང༌། ངོ་མཚར་བཀོད་པ་ལྡན་པ་དང༌། སྟོན་པ་ལྷ་མ་བོན་བཤད་པ། ལྷོ་ན་ཚད་མེད་བྱང་ཆུབ་གླིང༌། བེ་དུར་ས་བཞི་མཛད་པ་ལས། གསེར་གྱི་མེ་ཏོག་པད་མ་བཀྲ། རང་རྒྱུད་ཚད་མེད་བཞི་སྦྱངས་ནས་གཡས་ནས་བདུད་འདུལ་སྔགས་ཀྱི་གླིང༌། ཨ་དཀར་སྔགས་རྒྱུད་བཤད་པའི་ས་སྟོན་པ་བདུད་ནི་བཏུལ་བའི་ས”༼ ཤོག་གྲངས་༡༠༣ ༽ཞེས་སོགས་གླིང་འདིའི་ཁྱད་ཆོས་རྣམས་རི་མོའི་གཟུགས་སུ་བཀོད་པ་ལྟར་ གསལ་ཞིང་གསལ་བར་བཀོད།
དེ་ནས་སྟོན་པ་བཞུགས་པའི་གནས་དེར་བཀྲ་མི་ཤིས་པའི་རྟགས་དང་མཚན་མ་བྱུང་བ་སྟེ། བཞུགས་གནས་བར་པོ་སོ་བརྒྱད་ཀྱི་བཀྲ་མདངས་ཉམས་པ་དང༌། སྐྱེད་ཚལ་ལྡུམ་རའི་མེ་ཏོག་སད་ཀྱིས་འཁྱེར་བ། གླིང་འདི་ཡོངས་ཀྱི་ལྗོན་ཤིང་ལོ་མ་སྐམ་པ། སྐྱེ་བོ་ཕོ་མོ་ཀུན་གྱི་ཡིད་ལ་སྐྱོ་མདངས་འཆར་བ་བཅས་བྱུང་སྟེ། སྟོན་པ་གཤེན་རབ་མི་བོ་ཆེས་ཀྱང༌། 《མདོ་འདུས》ལས། “ང་ནི་བརྒྱད་བཅུ་རྩ་གཉིས་ལོན། གཤེན་རབ་རྫུ་འཕྲུལ་རྐང་པ་ལྡན། འདའ་དང་མི་འདའ་རང་དབང་ཆེ། ཡེ་ཤེས་རྫུ་འཕྲུལ་རང་དབང་ཆེ། རང་དབང་ཆེ་བར་གྱུར་ན་ཡང༌། སེམས་ཅན་རྨོངས་པའི་ལངས་ངན་ནི། གཤེན་རབ་མཐུ་ཡང་རྒྱུག་པ་མིན། འཛམ་བུ་གླིང་དུ་མཛད་པ་རྫོགས། རྟག་འཛིན་ཅན་གྱི་རིགས་རྣམས་ལ། འཁོར་བ་མི་རྟག་ཚུལ་བསྟན་ཕྱིར། བདག་ནི་ཡོངས་སུ་མྱ་ངན་འདས”༼ ཤོག་གྲངས༡༡༡ ༽ཞེས་གསུངས་ནས་མྱ་ངན་ལས་འདས་པའོ། སྟོན་པའི་འཁོར་རྣམས་ཀྱིས་ཕྱག་དང་མཆོད་པ་རྒྱ་ཆེ་མཛད། དགུང་ཞག་བཞི་བཅུ་ཞེ་དགུའི་རིང་མདོ་འབུམ་རྒྱུད་སོགས་ལྗགས་ཀློག་མཛད། བདེ་གཤེགས་སྟོང་གི་གདུང་ཁང་དཀྱིལ་འཁོར་བྲིས། རིན་ཆེན་ཁྲི་དགུ་དགུང་བཏིང་ལ། ཙན་དན་མེ་ལ་སྟོན་པའི་གདུང་བཞུས་ཏེ་གདུང་མཆོད་ལེགས་པར་བྱས། དེ་ནས་གདུང་ཐལ་ཁག་ལྔ་རུ་བགོས་ནས་ཕོ་བྲང་ལྔ་རུ་བཞུགས་སུ་གསོལ་བ་སོགས་མཛད་དོ། ། མཛེས་པའི་གླིང་དུ་མཆོད་རྟེན་བཅུ་གཉིས་བཞེངས། ཐུགས་ལྗགས་རིང་བསྲེལ་གདུང་ཁང་བར་པོ་སོ་བརྒྱད་དུ་བཞུགས་སུ་གསོལ་བ་སོགས་མཛད།
དེ་ནས་སྟོན་པའི་འཁོར་རྣམས་ཀྱིས་བོན་གྱི་གཞུང་ལུགས་དར་ཞིང་སྤེལ་བའི་ཆེད་དུ་སྟོན་པ་དགོངས་པ་མྱ་ངན་ལས་འདས་ནས་ལོ་གཅིག་སོང་བ་ན། གཡུང་དྲུང་བཀོད་པའི་གླིང་དུབཀའ་བསྡུ་འཚོགས། སྟོན་པ་གཤེན་རབ་མི་བོའི་གཅུང་ངམ་ཐུགས་སྲས་རྨ་ལོ་གཡུ་ལོ་གཉིས་དང༌། སྲས་གཏོ་བུ་དཔྱད་བུ་གཉིས། ལུང་འདྲེན་རྒྱུད་འདྲེན་གཉིས་སོགས་འཁོར་རྣམས་ཀྱིས་སྟོན་པས་བཀའ་ཇི་ལྟར་བསྩལ་བ་བཞིན་བོན་གྱི་བསྟན་པ་གོང་དུ་སྤེལ། བོན་གྱི་གཞུང་ལུགས་མང་པོ་མཐའ་བཞིའི་ལོ་ཆེན་དྲུག་གིས་གཡུང་དྲུང་ལྷ་ཡི་སྐད་ནས་རང་རང་ཡུལ་གྱི་སྐད་དུ་བསྒྱུར། མཐའ་བཞིའི་ལོ་ཆེན་དྲུག་ནི་ཏག་ཟིག་ལོ་ཙཱ་བ་མུ་ཏྲ་ཧེ་དང༌། ཞང་ཞུང་ལོ་ཙཱ་བ་ཁྲི་ཐོག་སྤར་ཚ། སུམ་པ་ལོ་ཙཱ་བ་འགུམ་ལིང་སྤར་མ། རྒྱ་གར་ལོ་ཙཱ་བ་ལྷ་བདག་སྔགས་གྲོལ། རྒྱ་ནག་ལོ་ཙཱ་བ་ལིག་ཏང་རྨང་པོ་ཁྲོམ་གྱི་ལོ་ཙཱ་བ་གསེར་ཐོག་ལྕེ་འབྱམས་བཅས་སོ། དེ་ནས་བོད་དུ་རྒྱལ་ཕྲན་བཅུ་གཉིས་ཀྱི་རིང་དུ་བོད་ཀྱི་མཁས་པ་མི་བཞི་ལ་བརྒྱུད། བོད་ཀྱི་མཁས་པ་མི་བཞི་ནི་ལྡེ་བོན་གྱིམ་ཚད་རྨ་ཆུང་དང༌། མི་ཉག་ལྕེ་ཚ་མཁར་བུ། སུམ་པ་མུ་སྤུད་གསང༌། ཞང་ཞུང་སྟོང་རྒྱུང་མཐུ་ཆེན་བཅས་སོ། དེ་ནས་བོད་ལ་བོན་གྱི་འདུ་གནས་སུམ་ཅུ་རྩ་བདུན་བཙུགས་པ་བཅས་སོ།།
གཉིས། བོན་གྱི་གཞུང་དང་ལྟ་བའི་སྐོར།
སྤྱིར་ན་བོན་ལ་ཕྱི་བོན་དང་ནང་བོན་གཉིས་སུ་དབྱེ་ཞིང༌། དེ་དག་ནི་གཙོ་བོ་སྐྱབས་འགྲོའི་ཁྱད་པར་ལས་དབྱེ་བ་སྟེ། དཀོན་མཆོག་གསུམ་མམ་ཡུལ་མཆོག་གནས་བཞི་ལ་སྐྱབས་སུ་འགྲོ་བ་ནི་བོན་དང༌། དེ་ལས་ལྡོག་སྟེ་ལྷ་ཚངས་པ་དང༌། བརྒྱ་བྱིན། དབང་ཕྱུག་ཆེན་པོ་ལ་སོགས་པར་སྐྱབས་གནས་མཐར་ཐུག་འཛིན་པ་ལ་ཕྱི་བོན་ཞེས་གྲགས།
བོན་གྱི་གཞུང་ལུགས་ལ་བཀའ་མ་དང་གཏེར་མ་རིགས་གཉིས་སུ་དབྱེ་བ་དང༌། བོན་གྱི་བསྟན་པ་ཕྱི་དར་དུས་སུ་དེ་དག་གི་སྙིང་བཅུད་རྣམས་གཅིག་ཏུ་བསྡུས་ཏེ་གཡུང་དྲུང་བོན་གྱི་བཀའ་འགྱུར་དང་བརྟེན་འགྱུར་ཞེས་པོད་ལྔ་བརྒྱ་ལྷག་ཙམ་ཡོད་ཅིང༌། དེ་རྣམས་ནི་བོན་གྱི་གཞུང་ལུགས་ལ་ཞིབ་འཇུག་བྱེད་པར་མེད་དུ་མི་རུང་བའི་གལ་ཆེའི་བཀའ་བསྟན་གཞུང་ལུགས་ཤིག་རེད། སྤྱིར་ན་བོན་གྱི་གཞུང་ལུགས་ནི་ཧ་ཅང་རྒྱ་ཆེ་བ་དང༌། ལོརྒྱུས་ཡུན་རིང་ལ་ནང་དོན་ཕུན་སུམ་ཚོགས་པ་ཞིག་ཡོད་པས་སྐྱེ་བོ་ཀུན་གྱིས་བསྔགས་པའི་ཡུལ་དུ་གྱུར། འོན་ཀྱང་ཕྱིས་སུ་དར་བའི་བོན་གྱི་གཞུང་ལུགས་མང་པོ་ཞིག་ནི་བན་བོན་གྱི་ལྟ་སྒོམ་གྱི་གཞུང་ལུགས་མང་པོ་ཕན་ཚུན་མཉམ་བསྲེས་ཀྱིས་བོད་ཀྱི་ཁྱད་ཆོས་ལྡན་པའི་སངས་རྒྱས་ཆོས་ལུགས་ཤིག་ཏུ་གྱུར་བ་རེད་སྙམ། དེ་ཡང་《ཐུའུ་བཀྭན་གྲུབ་མཐའ》ལས། “ཆོས་དང་བོན་ཞེས་འགལ་བའི་ཚང་བྱེད་ཀྱང༌། ཆོས་ལ་བོན་འདྲེས་བོན་ལ་ཆོས་འདྲེས་པས། ཆོས་མིག་རྡུལ་བྲལ་མི་ལྡན་བདག་ལྟ་བུ། ཆོས་བོན་རྣམ་དབྱེ་འབྱེད་ལ་སྒྱིད་ལུག་འགྱུར”༼ ཤོག་གྲངས༣༨༩ ༽ཞེས་གསུངས་པ་འདི་ནི་ལོ་རྒྱུས་ཀྱི་དོན་དངོས་དང་ཡོངས་སུ་མཐུན།
འོ་ན་བོན་རང་ཉིད་ཀྱི་མདོ་སྔགས་སེམས་གསུམ་གྱི་ལྟ་བའི་གཞུང་གཙོ་བོ་གང་དང་གང་ཡོད་ཞེ་ན། 《མདོ་འདུས》ལས། “དེ་ནས་སྟོན་པ་གཤེན་རབ་ལ། གསང་བ་སྡུད་ཀྱིས་ཞུས་པར། རྒྱལ་བོན་སྟོན་པ་གཤེན་རབ་ཉིད། གྱེར་ཆེན་སྒོ་བཞི་མཛོད་དང་ལྔ༌། ཧོས་སྒོ་ཐེག་པ་རིམ་པ་དགུ། ཆབ་དཀར་གྱེར་སྒོ་གྱེར་མན་ཊ། འདུལ་བ་མན་ངག་ལུང་དང་བཅས། རྒྱས་པ་མདོ་འབུམ་སྡེ་དང་བཅས་སོགས་ཇི་ལྟར་ལགས་ཞེས་ཞུས། སྟོན་པས་བཀའ་སྩལ་བ། མདོ་སྡུད་ལ་སོགས་འཁོར་རྣམས་ཉོན། ཨ་བོ་ལུང་གྱིས་གྱེར་སྒོ་བཞི། ཐོ་ཐོགས་ནང་གི་མཛོད་ཡིན་ཏེ། སྒོ་བཞི་བསྟན་པ་མདོ་རུ་བསྡུས། ཧོས་སྒོ་ཐེག་པ་རིམ་པ་དགུ། སྡེ་རུ་བསྟན་པ་བརྒྱད་ཁྲི་དང༌། བཞི་སྟོང་དག་ཏུ་དབྱེ་བའོ། དེ་ཕྱིར་མདོ་སྡེར་བསྟན་པའོ། རྒྱུད་མ་ཆད་པས་རྒྱུད་སྡེའོ། བསྡུས་ན་ཐིག་ལེ་ཉག་ཅིག་གོ དེ་ལ་བདེན་པ་གཉིས་སུ་དབྱེ། ཀུན་རྫོབ་མཚན་མ་དངོས་སུ་བདེན། དོ་དམ་མཚན་མ་མེད་པར་བདེན། བདེན་པ་གཉིས་པོ་མཉམ་པའོ། དེ་ཡང་ཚད་མ་གསུམ་གྱིས་གཏན་ལ་ཕབ། སྟོན་པའི་བཀའ་ཚད་མ་དང༌། དོན་ལྡན་ལུང་གི་ཚད་མ། དོན་རྟོགས་རིག་པའི་ཚད་མའོ། དེ་ཡང་ཤེས་རབ་གསུམ་གྱི་ཉམས་སུ་ལོང༌། དག་སྒོ་དག་ལ་མི་ཐོགས་ཀྱིས། གཟུངས་པོ་དག་ལ་འཛིན་ཤེས་མཛོད། གོ་ལམ་དག་ལ་དོན་ཤེས་ཀྱིས། གྱེར་ཆེན་སྒོ་བཞི་མཛོད་དང་ལྔ། ཧོས་སྒོ་ཐེག་པ་རིམ་དགུར་དབྱེ། ཕྱྭ་གཤེན་སྣང་གཤེན་སྲིད་གཤེན་དང༌། འཕྲུལ་གཤེན་རྒྱུ་ཡི་བོན་བཞི་དང༌། ཆབ་ནག་སྲིད་རྒྱུད་སྒོ་ནས་བྱུང༌། གཏོ་དཔྱད་འབུམ་སྡེས་གཞན་དོན་གྱིས། དགེ་བསྙེན་དྲང་སྲོང་འདུལ་བའི་སྡེ། རྒྱུ་དྲུག་མངོན་བཞི་འདུལ་ཁྲིམས་བསྲུངས། ཨ་དཀར་སྔགས་རྒྱུད་ཕྱི་ནང་གསང༌། ཆབ་དཀར་སྔགས་ཀྱི་སྒོ་ནས་བྱུང༌། ཡེ་གཤེན་མདོ་འབུམ་ལྟ་བའི་སྡེ། འཕན་ཡུལ་རྒྱས་པའི་སྒོ་ནས་བྱུང༌། དགོངས་རྒྱུད་ཟབ་མོ་ཉམས་སུ་ལོངས། རྫོགས་ཆེན་ཨ་ཏི་བ་ཡི་སྡེ། གཙང་མ་མཐོ་ལྟོ་རྒྱུད་ནས་བྱུང༌། ལྟ་དགོངས་འགྱུར་མེད་ཉམས་སུ་ལོངས། ཧོས་སྒོ་བརྒྱད་ཁྲི་བཞི་སྟོང་ནི། མདོ་འབུམ་རྒྱུད་སྡེ་བཞི་ལས། ཉིས་ཁྲི་བཞི་སྟོང་བཞིར་དབྱེའོ། ལྟ་རྒྱུད་གཤེན་རྒྱུད་སྲིད་རྒྱུད་གསུམ། དུས་ཀྱིས་མཐའ་ལ་འོང་བ་ཡིན། དབུ་མ་ཚད་མ་ རྫོགས་ཆེན་གསུམ། བསྟེན་པ་དར་སོ་འོང་བ་ཡིན། དགེ་བསྙེན་གཙང་བཙུན་དྲང་སྲོང་གསུམ། འདུམ་པའི་སྡེ་ལ་འོང་བ་ཡིན། འདུལ་བ་གསང་སྔགས་ལྟ་བ་གསུམ། མཐའ་མར་ཉམས་སུ་ལེན་པ་ཡིན། གསང་བ་མདོ་སྡེ་གསང་སྒོ་དགོས”ཞེས་སོགས་བཀའ་མང་དུ་བསྩལ། སྟོན་པ་གཤེན་རབ་མི་བོ་ཆེ་ཡིས་འཁོར་ཉན་ཐོས་རྣམས་ལ་བོན་སྒོ་བརྒྱད་ཁྲི་བཞི་སྟོང་དང༌། རྒྱུ་འབྲས་ཀྱི་ཐེག་པ་རིམ་པ་དགུ། བོན་སྒོ་བཞི་དང་མཛོད་དང་ལྔ། བདེན་པ་གཉིས། ཚད་མ་གསུམ། བོན་སྒོར་འཇུག་པའི་ལམ་དང། ལྟ་བ། ཉམས་ལེན་སྐོར་རྒྱས་པར་གསུངས་སོ།།
ཡང་《ཐུའུ་བཀྭན་གྲུབ་མཐའ》ལས། “བོན་གྱི་ཆོས་ལ་བཀའ་འགྱུར་བྱིང་གི་ཚབ་ཡོད་ཅིང༌། ལྟ་བ་སྟོན་པའི་གཞུང་རྫོགས་པ་རིན་ཆེན་གསེར་གྱི་ཕྲེང་བ། རྩ་འབྲེལ་རླུང་གི་སྤུ་གྲི། མན་ངག་འཁོར་ལོ་འོད་གསལ་སོགས་དང་སྒོམ་པའི་གཞུང༌། ཕུང་པོ་རང་གྱུར་ཐེག་ལེ་དགུ་སྐོར། གསེར་ཐིག ལུས་སེམས་ཉམས་མྱོང༌། སེམས་ལུང་ཡེ་ཁྲི་དཀར་པོ་སོགས་དང། སྤྱོད་པའི་སྐོར་ལ། ཁམས་བརྒྱད་གཏན་ལ་ཕབ་པའི་འབུམ། ཡེ་གཤེན་བཀོད་པ་དོན་གྱི་འབུམ། གཡུང་དྲུང་ས་བཅུ་ལམ་གྱི་འབུམ། རྣམ་དག་ཚུལ་ཁྲིམས་འདུལ་བའི་འབུམ། དགེ་རྒྱས་ཚོགས་ཆེན་རྫོགས་པའི་འབུམ། གཞན་ཡང་ནད་འབུམ་ནག་པོ། ཚེ་འབུམ་ཁྲ་བོ། སྨན་འབུམ་དཀར་པོ། གཏོ་འབུམ་ནག་པོ་སོགས་དང༌། འཕྲིན་ལས་ཀྱི་སྐོར་ལ། གཏོ་ཐབས་སུམ་བརྒྱ་དྲུག་ཅུ། དཔྱད་ཐབས་བརྒྱད་ཁྲི་བཞི་སྟོང༌། གྱེར་སྒོམ་བཞི། སྐད་ཅོང་བརྒྱད། ཤི་ཐབས་སུམ་བརྒྱ་དྲུག་ཅུ། འདུར་ཐབས་བརྒྱད་ཅུ་རྩ་གཅིག་སོགས་ཏེ་དེ་ལ་ཆབ་ནག་སྲིད་པ་རྒྱུད་ཀྱི་བོན་ཟེར”༼ཤོག་གྲངས༣༨༣༽ཞེས་བོན་གྱི་ལྟ་སྒོམ་སྤྱོད་གསུམ་གྱི་གཞུང་ལུགས་ཀྱི་རྣམ་གྲངས་མང་དུ་གསུངས། གོང་དུ་བཀོད་པ་དེའི་ཐོག་ནས་བོན་གྱི་གཞུང་ལུགས་བསྟན་བཅོས་ནི་ནང་དོན་ཕུན་སུམ་ཚོགས་ལ་གཏིང་ཟབ་པ་ཞིག་ཡིན་པ་གསལ་པོར་རྟོགས། ཁྱད་པར་དུ་དེང་སྐབས་རྒྱལ་ཁབ་ཕྱི་ནང་གི་བོན་ལ་ཞིབ་འཇུག་གནང་མཁན་མཁས་པ་མང་པོས་བོན་ལུགས་ལ་ཞིབ་འཇུག་མཛད་སྐབས་བོན་གྱི་ཐེག་པ་རིམ་པ་དགུ་ཡི་སྐོར་ལ་དོ་སྣང་ཆེན་པོ་གནང་བས་དེའི་གལ་ཆེའི་རང་བཞིན་ནི་བརྗོད་མི་དགོས་པ་ཞིག་རེད། སྤྱིར་ན་བོན་གྱི་ཐེག་པ་དགུ་ཡི་སྐོར་ལ། བོན་གྱི་ལོ་རྒྱུས་ཡིག་རིགས་ཁག་ལ་གཞིགས་ན་ནང་གསེས་དབྱེ་ཚུལ་མི་འདྲ་བ་གསུམ་ཙམ་ཡོད་པ་སྟེ། ལྷོ་གཏེར་གྱི་ཐེག་པ་རིམ་པ་དགུ་དང༌། དབུས་གཏེར་གྱི་ཐེག་པ་རིམ་པ་དགུ། བྱང་གཏེར་གྱི་ཐེག་པ་རིམ་པ་དགུ་བཅས་གསུམ་ལས།(༡)ལྷོ་གཏེར་གྱི་ཐེག་པ་རིམ་པ་དགུ་ནི། ཕྱྭ་གཤེན་དང༌། སྣང་གཤེན། འཕྲུལ་གཤེན། སྲིད་གཤེན་བཅས་ལ་རྒྱུའི་ཐེག་པ་རིམ་བཞི་དང༌། དགེ་བསྙེན་དང༌། དྲང་སྲོང༌། ཨ་དཀར། ཡེ་གཤེན་སྤྱི་ཐེག་པ་བཅས་པ་འབྲས་བུའི་ཐེག་པ་རིམ་པ་བཞི། ཡང་རྩེ་བླ་ན་མེད་པའི་ཐེག་པ་སྟེ་ཐེག་པ་རིམ་པ་དགུ་ཟེར།(༢)དབུས་གཏེར་གྱི་ཐེག་པ་རིམ་པ་དགུ་ནི། ལྷ་མི་གཞན་བརྟེན་དང༌། རང་རྟོགས་གཤེན་རབ། ཐུགས་རྗེ་སེམས་དཔའ། གཡུང་དྲུང་སེམས་དཔའ་བཅས་ལ་རྒྱུ་མཚན་ཉིད་ཀྱི་ཐེག་པ་བཞི་དང༌། བྱ་བ་གཙང་སྤྱོད་དང༌། རྣམ་པ་ཀུན་ལྡན། དངོས་བསྐྱེད་ཐུགས་རྗེ་རོལ་པ། ཤིན་ཏུ་དོན་ལྡན། ཡང་རྩེ་བླ་མེད་ཀྱི་ཐེག་པ་བཅས་ལ་འབྲས་བུ་གསང་སྔགས་ཀྱི་ཐེག་པ་ལྔ་བཅས་ཐེག་པ་རིམ་པ་དགུ་ཟེར། (༣)བྱང་གཏེར་གྱི་ཐེག་པ་རིམ་པ་དགུ་ནི། སྣང་ལྡན་དང༌། རང་ལྡན། བཞེད་ལྡན་བཅས་ལ་ཕྱི་ཡི་ཐེག་པ་རིམ་པ་གསུམ་དང༌། ཐོ་ཐོ་དང༌། ཕྱི་ཐོ། ཡ་ཐོ་བཅས་ལ་ནང་གི་ཐེག་པ་རིམ་པ་གསུམ། ལྷ་རྩེ་དང༌། སྣང་རྩེ། ཡང་རྩེ་བཅས་ལ་གསང་བའི་ཐེག་པ་རིམ་པ་གསུམ་དང་བཅས་ཕྱི་ནང་གསང་གསུམ་གྱི་ཐེག་པ་རིམ་པ་དགུར་གྲགས། ལྷོ་བྱང་དབུས་གསུམ་གྱི་དབྱེ་བ་ནི་གཏེར་སྟོན་པ་རྣམས་ཀྱིས་གཏེར་བཞེས་སའི་ཡུལ་ལུང་གི་ས་ཕྱོགས་ལ་གཞིགས་ཏེ་མིང་ཐོབ་པ་ཞིག་ཡིན། ཐེག་པ་རིམ་པ་དགུ་ལ་ནང་གསེས་དབྱེ་ཚུལ་མང་ཡང་དེང་སྐབས་རྒྱལ་ཁབ་ཕྱི་ནང་གི་མཁས་པ་མང་པོས་གཏེར་སྟོན་གཤེན་ཆེན་ཀླུ་དགའ་བའི་ལྷོ་གཏེར་གྱི་ཐེག་པ་རིམ་པ་དགུ་ནི་གཙོ་བོར་བཟུང་ཞིང༌།《ཐུའུ་བཀྭན་གྲུབ་མཐའ》ལས། “ཐེག་པ་རིམ་པ་དགུས་བོན་གྱི་གཞུང་བསྲང་ཟེར་ཏེ། དགུ་ནི་ཕྱྭ་གཤེན། སྣང་གཤེན། འཕྲུལ་གཤེན། སྲིད་གཤེན་ཏེ་རྒྱུའི་ཐེག་པ་བཞི། དགེ་བསྙེན། ཨ་དཀར། དྲང་སྲོང༌། ཡེ་གཤེན་ཏེ་འབྲས་བུའི་ཐེག་པ་བཞི། ཁྱད་པར་ཆེན་པོའི་ཐེག་པ་གཅིག་སྟེ་དགུའོ།། ཕྱྭ་གཤེན་ལ་གཏོ་ཐབས་སུམ་བརྒྱ་དྲུག་ཅུ། དཔྱད་བརྒྱད་ཁྲི་བཞི་སྟོང༌། སྣང་གཤེན་ལ་སྒེར་སྒོམ་བཞི། སྐད་ཅོང་བརྒྱད། གཏའ་རག་བཞི་བཅུ་རྩ་གཉིས། འཕྲུལ་གཤེན་ལ་ལྟ་བྱང་རྫུ་འཕྲུལ་གྱི་གཞུང༌། སྲིད་གཤེན་ལ། ཤི་ཐབས་སུམ་བརྒྱ་དྲུག་ཅུ། འདུར་སྒོ་བཞི། འདུལ་ཐབས་བརྒྱད་ཅུ་རྩ་གཅིག དགེ་བསྙེན་ལ་སྣོད་བཅུད་འབྱུང་རྫོགས་ཀྱི་མདོ་སྡེ་སོགས་དང༌། དྲང་སྲོང་ལ་འབུམ་སྡེ་བཞི་སོགས་དང༌། ཨ་དཀར་ལ་རྒྱུད་ལུང་དུ་མ་དང༌། ཡེ་གཤེན་ལ་སེམས་ལུང་སྡེ་བཞི་དང༌། ཁྱད་པར་བ་ལ་མན་ངག་སྡེ་ལྔ་ཡོད་ཟེར”༼ཤོག་གྲངས༣༨༨༽ཞེས་གསུངས་པར་གཞིགས་ན། རྒྱུ་ཡི་ཐེག་པ་རིམ་པ་བཞིའི་ནང་དོན་གཙོ་བོ་ནི། མོ་འདེབས་པས་ལེགས་ཉེས་བླང་དོར་སྟོན་པ་དང༌། རྩིས་འདེབས་པས་སྔ་ཕྱིའི་ལམ་སྟོན་པ། གཡང་ཚུར་བཀུག་སྟེ་ནོར་ལོངས་སྤྱོད་འཕེལ་བར་བྱེད་པ། གླུད་ཕར་བཏང་སྟེ་འདྲེ་ཡི་གནོད་པ་འགོག་པ། ཡར་ལྷ་གསོལ་ཞིང་འཇིག་རྟེན་སྐྱེ་བོའི་མགོན་བྱེད་པ། ཤི་བ་འདུར་བས་བདེ་བར་བཀོད་པ། ལྷ་སྲུང་གི་ཐུགས་བཀང་བ་སོགས་འཇིག་རྟེན་ཆོས་ཀྱི་གཏོ་ཐབས་མང་བ་ཞིག་བསྟན། སྤྱིར་ན་བོན་གྱི་ལོ་རྒྱུས་ཡིག་རིགས་ཁག་ལ་སྟོན་པ་གཤེན་རབ་མ་བྱོན་གོང་རྒྱུ་ཡི་ཐེག་པ་བཞི་དར་ཞེས་འཁོད་པ་དང༌། སངས་རྒྱས་ཆོས་ལུགས་བོད་དུ་དར་རྗེས་བོན་གྱི་རྒྱུ་ཡི་ཐེག་པ་བཞི་ཡི་གཏོ་དཔྱད་ཀྱི་ཐབས་སོགས་རིམ་བཞིན་ཚུར་བླངས་ཏེ་བོད་ཀྱི་ཁྱད་ཆོས་ལྡན་པའི་སངས་རྒྱས་ཆོས་ལུགས་ཤིག་ཏུ་གྱུར། འབྲས་བུའི་ཐེག་པ་བཞི་དང་མན་ངག་རྫོགས་པ་ཆེན་པོ་ནི་གཡུང་དྲུང་བོན་གྱི་རྩ་བའི་གཞུང་ལུགས་མདོ་སྔགས་སེམས་གསུམ་གྱི་དགོངས་དོན་རྣམས་མངོན་པ་ཞིག་རེད་སྙམ། དེ་བཞིན་གྱེར་ཆེན་སྒོ་བཞི་མཛོད་དང་ལྔ༌། ཚད་མ་གསུམ། བདེན་པ་གཉིས་སོགས་བཀའ་བསྟན་གྱི་དགོངས་དོན་ཧ་ཅང་རྒྱ་ཆེ་བས་འདིར་རེ་རེ་བཞིན་བརྗོད་པར་དཀའ་བའི་གནས་སུ་གྱུར་བ་བཅས་སོ། །


text:
༄༅། །ཕྱི་ལོ་ ༢༠༡༨ ཟླ་ ༡ ཚེས་ ༢༥ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་གྱི་སློབ་ཕྲུག་རྣམས་ལ་བཀའ་སློབ་སྩལ་རྗེས་ཆུ་ཚོད་ ༡༠ ཡོལ་ཙམ་ལ་ཐའེ་ལན་ཌའི་ཝ་ཊ་པ་དགོན་པར་ཆིབས་བསྒྱུར་བསྐྱངས་པ་དང་། དེ་ཡང་ཝ་ཊ་པ་དགོན་པར་༸ཞབས་སོར་འཁོད་པ་དང་། དགོན་པའི་མཁན་པོ་སོགས་ཀྱིས་མེ་ཏོག་ཐོགས་ནས་མདུན་བསུ་དང་། ཐའེ་ཡི་གཞོན་ནུ་མ་བཞི་ཡིས་ཐའེ་ལན་ཌའི་སྲོལ་རྒྱུན་གྱི་མཆོད་གར་འཁྲབ་སྟེ་ཕེབས་བསུ་ཞུས་པ་དང་། དེ་ནས་ལྷ་ཁང་པའི་ནང་དུ་ཆིབས་བསྒྱུར་བསྐྱངས་ཏེ་བཞུགས་ཁྲིར་འཁོད་མཚམས་སླར་ཡང་གཞོན་ནུ་མ་བཞིས་མཆོད་གར་དང་མེ་ཏོག་གཏོར་བ་སོགས་ཐའེ་ཡི་ལུགས་སུ་གུས་ཞབས་རྒྱ་ཆེར་མཛད་རྗེས་དགོན་པའི་བླ་མ་Dr. Ratneswar Chakma ལགས་ཀྱིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འཛམ་གླིང་དུ་ཞི་བདེའི་ཆེད་མཛད་འཕྲིན་རྒྱ་ཆེར་བསྐྱངས་བཞིན་པའི་རྣམ་ཐར་ངོ་སྤྲོད་དང་། ལྷ་ཁང་གསར་རྒྱག་གི་དམིགས་ཡུལ་ནི་སྒོམ་སྒྲུབ་ཉམས་ལེན་བྱེད་མཁན་ལ་དམིགས་ཡོད་པ་སོགས་ངོ་སྤྲོད་མཛད་རྗེས།
༸གོང་ས་མཆོག་གིས་ཐའེ་ཡི་ལྷ་ཁང་གསར་པ་དབུ་འབྱེད་དུ་ཡོང་བར་ཧ་ཅང་དགའ་བོ་བྱུང་བ་དང་། ངོས་རང་གིས་ཆོས་ལུགས་ཚང་མར་བརྩི་བཀུར་བྱེད་ཀྱི་ཡོད། ཆོས་ལུགས་ཚང་མའི་དམིགས་ཡུལ་ནི་བདེ་སྐྱིད་སྒྲུབ་རྒྱུ་དེ་ཡིན། ཡིན་ནའང་། མཚམས་ལན་རེར་རྙོག་དྲ་ཆུང་ཚགས་ཡོང་བཞིན་ཡོད།
ཆོས་ལུགས་མང་པོའི་ཁྲོད་ནས་ང་ཚོའི་ནང་པའི་ཆོས་ལུགས་ནི་དམིགས་བསལ་ཞིག་ཡིན། དེང་སང་ཚན་རིག་པས་ཀྱང་ང་ཚོའི་ནང་པའི་སེམས་ཁམས་རིག་པའི་ཐོག་ལ་དམིགས་བསལ་གྱིས་དོ་སྣང་སྤྲོད་པ་ཞིག་འགོ་བཙུགས་ཡོད། ཞེས་སོགས་བཀའ་སློབ་སྩལ་རྗེས་སྐུ་པར་མཉམ་སྒྲོན་གནང་བ་སོགས་གནང་རྗེས་ཉིན་གུང་ལྗགས་སྨན་གནང་བ་དང་། དེ་ནས་ཆུ་ཚོད་དང་པོ་ཙམ་ལ་བཞུགས་ཡུལ་དགའ་ལྡན་འཕེལ་རྒྱས་གླིང་དུ་ཆིབས་བསྒྱུར་བསྐྱངས་སྟེ་ལས་རིགས་འདྲ་མིན་གྱི་མི་སྣ་དང་སྡེ་ཚན་ཁག་ཅིག་གི་མི་སྣ་ལ་མཇལ་ཁ་སྩལ་ཡོད་པ་བཅས།།